
  妙法蓮華經玄義卷第五上

天台智者大師說

![[T1716-k#^kp10-13]]
 ([[T1717-k#^kp10-13|釋籤]])


明最實位者，即圓教位也。此為十意：一、簡名義。二、明位數。三、明斷伏。四、明功用。五、明麁妙。六、明位興。七、明位廢。八、開麁顯妙。九、引經。十、妙位始終。
 
![[T1716-k#^kp11-44]]
 ([[T1717-k#^kp11-36|釋籤]])


一、簡名義者，若圓、別不同，自有十意，下辨體中說。今約通、別、圓，三句料簡：一、名通義圓。二、名別義圓。三、名義俱圓。
 
![[T1716-k#^kp12-91]]
 ([[T1717-k#^kp12-59|釋籤]])


名通義圓者，下文云：「我等今日，真阿羅漢。普於其中，應受供養。」又云：「我等今日，真是聲聞，以佛道聲，令一切聞。」此名與通、藏同而義異。

何者？彼但殺四住之賊，無明尚在，此不生義偏，故天女曰：「結習未盡，華則著身。」今殺通、別兩惑，得如來滅度，故殺賊義圓。

又彼是分段不生，界外猶生。《寶性論》云：「二乘於無漏界，生三種意陰。」今則分段、變易，二俱不生，不生義圓。

彼是界內應供，非界外應供。《淨名》曰：「其供汝者，不名福田。」則應供義偏。今則普於其中，應受供養，則應供義圓。

彼但小乘，從他聞四諦聲，則聲偏、聞偏。今能令一切法界，聞一實四諦、佛道之聲，使一切聞，則聲聞義圓。故知依義不依語，從圓判位也。

 
![[T1716-k#^kp12-92]]
 ([[T1717-k#^kp12-60|釋籤]])


名別義圓者，如五十二位，名與別同。而初、中、後位，圓融妙實，隨自意語，非是教道方便，依義不依語，應從圓判位也。

 
![[T1716-k#^kp12-93]]
 ([[T1717-k#^kp11-37|釋籤]])


名義俱圓者，文云：「開示悟入，皆是佛之知見。」佛一切種智知、佛眼見，此之知見，無有缺減。又，入如來室，坐如來座，以如來莊嚴。此則名義俱圓，判於圓位也。


![[T1716-k#^kp11-45]]

二、明位數者，又為三：一、明數。二、引證多少。三、料簡。
  
![[T1716-k#^kp12-94]]
 ([[T1717-k#^kp12-62|釋籤]])


數者，人解不同。有言：頓悟即佛，無復位次之殊。引《思益》云：「如此學者，不從一地至一地。」

又有師言：「頓悟初心，即究竟圓極。而有四十二位者，是化鈍根方便，立淺深之名耳。」引《楞伽》云：「初地即二地，二地即三地，寂滅真如，有何次位？」

又有師言：「初頓悟至十住，即是十地。而說有十行、十迴向、十地者，此是重說耳。」

今謂諸解，悉是偏取。然平等法界，尚不論悟與不悟，孰辨淺深？既得論悟與不悟，何妨論於淺深？究竟大乘，無過《華嚴》、《大集》、《大品》、《法華》、《涅槃》，雖明法界平等，無說無示，而菩薩行位終自炳然。

又有人言：「平等法界，定無次位。」

今例難此語：真諦有分別耶？真諦無分別耶？見真之者，判七賢、七聖、二十七賢聖等。今實相平等，雖無次位，見實相者，判次位何咎？

《大論》云：「譬如入海，有始入者，到中者，至彼岸者。」若見真判位。，如江河深淺，若實相判位，如入海深淺。故《普賢觀》云：「大乘因者，諸法實相。」大乘果者，亦諸法實相。

論諸次位，非徒臆說。隨順契經，以四悉檀明位無妨。還約七種以明階位，謂：十信、十住、十行、十迴向、十地、等覺、妙覺。
  
![[T1716-k#^kp13-31]]
 ([[T1717-k#^kp13-25|釋籤]])


今於十信之前，更明五品之位(云云)。若人宿殖深厚，或值善知識，或從經卷，圓聞妙理，謂一法一切法，一切法一法，非一非一切，不可思議，如前所說，起圓信解，信一心中具十法界，如一微塵有大千經卷。

欲開此心，而修圓行。圓行者，一行一切行。略言為十：謂識一念，平等具足，不可思議。傷己昏沈，慈及一切。又知此心常寂常照。用寂照心，破一切法，即空、即假、即中。又識一心、諸心，若通、若塞。能於此心具足道品，向菩提路。又解此心正、助之法。又識己心及凡聖心。又安心不動、不墮、不退、不散。雖識一心無量功德，不生染著，十心成就。舉要言之，其心念念悉與諸波羅蜜相應，是名圓教初隨喜品位。

行者圓信始生，善須將養。若涉事紛動，令道芽破敗。唯得內修理觀，外則受持、讀誦大乘經典，聞有助觀之力。內外相藉，圓信轉明，十 心堅固。

《金剛般若》云：「一日三時，以?河沙身布施，不如受持一句功德。」初品觀智如目，次品讀誦如日。日有光故，目見種種色。《論》云：「於實名了因，於餘名生因。福不趣菩提，二能趣菩提。」聞有巨益，意在於此，是名第二品位。

行者內觀轉強，外資又著。圓解在懷，弘誓熏動，更加說法，如實演布。〈安樂行〉云：「但以大乘法答。設以方便隨宜，終令悟大。」《淨名》云：「說法淨，則智慧淨。」《毘曇》云：「說法解脫，聽法解脫。」

說法開導，是前人得道全因緣。化功歸己，十心則三倍轉明，是名第三品位。

上來前熟觀心，未遑涉事。今正觀稍明，即傍兼利物。能以少施，與虛空法界等。使一切法趣檀，檀為法界。《大品》云：「菩薩少施，超過聲聞、辟支佛上，當學般若。」即此意也。餘五亦如是。事相雖少，運懷甚大。此則理觀為正，事行為傍，故言兼行布施。事福資理，則十心彌盛，是名第四品位。

行人圓觀稍熟，理事欲融，涉事不妨理，在理不隔事，故具行六度。

若布施時，無二邊取著，十法界依、正，一捨一切捨；財、身及命、無畏等施。若持戒時，性重、譏嫌，等無差別；五部重輕，無所觸犯。若行忍時，生、法寂滅，荷負安耐。若行精進，身心俱淨，無間無退。若行禪時，遊入諸禪，靜散無妨。若修慧時，權、實二智，究了通達；乃至世智、治生產業，皆與實相不相違背。

具足解釋佛之知見，而於正觀，如火益薪。此是第五品位。

如此五品，圓信功德，東西八方，不可為喻。雖是初心，而勝聲聞無學功德，具如經說。

若欲比決取解，類如三藏家別、總四念處位。義推如通教乾慧地位，亦如伏忍位。義推亦得是別教十信位(云云)。

私謂：五品位是圓家方便，初欲令易解。準小望大，如三藏之五停心。

初品圓信法界，上信諸佛，下信眾生，皆起隨喜，是圓家慈停心，遍對治法界上嫉妬。

第二品讀誦大乘文字，文字是法身氣命，讀誦明利是圓家數息停心，遍治法界上覺觀。

說法品能自淨心，亦淨他心，是圓家因緣停心，遍治法界上自、他癡。癡去故，諸行去，乃至老死去。

兼行六度品，是圓家不淨停心。六蔽初名貪欲，若捨貪欲，欲因、欲果皆捨。捨故無復報身，非淨非不淨也。

正行六度品，是圓家念佛停心。正行六度時，即事而理理不妨道，事妨於道。即事而理，無障可論。大意如此(云云)。


![[T1716-k#^kp13-32]]
 ([[T1717-k#^kp13-26|釋籤]])


一、明十信位者，初以圓聞，能起圓信，修於圓行，善巧增益，令此圓行，五倍深明。因此圓行，得入圓位。

以善修平等法界，即入信心。善修慈愍，即入念心。善修寂照，即入進心。善修破法，即入慧心。善修通塞，即入定心。善修道品，即入不退心。善修正助，即入迴向心。善修凡聖位，即入護法心。善修不動，即入戒心。善修無著，即入願心。是名入十信位。

《纓珞》云：「一信有十，十信有百。百法為一切法之根本也。」是名圓教鐵輪十信位，即是六根清淨，圓教似解，煗、頂、忍、世第一法。《普賢觀》明無生忍前，有十境界，即此位也。

入此信心，能破界內見、思盡。又破界外塵沙無知，能伏無明住地之惑。《仁王般若》云：「十善菩薩發大心，長別三界苦輪海。」亦此位也。此位，經經出之不同。《華嚴》法慧菩薩答正念天子，明菩薩觀十種梵行空，學十種智力，入初住。十種梵行空即一實諦，亦無作之滅諦。學十種智力，即觀無作之道諦，即十信位也。

若《大品》云：「譬如入海，先見平相。」亦是是乘從三界中出也。

《仁王般若》、《普賢觀》，如前引。

下文入如來室，座、衣等，即是修四安樂行行處、近處。

《涅槃》云：「復有一行，是如來行，所謂大乘。」

《大論》云：「菩薩從初發心，即觀涅槃行道。若觀涅槃行道，生相似解，即是一行如來行也。」(云云)。

 
![[T1716-k#^kp13-33]]
 ([[T1717-k#^kp13-27|釋籤]])


二、明十住位者，以從相似十信，能入十住真中智也。

初發心住發時，三種心發：一、緣因善心發。二、了因慧心發。三、正因理心發。即是前境、智、行妙三種開發也。住者，住三德涅槃也。緣因心發，即是住不可思議解脫，首楞嚴定；慧心發，即是住摩訶般若畢竟之空；正因心發，即是住實相法身，中道第一義。

舉要言之，即是住三德一切佛法也。又住清淨圓滿菩提心，無緣慈悲，無作誓願，普覆法界。又住一念中，成就一切萬行諸波羅蜜。又住一切種智，圓斷法界見思、無明。又住得佛眼，圓見十法界三諦之法。又住圓入一切法門，所謂二十五三昧，冥益眾生。又成就菩薩圓滿業，能顯一切神通，謂三輪不思議化，彌滿法界，顯益眾生。又能成就開權顯實，入一乘道。又能嚴淨一切佛土，能起三業，供養一切十方佛，得圓滿陀羅尼，受持一切佛法，如雲持雨。又住能從一地，具足一切諸地功德，心心寂滅，自然流入薩婆若海。

《華嚴》云：「初住菩薩所有功德，三世諸佛歎不能盡。若具足說，凡人聞，迷亂心發狂。」私謂：初住成就十德，應是十信中十法，轉似為真，一住具十。細意尋之，對當相應。何者？十信百法為一切法本，豈不得作此釋耶？

初住既爾，三觀現前，無功用心，斷法界無量品無明，不可稱計。一往大分，略為十品智斷，即是十住。故《仁王》云：「入理般若名為住。」即是十番進發無漏，同見中道佛性第一義理。以不住法，從淺至深，住佛三德及一切佛法，故名十住位。

此位，諸經出處不同。《華嚴》云：「初發心時，便成正覺。」了達諸法真實之性。所有聞法，不由他悟，是菩薩成就十種智力。究竟離虛妄，無染如虛空。清淨妙法身，湛然應一切，當知即是發真無漏，斷無明初品也。

《淨名》云：「一念知一切法，是為坐道場，成就一切智故。」亦是入不二法門，得無生忍也。

《大品》明「從初發心，即坐道場，轉法輪，度眾生。」當知此菩薩為如佛，亦是阿字門，所謂一切法初不生也。

即是今經為令眾生開佛知見，亦是龍女於剎那頃發菩提心，成等正覺。

即是《涅槃》明發心、畢竟二不別，如是二心，前心難。

此諸大乘，悉明圓初發心住位也，乃至第十住(云云)。

 
![[T1716-k#^kp13-34]]
 ([[T1717-k#^kp13-28|釋籤]])


三、明十行位者，即是從十住後，實相真明，不可思議。更十番智斷，破十品無明，一行一切行，念念進趣，流入平等法界海。諸波羅蜜任運生長，自行、化他，功德與虛空等，故名十行位也。

![[T1716-k#^kp13-35]]

十迴向位者，即是十行之後，無功用道，不可思議真明，念念開發，一切法界願行事理，自然和融，迴入平等法界海。更證十番智斷，破十品無明，故名迴向也。
![[T1716-k#^kp13-36]]

十地位者，即是無漏真明，入無功用道，猶如大地，能生一切佛法，荷負法界眾生，普入三世佛地。又證十番智斷，破十品無明，故名十地位也。
 
![[T1716-k#^kp13-37]]
 ([[T1717-k#^kp13-29|釋籤]])


等覺地者，觀達無始無明源底，邊際智滿，畢竟清淨。斷最後窮源微細無明，登中道山頂，與無明父母別，是名有所斷者，名有上士也。

![[T1716-k#^kp13-38]]

七、明妙覺地者，究竟解脫，無上佛智故，言無所斷者，名無上士。此即三德，不縱不橫，究竟後心，大涅槃也。一切大，理大、誓願大、莊嚴大、智斷大、遍知大、道大、用大、權實大、利益大、無住大，即是前十觀成乘，圓極竟在於佛，過茶無字可說(云云)。故盧舍那佛名為淨滿，一切皆滿也。

 
![[T1716-k#^kp12-95]]
 ([[T1717-k#^kp12-63|釋籤]])


二、次引眾經，明位數多少者。

《大涅槃》云：「月愛三昧，從初一日至十五日，光色漸漸增長。又從十六日至三十日，光色漸漸損減。」光色增長，譬十五智德，摩訶般若。光色漸減，譬十五斷德，無累解脫。三十心為三智斷。十地為十智斷。等覺、妙覺，各為一智斷。合十五智斷，月體譬法身。

《大經》云：「月性常圓，實無增減。」因須彌山，故有虧盈。不增而增，白月漸著；不減而減，黑月稍無。法身亦爾，實無智斷，因無明故，約如論智，如實不智；約如論斷，如實不斷。雖無智而智，般若漸漸明；雖無斷而斷，解脫漸漸離。舉月為喻，知是圓教智斷位也。

《大經》云：「從初安置諸子祕密之藏，三德涅槃，然後我當於此祕藏而般涅槃。」此即最後智斷也。

問：何得知月喻譬位耶？

答：《仁王》明十四忍：三十心為三般若，十地為十般若，等覺為一般若，十四般若在菩薩心中，皆名為忍。轉至佛心，名之為智。此與十五日明智位同。《勝天王》明十四般若位，正用十四日、月為譬。故作此釋也。

《大品》明四十二字門，語等、字等，南岳師云：「此是諸佛密語，何必不表四十二位？」諸學人執《釋論》，云無此解，多疑不用。

但《論》本文千卷，什師作九倍略之，何必無此解耶？

今謂：此解深應冥會。何者？《經》云：「初阿後茶，中有四十一。初阿字門，具四十一字。後茶亦爾。」《華嚴》云：「從初一地具足一切諸地功德。」此義即同。《經》云：「若聞阿字門，則解一切義，所謂諸法初不生故。」此豈非圓教初住，初得無生法忍？過茶無字可說，豈非妙覺無上、無過？

〈廣乘品〉明一切法皆是摩訶衍竟，即說四十二字門，豈非圓教菩薩從初發心，得諸法實相，具一切佛法，故名阿字；至妙覺地，窮一切法底，故名茶字。此義，其數與圓位，甚自分明。

又，四十二字後，即說菩薩十地，此是顯別教方便之次位也。

又，次十地之後，說三乘共十地，此顯通教方便位也。

經文次比，三義宛然。今取四十二字，以證圓位也。

此經〈分別功德品〉，明初心五品弟子之位，文甚分明。〈法師功德品〉明六根清淨相。

〈方便品〉云：「諸佛為一大事因緣故，出現於世，為令眾生開佛知見」四句。南岳師解云：「開佛知見是十住位；示佛知見是十行位；悟佛知見是十迴向位；入佛知見是十地、等覺位。皆言佛知者，得一切種智也。皆言佛見者，悉得佛眼也。」

又《經》云：「是為諸佛一大事因緣」者，同入一乘諸法實相也。

又云：「唯佛與佛，乃能究盡諸法實相」者，即是妙覺位也。

又〈譬喻品〉，諸子門外索車，長者各賜等一大車。是時諸子乘是寶乘，遊於四方。嬉戲快樂，自在無礙，直至道場。言四方者，即譬開、示、悟、入四十位也。直至道場，即是究盡實相，妙覺位也。

〈序品〉中，天雨四華，表此四十因位也。

如上所引，眾經為證。及引今文，明四十二位炳然，皆是無次位之次位，達於實相，增道損生，論次位耳。

 
![[T1716-k#^kp12-96]]
 ([[T1717-k#^kp12-64|釋籤]])


三、料簡者，

問：無明覆佛性中道，止作四十二品斷耶？

答：無明雖無所有，不有而有，不無階品。一往大分為四十二品。然其品數無量無邊。

《大論》云：「無明品類，其數甚多，是故處處說：破無明三昧。」又云：「法愛難盡，處處重說般若也。」此諸圓位，不可思議。若專對法門，尋者失意，多別解、別執，則乖圓融之道。

如此等位，莫以凡情局取，不以凡心能宣。《華嚴》云：「諸地不可說，何況以示人！」

且置是事。若大乘懺悔，發初隨喜圓信之心，獲一旋陀羅尼，已不可向人說。雖種種分別，亦不可解。況後諸位，二乘尚不聞其名，豈凡人能說？此語有意，大師自說己證也。

又且置是事。聲聞學四念處，發得煗法，亦不可向外凡說盡。設種種解，亦不能知。

又置是事。如人坐禪，初發五支，不可為未證者說。設方便說，彼亦不解。

又置是事。斲輪人，不能以其術授其子，況諸深法而可說耶？

末代學者，多執經論，方便斷伏、諍鬪(云云)。如水性冷，不飲安知？此乃諸佛赴緣不思議語，隨機增減，位數不同。爾未證得，空諍何為？普願法界眾生，歸僧息諍論，入大和合海。

又以四句料簡圓位，或開初合後，或開後合初，或初後俱開，或初後俱合。如《大經》明三十三天，不死甘露，將、臣共服。此譬諸位，開前為三十心；合十地為一，等覺為一，譬三十二臣，喻於因位。妙覺為主，譬於果位。君之與臣，同服甘露。因之與果，俱證常樂。若不以圓位釋之，此文難會。是為開初合後，以明圓位也。

若十四般若，合三十心為三般若；開十地為十般若；就等覺為十四般若，皆是因位。轉入薩婆若，即是果位。是為合前開後，以明圓位。

若四十二字門，即是初後俱開，以明圓位。

若天雨四華，表開、示、悟、入，遊於四方者，此即前後俱合。

諸經開合不同，皆是悉檀方便，而圓位宛然矣。

 
![[T1716-k#^kp11-46]]
 ([[T1717-k#^kp11-38|釋籤]])


三、明圓位斷伏者，五品已圓解一實四諦，其心念念與法界諸波羅蜜相應，遍體無邪曲偏等倒，圓伏枝、客、根本惑，故名伏忍。諸教初心，無此氣分。

《大經》云：「學大乘者，雖有肉眼，名為佛眼。」㲉中鳴，勝諸鳥。

例如：小乘伏煗，佛法則有，外道則無。今此伏忍，圓教則有，三教則無。

十信之位，伏道轉強。發得似解，破界內見、思，界內、界外無知塵沙。

如經文云：「得三陀羅尼」，但名似道，未是真道。旋陀羅尼是旋假入真。百千旋陀羅尼是旋真入俗。法音方便正是伏道，未得入中。

如《纓珞》從假入空觀，雖斷見、思，但離虛妄，名為解脫，其實未得一切解脫。

當知六根雖淨，圓教煗、頂四善根，柔順忍，伏道位耳。

若入初住，得真法音陀羅尼，正破無明，始名斷道。見佛性常住第一義理，名圓教無生忍。

十行、十迴向、十地、等覺，皆破無明，同是無生忍位。

妙覺，斷道已周，究竟成就，名為寂滅忍。

若約位別判，伏、順二忍，但伏不斷，例如無礙道。妙覺一忍，斷而不伏，例如解脫道。無生一忍，亦伏、亦斷，亦無礙、亦解脫。

若論通義，妙覺、寂滅忍，亦名無生忍。《大經》云：「涅言不生；槃言不滅。不生不滅，名大涅槃。」亦名伏忍。《仁王》云：「從初發心至金剛頂，皆名伏忍。」

伏是賢義。普賢菩薩居眾伏之頂。

伏忍既通，順忍可解。

伏、順既其通上，寂滅、無生亦應通下。《思益》云：「一切眾生即滅盡定。」

《淨名》云：「一切眾生皆如也。」如即無生忍。

又就事為無生，就理為寂滅。又分證為寂滅，讓果為無生。

若約因果，亦有通、別。通者，一切眾生即大涅槃，即是約因論果。佛性者，名之為因，此即約果論因。《大經》云：「是果非因，名大涅槃；是因非果，名為佛性。」了見佛性，乃是於佛，故亦得是因(云云)。

等覺望妙覺為因，望菩薩為果。自下已去，亦因、亦因因，亦果、亦果果。

約分別義者，伏、順二忍，未是真因；無生一忍，未是真果。從十住去，名真因；妙覺名真果。

云何伏、順非真因？例如，小乘方便之位，不名修道；見諦已去，約真修道。此義可知。今順忍中，斷除見、思，如水上油，虛妄易吹。無明是同體之惑，如水內乳，唯登住已去，菩薩鵝王，能唼無明乳，清法性水，從此已去，乃判真因。

復次，別教判三地或四地，斷見盡。六地或七地，斷思盡。此不應爾。何者？無明見、思，同體之惑，何得前後斷耶？當是別教附傍小乘，方便說耳。若見先盡，則實理無復有障，云何十地見不了了？

《地持》云：「第九、離一切見清淨淨禪」，第九是等覺地，入離見禪，乃成大菩提果。若見先斷，等覺復何所離？

若思前盡，後地應無果報及諸禪定。何者？《華嚴》明阿僧祇香雲、華雲不可思議，充塞法界者。此是菩薩勝妙果報所感五塵，呼此為欲界思惑。一切菩薩皆入出無量百千三昧禪定心塵之法，呼此為色、無色界思惑。若七地思盡，上地應絕六塵，何故復言：「三賢、十聖住果報」？若住果報，思不前盡。

今明如此見、思，通至上地，至佛方盡。故云：「唯佛一人居淨土，唯佛一人能盡源。」是故伏斷，如前分別(云云)。

問：界內必先斷見，次思，後無知。界外何意不爾？

答：界內為三途苦重，先斷見，次思，後及無知。界外苦輕，故先枝，後本。

又，思無知，不障偏真，為見真理，故先除見。界外塵沙是體上惑，遠能障理，先却遠障，次除近障(云云)。

復次，三藏中，後身菩薩及超果二乘，見、思同斷，亦先斷思(云云)。不超果者，前後斷耳。通教亦有超、不超二義。別教前後斷，圓教同斷。前後之問，但見一途耳(云云)。

 
![[T1716-k#^kp11-47]]
 ([[T1717-k#^kp11-39|釋籤]])


四、明功用者，若分字解義，功論自進，用論益物。合字解者，正語化他。

五品之位，理雖未顯，觀慧已圓。具煩惱性，能知如來祕密之藏，堪為世間作初依止。依止此人，猶如如來，當知不久，詣於道樹，近三菩提。一切世間皆應向禮；一切賢聖皆樂見之。

若六根似解，圓觀轉明，長別苦海。能以一妙音，遍滿三千界，隨意之所至，一切天龍皆向其處聽法。其人有所說法，能令大眾歡喜，猶是第一依止。

《涅槃》標四依，義通圓、別。

人師多約別判。地前通名初依。登地至三地，斷見盡，名須陀洹。至五地侵思，名斯陀含，是第二依。至七地思盡，名阿那含，是第三依。八地至十地，欲、色、心三習盡，名阿羅漢，是第四依。

若推圓望別，應約十住明三依，對住前為四依。若始終判者，五品、六根為初依；十住為二依；十行、十迴向為三依；十地、等覺為四依。

從初住已上，總論功用。若豎功未深，橫用不廣；豎功若深，橫用必廣。譬如諸樹，根深則枝闊，華葉亦多。

初住豎破一分無明，獲一分二十五三昧，顯一分我性。論其實處，不可思議，依於教門。橫則百佛世界，分身散影，作十法界像，利祐眾生。

如是住住豎入，倍倍轉深，無明漸漸盡，三昧轉轉增，我性分分顯，橫用稍稍廣。 千佛界、萬佛界、?沙佛界、不可說不可說佛界，遍如是界，八相成道，教化眾生，況餘九法界身耶？諸行、諸地，亦復如是。

論其滿足，唯佛與佛，乃能究盡無明之源。故經言：「如佛心中無無明，唯佛法王，住究竟王三昧。毘盧遮那法身，橫周法界，豎極菩提，大功圓滿，勝用具足。」(云云)。

 
![[T1716-k#^kp11-48]]
 ([[T1717-k#^kp11-40|釋籤]])


五、通諸位論麁妙者，小草止免四趣，不動、不出。中草雖復動、出，智不窮源，恩不及物。上草雖能兼濟，滅色為拙。小樹雖巧，功齊界內，故其位皆麁。大樹實事，同緣中道，皆破無明，俱有界外功用，故此位為妙。而別教從方便門，曲逕紆迴，所因處拙，其位亦麁。圓教直門，是故為妙。

又，三藏菩薩全不斷惑，望圓教五品，有齊有劣：同不斷惑，是故言齊；五品圓解常住，彼全不聞常住，是故為劣。若三藏佛位，斷見、思盡，望六根清淨位，有齊、有劣：同除四住，此處為齊；若伏無明，三藏則劣。佛尚為劣，二乘可知。當知三草蒙籠，生用淺短，故其位皆麁。

若乾慧地、性地，望五品位，有齊、有劣，例前(云云)。若八人、六地，見、思盡，七地修方便，至佛斷習盡，望圓教似解，有齊、有劣，例前可解。當知小樹之位，未有干雲婆娑之能，是故皆麁。

若別教十信望五品位，有齊、有劣：同未斷惑，是故為齊；十信歷別，五品圓解，此則為優。別教十住斷通見、思。十行破塵沙。十迴向伏無明。秖與圓家十信位齊優劣(云云)。若登地破無明，秖與圓家初住齊。何者？若十地十品破無明，圓家十住亦十品破無明。設開十地為三十品，秖是圓家十住三十品齊。

若與為論，圓家不開十住，合取三十心為三十品，與別家十地三十品等者，則十地與圓家十迴向齊。若奪而為論，別家佛地與圓家初行齊。與而為論，別家佛地與圓家初地齊。

故知別教權說判佛則高；望實為言，其佛猶下。譬如邊方未靜，授官則高；定爵論勳，置官則下。別教權說，雖高而麁；圓教實說，雖低而妙，此譬可解。以我之因，為汝之果，別位則麁。當知大樹雖巨圍，要因於地，方漸生長。

是知圓位從初至後，皆是實說。實伏、實斷，俱皆稱妙(云云)。《大論》云：「譬如有樹，名曰好堅。在地百歲，一出即長百丈，蓋眾樹頂。」此譬圓位也。

 
![[T1716-k#^kp11-49]]
 ([[T1717-k#^kp11-41|釋籤]])


六、明位興者，

問：權位皆麁，佛何意說耶？

答：為諸眾生好樂不同，生善緣不同，知過改惡不同，當說取悟不同，是故如來種種諸說，皆有利益。若隨界內好樂，說前兩教位。若隨界外好樂，說後兩教位。生界內事善，說三藏位。生界內理善，說通教位。生界外事善，說別教位。生界外理善，說圓教位。破界內事惡，說三藏位。破界內理惡，說通教位。破塵沙事惡，說別教位。破無明理惡，說圓教位。緣事入真，說三藏位。緣理入真，說通教位。從事入中，說別教位。緣理見中，說圓教位。為是義故，諸位得興，階差高下無量矣！

 
![[T1716-k#^kp11-50]]
 ([[T1717-k#^kp11-42|釋籤]])


七、明位廢者，理本無位，位為緣興。緣既迭興，位亦迭謝。非是《法華》始復廢也。須識諸破立意，不得妄破妄立。

何者？元夫如來立三藏位，權生事善。事善既生，濟用若足，便須廢也。通、別位亦如是。此是如來破立之意。

若《毘曇》、《婆沙》中，明菩薩義，龍樹往往破之，謂其失佛方便，是故須破。申佛方便，是故須立。此是龍樹破立意。

若常途大乘師，全不整理三藏，此則失佛方便。

常途小乘師，探取經義，釋所弘之論，辨菩薩義。《毘婆沙》自說菩薩義，而不肯用。取大乘經，解三藏空、有二門，豈應相會？此有二過：一、埋佛方便。二、彰論主不解菩薩義。是故須破。

縱令引經釋大乘義，是何等大乘？若作通教大乘者，三乘同入真諦，至佛亦然。那得八地觀中道、破無明？作通義不成，是故須破。若作別教大乘義者，始從初心與二乘異，那得六地將羅漢齊？作別義不成，是故須破。

又，別是方便，執權謗實，是故須破。

往者，人往義定，今窺見其過，是故須破。申佛方便，復應須立，即是今時破立之意。

而圓教起自一師，超三權、即一實。境、智、行、位，不與前同。若文理有會，夷塗共遊，失旨乖轍，請從良導。

先敘此意，次明廢位也。若佛赴機，興廢破立者，如《無量義經》云：「無量法者，從一法生，所謂二道、三法、四果。」二道者，即頓、漸也。三法者，即三乘也。四果者，四位也。此無量法，從一法生。何者？二道既是頓、漸，頓即大道，日照高山，且置未論。

今明漸道之初，即三藏教。教云：求佛當三阿僧祇劫修六度行，百劫種相，乃可得佛。欲令生事善，故作是說。

欲求佛者，改惡從善，善立教廢。即便破曰：豈有菩薩不斷結惑而得菩提？毒器不任貯食，此教即廢，行、位皆廢。

本望果行因，無果可望，佛智、佛位俱廢。

若約二乘辨廢者，本令事行調心，從拙度見真，見真已，教意即足，是故析教廢。

為此諸義，故言廢藏、立通。

元稟通教，不學三藏者，不於此人論廢。

立通之意，為生理善，體法斷惑，從巧度入真，教意即足。智者見空，復應見 不空，那得?住於空？通教則廢。

菩薩行、智悉廢，佛智位亦廢(云云)。

二乘但教廢，餘者(云云)。

此通教，通通、通別。共般若意，如上說。不共般若意，則有不廢(云云)。故知成論、地論師，秖見共般若意，不見不共意。中論師得不共意，失共意。通教既具兩意，於通菩薩及方便聲聞，即是廢義，住果聲聞，未是廢義，不共菩薩則不廢義(云云)。

若別起時，生界外事善。若破無知塵沙，事善既成，教意即足，復須破。此隨他意語，是故別教教廢，地前、行位悉廢。

地上位及佛位皆廢高歸下，是故廢別立圓。

圓八番位皆是實位，故不須廢。

《大經》云：「一切江河，悉有迴曲。一切叢林，必有樹木。」諸教隨情，故有迴曲。三草二木是佛方便，故非真實，宜須廢位。金沙大河直入西海；金銀之樹悉是寶林。非曲，是直，是故不廢。

昔從頓出漸，漸不合頓。引漸入頓，處處須廢。今已會頓，頓何須廢？文云：「始見我身」(云云)。是故一教不廢。

又云：「但說無上道。」此道不廢。昔於一佛乘，分別說三，三乘不合，欲令三合一，處處須廢。今會三歸一，同乘一乘，是故一行不廢。

昔四果隔別，謂羅漢、辟支佛、菩薩習果、方便佛果。又四佛為四果。欲合此果，處處須廢。今草庵已破，化城又滅，同至寶所，是故一果不廢。若從是義，三廢、一不廢。

然三教有廢、有不廢。何者？從得道夜至泥洹夜，所說四《阿含經》，結為聲聞藏，初教何曾廢？成前人事善，逗後人事善，故有廢、有不廢。通教成前逗後，亦如是。別教成前逗後，亦如是。

圓教有立、有不立。初照高山，已自是立，於三藏者不立。文云：「始見我身，入如來慧。」即是前立。學小者，今入佛慧，即是後立。中間可知。諸行智有廢、有不廢。諸果位有廢、有不廢。

若歷諸味，乳味有兩教。一教行位，亦廢、亦不廢；一教行位不廢。酪教行位，有廢、有不廢。生蘇四教，三教行位，有廢、有不廢，一教行位不廢。熟蘇三教，兩教行位，有廢、有不廢，一教行位不廢。《法華》三教行位皆廢，一教行位不廢。但說無上道，同乘一寶乘，俱直至道場，故三義皆不廢。《無量義》云：「二道、三法、四果不合。」至《法華》皆合，故不論廢。成道已來，四十餘年，未顯真實，《法華》始顯真實。相傳云：佛年七十二歲說《法華經》(云云)。

又教廢、行位不廢，行位廢、教不廢，俱廢，俱不廢。云何教廢、行位不廢？住果聲聞，猶在草庵，行位不廢，而教廢也。云何行位廢、教不廢？利根密益，不待廢教，早休行位者是也。云何俱廢？三藏菩薩是也。云何俱不廢？逗後緣者是也。通教、別教，例此可解(云云)。

若就施權，三教行位立，一不立；若就廢權，三教行位廢，而一不廢；若就利根，一立、三不立；若就鈍根，三立、一不立；若就轉鈍為利，一立、三不立；利鈍合論，亦立、亦不立，亦廢、亦不廢；若就平等法界，非立、非不立，非廢、非不廢。

又廢教、更聞教，自有廢教、不更聞教，自有不廢教、更聞教，自有不廢教、不更聞教。云何廢教更聞教者？如廢六度事善，更聞亡三理善。云何廢教不更聞教？如住果二乘，廢教已，入滅。云何不廢教更聞教？如逗次第學者，方等中，並聞小大名者。云何不廢不更聞？未廢教而密入者。

又廢智、更修智，不廢智、更修智，廢智、不修智，不廢智、不修智。云何廢智、更修智？三藏菩薩廢己智，更修無生智。云何不廢智、更修智？住果聲聞，不廢己智，薳復遊觀，學無生智，實不用巧智斷結也。又次第習者是也。云何不廢智、不修智？亦是住果聲聞，生滅度想，不肯修大也。如四弟子領解云：「我昔身體疲懈，但念空無相願，於菩薩法，都無願樂之心」者是也。及更逗後緣者是也。云何廢智、不修智？廢三藏智菩薩，退為諸惡者是也。亦是廢智已，密入頓中，不修方便智是也。

又廢位、更入位，廢位、不入位，不廢、不更入，不廢而入。云何廢位更入位？三藏菩薩，廢不斷惑位，入斷惑位。云何廢位不更入位？謂廢位密悟頓者，不入次第位也。云何不廢位不更入位？謂住果二乘是也。云何不廢位而更入位？

謂逗後緣者，亦是未廢密悟而入上位也。通教、別教，智位料簡，亦應如此(云云)。

問：廢更修，可有益，廢不更修，有何益？

答：自有廢修得益。自有訶廢，聞雖不修，而有恥小鄙劣，折其取證之心，亦是有益。又，齊其斷結，謂言無益，迴心入大，即是得益(云云)。


![[T1716-k#^kp11-51]]
 ([[T1717-k#^kp11-43|釋籤]])


八、開麁位、顯妙位者，若破三顯一，相待之意，可得如前。

即三是一，絕待之意，義則不爾。何者？昔權蘊實，如華含蓮；開權顯實，如華開蓮現。離此華已，無別更蓮；離此麁已，無別更妙，何須破麁往妙？但開權位，即顯妙位也。

開生死麁心者，明凡夫有反復，易發菩提心。生死即涅槃，無二無別，即麁是妙也。

若始從凡夫，發析、體、別、圓四心者，亦是四位初心。皆是因緣所生心，即此因緣，即空、即假、即中，與圓初心，無二無別。

諸初心是乳顯妙，即是置毒乳中，即能殺人。殺有奢促，若按位而妙，即成假名妙。若進入方便，成相似妙。若進入理，即成分真妙(云云)。

若開六度權位行者，檀即因緣生法，即空、即假、即中。開檀得見佛性，乃至般若，亦復如是。亦名置毒乳中，即能殺人。按位即假名妙。若進方便，成相似妙。若進入理，成分真妙(云云)。

方便聲聞未入位者，開權顯實，亦如是。

三藏斷結位，若未開權，永無反復，如焦種無芽。今開析空，即假、即中，如置毒酪中，亦能殺人。按麁即妙，是相似位。若進入，隨位判妙也。

次、開通教二乘、菩薩，亦如是。

出假菩薩位者，決了此假，假即是中，如置毒生蘇，而能殺人。按麁即妙，是相似位。若進入，隨位判妙。

若開別教十信位者，同前。

若開十住者，同二乘(云云)。

若開十行位者，同通教出假菩薩。

若開十迴向、伏無明位，即此而中，是名置毒熟蘇，即能殺人。按麁即妙，是相似位。若進入，隨位判妙。

若登地之位不決了者，秖是拙度之位。今決此權，令得顯實，即是置毒醍醐而殺於人。按麁即妙，是十住位。若進入，隨位判妙。

若決諸權，或按位妙，或進入妙，無麁可待，同成一妙，其義已顯。

今更譬說，譬如小國大臣，來朝大國，失本位次。雖預行伍，限外空官。若大國小臣，心膂憑寄，爵乃未高，他所敬貴。

諸教諸位，決麁入妙，雖得入流，欲比圓教八妙，猶是從鈍中來。圓教發心，雖未入位，能知如來祕密之藏，即喚作佛。初心尚然，何況後位乎！(云云)。

 
![[T1716-k#^kp11-52]]
 ([[T1717-k#^kp11-44|釋籤]])


九、引《涅槃》五譬，成四教位。若不將四教釋譬，譬不可解。若非五譬判四教位，取信為難。若信經文，則位義易曉。解諸位意，彼譬冷然。彼此相須，可謂兼美者也。

彼文云：「凡夫如乳。須陀洹如酪。斯陀含如生蘇。阿那含如熟蘇。阿羅漢、支佛、佛如醍醐。」此譬三藏五位。

何者？凡夫全生，未能除惑，菩薩亦爾，但得如乳。須陀洹破見，革凡成聖，如乳變為酪。斯陀含侵六品思，故如生蘇。阿那含欲界思盡，故如熟蘇。阿羅漢、支佛、佛，皆斷三界見思盡，故同稱醍醐。故《釋論》云：「聲聞經中，稱阿羅漢地為佛地。」故共為一味也。

問：此經以三藏菩薩為上草。彼經云何以菩薩為乳味？

答：經取化他邊強，喻之上草。此中自證力弱，同凡夫為乳味(云云)。

三十二云：「凡夫如雜血乳；須陀洹、斯陀含如淨乳；阿那含如酪；阿羅漢如生蘇；支佛、菩薩如熟蘇；佛如醍醐。」此譬通教五位也。

凡夫不斷惑，乳猶雜血。二果侵思未多，同初果如乳。三果欲思已盡，故如酪。四果見思俱盡，如生蘇。支佛智利侵習，小勝聲聞，故共菩薩如熟蘇。十地名佛地，即是醍醐。

前以菩薩同凡味，故知是三藏。今以菩薩同支佛，故知是通。若不作通釋譬義，何由可解？(云云)。
妙法蓮華經玄義卷第五上
妙法蓮華經玄義卷第五下
天台智者大師說

第九卷：「凡夫佛性，如牛新生，血乳未別。聲聞佛性，如清淨乳。支佛如酪。菩薩如生、熟蘇。佛如醍醐。」此譬別教五位。

乳譬無明，血譬四住。凡夫具此，故言雜血。十住已斷四住之血，與二乘齊，故言聲聞如乳。十住後心，理明智利，類支佛侵習，故言如酪。十行破塵沙，如生蘇。十迴向，破界外塵沙，如熟蘇。故言菩薩如生、熟蘇。登地破無明，顯佛性，得一身無量身，百佛世界，八相作佛，故言佛如醍醐。

二十五云：「雪山有草，名為忍辱。牛若食者，即得醍醐。」牛喻凡夫，草喻八正。能修八正，即見佛性，名得醍醐。此譬圓教，行大直道，觀一切眾生，即涅槃相，不復可滅。圓信、圓行，不由歷別，於一生中，即入初住，得見佛性。如牛食忍草，不歷四味，卓出醍醐，故知圓教意也。忍草譬境妙，牛譬智妙，食者譬行妙，出醍醐譬位妙，此圓意也。牛食餘草，血乳轉變，歷四味已，方成醍醐。餘方便教，境、智、行、位，皆麁意也。

前四譬，即有四處明醍醐。四教明佛智各異，俱既稱佛，同指佛智以為醍醐。藏、通二佛不明中道，但取果頭佛二諦智為醍醐。別教登地破無明，即能作佛，以中道理智為醍醐。圓教初住得中道智，亦稱為醍醐。《纓珞》云：「頓悟世尊。」即此初住智為醍醐也。

前兩醍醐是權非實，故有教而無人。別教醍醐名權理實，圓教醍醐名理俱實。以是義故，前三位、五味皆麁，圓教一味皆妙。

第二十七卷云：「譬如有人，置毒乳中，則能殺人。乃至醍醐，亦能殺人。」此譬兩用。

一、通約漸、頓，明不定教，處處皆得見佛性也。

二、約行不定。

行人心行，譬之如乳。「實相智」，譬之以「毒」。「毒」有殞命之能，此「智」有破無明之力。久遠劫來，說實相毒，置於凡夫心乳，「毒慧」開發，不可為定。或於初味發，或於後味發，不得次第往判，故言置毒乳中，乃至醍醐，遍五味中，悉有殺義。

若眾生始於凡地，得聞《華嚴》，即便見理，入佛慧者，此是血乳殺人。若先得十住，今《華嚴》得悟，即是酪中殺人。十行悟者，是生蘇殺人。十迴向悟者，是熟蘇殺人。諸地更悟，是醍醐中殺人。若過去，先是圓教中，假名、相似之位，今聞《華嚴》得悟者，亦是乳中殺人，亦是酪、生熟等蘇中殺人。若先是諸住，諸行等位，今更聞《華嚴》，得增道損生，即是於醍醐中殺人(云云)。

若歷三藏教中，凡夫及方便位，及菩薩位，聞三藏教，於中即能密見中道，即是乳中殺人。若四果位，密見中道，即是酪中殺人。顯露教中，無此事也。

若通教中，凡夫及三乘方便位，若聞通教密見佛性，即是乳中殺人。若入位者，祕密而去，即是酪中殺人。若菩薩道種智中去，即是生蘇殺人。九地中去，即是熟蘇殺人。十地中去，即是醍醐中殺人。通教聲聞，但有祕密中殺人，無顯露不定殺也。

若歷別教中，十信聞教去，即是乳中殺人。三十心中去，即是酪殺人，生蘇、熟蘇等殺人。登地去，即是醍醐殺人也。

若圓教中，發始聞經即破無明、見佛性，是乳中殺人。六根清淨去，是酪、生、熟蘇等殺人。若初住去，是醍醐殺人。

若有行人，歷諸教四譬五味過已，方得入圓教醍醐中殺人者，此是破三顯一，相形待為妙。

若置毒乳中，味味悉殺人者，此是開權顯實，於一切法中，即見中道。故文云：「汝等所行，是菩薩道。」不須更改途易轍而求真實，即麁見妙，故以置毒為喻。

諸經悉有祕密置毒之妙，而未有顯露歷味入妙，亦無顯露決麁即妙。至此《法華》方有二意。同乘寶乘，皆開佛知見，顯露事彰，是故獨稱為妙，其意在此。

次第入妙、開麁即妙，各有兩意：按位開入、有增進開入。若言決了聲聞法，是諸經之王，聞已諦思惟，得近無上道，即是按位顯妙。增道損生，即是升進入妙。故《法華》獨稱妙也。

 
![[T1716-k#^kp11-53]]
 ([[T1717-k#^kp11-45|釋籤]])


十、明妙位始終者，真如法中無詮次，無一地、二地，法性平等，常自寂然，豈應分別初後始終？良由平等大慧，觀於法界，無有若干，能破若干無明，顯出無若干智慧。約此智慧，無始而始，即是初阿。無終而終，即是後茶。無中而論中，即是四十心。雖復差別，則無差別，故名不思議位也。

如下文云：「聲聞、緣覺如竹林，新發、不退菩薩等，皆不能知。」除諸菩薩眾信力堅固者。

聲聞、緣覺所不能知，此簡三藏、通教兩種二乘也。三藏菩薩，「緣」真不及聲聞，聲聞尚不知，此菩薩那得知？通教菩薩「入」真之智，與二乘不殊，二乘不知，彼菩薩亦不知。

今標二乘不知，兩處菩薩亦不能測。發心不知，即指別教十信；不退不能知，即指別教三十心。十住，位不退。十行，行不退。十迴向，念不退。此三不退皆不能知。三藏中不退，尚不及二乘；通教中不退，止等二乘。二乘不知，豈重舉菩薩？今標發心、不退者，則擬別教中人也。

信力者，是假名位。堅固者，是鐵輪位。如此等位，聞經即解，故得為妙，似位之始也。

初開佛知見，乘是寶乘，遊於東方，即是真位之始也。三方是中位，直至道場，過茶無字可說，即是終位也。

如此諸位，乘何等乘？乘有三種，謂教、行、證。

若言是乘，從三界出，到薩婆若中住。住有二義：一、取證故住，即通教意也。二、所乘極故住，即別、圓意也。

初心憑教所詮，信教立行，得出三界。無明未破，未有所證，故不見真。但乘教乘，來至此耳。我圓教中，其誰是耶？謂五品弟子，能善發大心，長別三界苦輪海，即其人也。

教乘既息，證乘未及，以似解慧，進修眾行，則以行為乘，從方便三界中出，到初住薩婆若中住。我圓教中，其誰是耶？謂十信心六根淨者，即其人也。

初住乃至等覺，更增道損生者，此以證為乘，從因緣三界，乃至無後三界中出，到妙覺中，過茶無字可說，故言到薩婆若中住。前來諸乘，猶有上法，不得稱住。茶無上法，是故言住。住無住處，即妙位之終。

復次，別教十住破見思，是行三百由旬。十行破塵沙為四百。十迴向伏無明為五百。十地斷無明，此分見中道，即為寶所也。

圓教六根清淨時，是行四百。破無明入初住，是行五百。二乘聞經，破無明惑，開佛知見，得記作佛者，即是決了諸麁位，過五百由旬，來入初住。即是妙位之始，得於證乘，遊於東方也。若至本門中增道損生，更乘證乘，遊於南方，是進入十行位也。西方是進入十迴向。北方是進入十地也。

又如文云：「說是 如來壽命長遠時，六百八十萬億那由他?河沙人，得無生法忍。」即是十住。「復千倍菩薩，得聞持陀羅尼」，即十行。「復有一世界微塵數菩薩，得樂說辯才」，即十迴向。「復有一世界微塵數，得旋陀羅尼」，即初地。「三千大千微塵得不退」，即二地。「二千國土微塵，能轉清淨法輪」，即三地。「小千國土微塵，八生當得菩提」，即四地。七生當得，即五地。六生當得，即六地。五生當得，即七地。「四生當得」，即八地。「三生當得」，即九地。「二生當得」，即十地。「一生當得」，即等覺。過此一生，即是過茶無字，即是妙覺地，妙位之終也。

將前列位中引《法華經》文，入此中共作一科者，即不煩也。



 
![[T1716-k#^kp9-5]]
 ([[T1717-k#^kp9-5|釋籤]])


○第五、三法妙者，斯乃妙位所住之法也。言三法者，即三軌也。軌名軌範，還是三法可軌範耳。

此即七意：一、總明三軌。二、歷別明三軌。三、判麁妙。四、開麁顯妙。五、明始終。六、類三法。七、悉檀料簡。
![[T1716-k#^kp10-14]]

一、總明三軌者，一、真性軌。二、觀照軌。三、資成軌。名雖有三，秖是一大乘法也。

經曰：「十方諦求，更無餘乘。」唯一佛乘。一佛乘即具三法，亦名第一義諦，亦名第一義空，亦名如來藏。此三不定三，三而論一。一不定一，一而論三，不可思議，不並不別，伊字、天目。

故《大經》云：「佛性者，亦一、非一、非一非非一。亦一者，一切眾生悉一乘故。」此語第一義諦。「非一者，如是數法故。」此語如來藏。「非一非非一，數、非數法，不決定故。」此語第一義空。而皆稱亦者，鄭重也。秖是一法，亦名三耳。故不可單取，不可複取，不縱、不橫，而三、而一。

前明諸諦，若開、若合，若麁、若妙等，已是真性軌相也。前明諸智，若開、若合，若麁、若妙，是觀照軌相也。前明諸行，若開、若合，若麁、若妙，已是資成軌相也。前明諸位，秖是修此三法所證之果耳。

若然，何以重說？

重說有三義：一者、前境、智、行，是因中所乘之三軌。今明乘是大乘，已至道場，證果所住之三軌也。

二者、前作境、智等名別說，今作法名合說。

三者、前直爾散說，不論本末。今遠論其本，即是性德三軌，亦名如來之藏；極論其末，即是修德三軌，亦名祕密藏。本末含藏一切諸法。從性德之三法，起名字之三法；因名字之三法，修觀行之三法；因觀行之三法，發相似之三法；乃至分證之三法，究竟之三法。自成三法、化他三法，為是義故，宜應重說也。

私謂：一句即三句，三句即一句，名圓佛乘。記中既從如來藏一句，出諸方便，此乃別判，例應通開。非一者，數法故。指此為如來藏，開出三藏中，三乘事相方便。非一非非一，不決定故。指此一句，為第一義空，開出通教三人，即事而真。亦一者，一切眾生悉一乘故。指此一句，為第一義諦，開出別教，獨菩薩乘。此諸方便，悉從圓出。故經言：「於一佛乘，分別說三。」即此義也。
 
![[T1716-k#^kp10-15]]
 ([[T1717-k#^kp10-15|釋籤]])


二、歷別明三法者，先須識如來開、合方便，然後乃解總攬三法為一大乘也。

佛從何法開諸權乘？如《大經》明佛性非一，如是數法，說三乘故。當知諸乘數法，為如來藏所攝，佛於此藏，開出聲聞、緣覺及諸菩薩通、別等乘。何者？諸乘既是方便，如來藏又是事。從事出方便，故言諸權為如來藏攝耳。

又依經故，《大經》云：「聲聞僧者，名有為僧。」又云：「六波羅蜜福德莊嚴。」又云：「聲聞之人，定力多故，不見佛性。」當知定力即是福德。福德秖是有為。《勝鬘》稱為有漏。

例如：界內見、思未破，為有起作，故名有為；取理不當，故名有漏；非智慧法，故名福德。今以下望上，亦應如是。二乘未破變易，猶是有為；無明未脫，故言有漏；非中道智，故名福德。

以是故知：方便諸乘，悉為資成所攝，皆從大乘一句偏出，非究竟法，故云「於一佛乘，分別說三。」即此意也。亦是於一佛乘，分別說五；亦是分別說七；亦是分別說九。若依此釋，如來藏句，開出種種方便、諸權乘法也。次、歷四教、各論三法者。
 
![[T1716-k#^kp11-54]]
 ([[T1717-k#^kp11-46|釋籤]])


三藏中，以無為智慧，名觀照軌，正為乘體。助道成乘具，名資成軌。正、助之乘，斷惑入真，真是真性軌。教來詮此，故以教為乘也。緣覺亦爾，菩薩以無常觀為觀照；功德肥為資成；坐道場斷結、見真，為真性。

此教詮真，乘是教乘，從三界中出，到薩婆若中住，言教已盡，故無教乘。真不能運，故證非乘，故有索車之意(云云)。

 
![[T1716-k#^kp11-55]]
 ([[T1717-k#^kp11-47|釋籤]])


二、通教以真性軌為乘體，何以故？即色是空，事中有理，此理即真，故為乘體。以即空慧為觀照，眾行為資成。

此教詮真，乘是教乘，從三界出，到薩婆若中住。菩薩出三界已，用行為乘，淨佛國土，教化眾生，乃至道場，乃可名住。亦是有教無人，無誰住者，亦是教謝證寂，無復運義，亦有索車之意(云云)。

 
![[T1716-k#^kp11-56]]
 ([[T1717-k#^kp11-48|釋籤]])


三、明別教三法者，以緣修觀照為乘體，諸行是資成，以此二法為緣修智慧。慧能破惑顯理，理不能破惑，理若破惑，一切眾生悉具理性，何故不破？若得此慧，則能破惑，故用智為乘體。故《大經》云：「無為無漏，名菩薩僧。即是一地、二地，乃至十地智慧，名智慧莊嚴。」以此智慧，運通十地，故為乘體。

然《攝大乘》明三種乘：理乘、隨乘、得乘。理者，即是道前真如。隨者，即是觀真如，慧隨順於境。得者，一切行願熏習，熏無分別智，契無分別境，與真如相應。此三意，一往乃同於三軌，而前後未融。

何者？九識是道後真如，真如無事，智行根本種子，皆在梨耶識中，熏習成就，得無分別智光，成真實性。是則理乘本有，隨得今有，道後真如，方能化物。此豈非縱義？若三乘悉為黎耶所攝，又是橫義，又濫冥初生覺。既縱既橫，與真伊相乖。

元夫如來初出，便欲說實。為不堪者，先以無常遣倒，次用空淨蕩著，次用歷別起心，然後方明常樂我淨。龍樹作論，申佛此意，以不可得空，洗蕩封著，習應一切法空，是名與般若相應。此空豈不空於無明？無明若空，種子安在？淨諸法已，點空說法，結四句相。

此語虛玄，亦無住著。如病除已，乃可進食，食亦消化。那得發頭據阿黎耶出一切法？本之見慢，全自未降，封此新文，若長氷添水。故知彼論非逗末代重著眾生，乃是界外一途法門耳。

又，阿黎耶若具一切法者，那得不具道後真如？若言具者，那言真如非第八識？恐此猶是方便，從如來藏中開出耳。

若執方便，巨妨真實。若是實者，執之又成語見，多含兒蘇，恐將夭命(云云)。若能善解破立之意，於諸經論，淨無滯著也。

 
![[T1716-k#^kp11-57]]
 ([[T1717-k#^kp11-49|釋籤]])


四、明圓教三法者，以真性軌為乘體。不偽名真，不改名性，即正因常住，諸佛所師，謂此法也。一切眾生亦悉一乘。眾生即涅槃相，不可復滅；涅槃即生死，無滅不生。故《大品》云：「是乘不動、不出。」即此乘也。

觀照者，秖點真性，寂而常照，便是觀照，即是第一義空。資成者，秖點真性法界，含藏諸行，無量眾具，即如來藏。三法不一異，如點如意珠中，論光、論寶，光、寶不與珠一，不與珠異，不縱不橫。三法亦如是，亦一、亦非一，亦非一非非一，不可思議之三法也。

若迷此三法，即成三障。一者、界內、界外塵沙，障如來藏。二者、通別見思，障第一義空。三者、根本無明，障第一義理。

若即塵沙障，達無量法門者，即資成軌得顯。若即見思障，達第一義空者，觀照軌得顯。若即無明障，達第一義諦者，真性軌得顯。真性軌得顯，名為法身。觀照得顯，名為般若。資成得顯，名為解脫。

此兩即是定慧莊嚴，莊嚴法身。法身是乘體，定慧是眾具。下文云：「其車高廣，眾寶莊校。」

是名圓教行人所乘之乘，到薩婆若，過茶無字可說。無字可說，亦應無乘可運。若自行運畢，乘義則休。若權化未畢，運他不休。故文云：「佛自住大乘，如其所得法，定慧力莊嚴，以此度眾生。」即其義也。譬如御者，運車達到，猶名為車。果乘亦爾，猶名為運。

復次，何必一向以運義釋乘？若取真性，不動、不出，則非運、非不運。若取觀照、資成，能動、能出，則名為運。秖動出即不動出；即不動出是動出。即用而論體，動出是不動出；即體而論用，即不動出是動出。體用不二而二耳。

例如：轉、不轉，皆阿鞞跋致；動、不動，皆是毘尼。以是義故，發趣、不發趣，皆名為乘也(云云)。


 
![[T1716-k#^kp10-16]]
 ([[T1717-k#^kp10-16|釋籤]])


三、明麁妙者，三藏於有為福德，論三法為乘。四念處是聞慧，乘於教乘，到四善根，四善根乘於行乘，到見諦。見諦乘於證乘，到無學。既是權法，出三界外，以真為證。證則不運、不見實乘。嗚呼自責，欲問世尊，為失、為不失？即此意也。半字漸引，非究竟義，是故三法皆麁也。

通教即空慧，三法為乘巧，餘意大同。乾慧地乘於教乘，性地乘於行乘。八人見地乘於證乘。此亦偏說，是故為麁。

別教以資成資於觀照，觀照開於真性，三法為乘。十信乘教、十住乘行、十地乘證，到妙覺薩婆若中住。緣修成即謝，唯真修在。若爾，資成在前，觀照居次，真性在後。此三豎別，縱非大乘，此三並異，橫非大乘，是方便法，是故為麁也。

圓教點實相為第一義空，名空為縱。第一義空即是實相。實相不縱，此空豈縱？點實相為如來藏，名之為橫。如來藏即實相，實相不橫，此藏豈橫？故不可以縱思，不可以橫思，故名不可思議法，即是妙也。

秖點空、藏為實相，空縱、藏橫，實相那不縱橫？秖點空為如來藏。空既不橫，藏那得橫？點如來藏為空，藏既不縱，空那得縱？點實相為空、藏，實相非縱非橫，空、藏亦非縱非橫，宛轉相即，不可思議，故名為妙。

秖點如來藏為廣，點第一義空為高，故言其車高廣。如來藏即實相，故其車非廣。第一義空即實相，故其車非高。秖實相是空，那得非高？秖實相是如來藏，那得非廣？

又點實相為如來藏，故言眾寶莊校，又多僕從而侍衛之。點實相為第一義空，故言有大白牛，肥壯多力，行步平正，其疾如風，智慧無染，名為白。能破惑，故名多力。中道慧，名平正。入無功用，故其疾如風。不思議三法，共成大車，豈有縱橫並別之異？

如是教乘，不縱不橫，五品所乘，到於似解。如是行乘，不縱不橫，似解所乘，到於十住。如是證乘，不縱不橫，十住所乘，到於妙覺薩婆若中住，故名妙乘。

又云：「是乘微，妙清淨第一。」故瓦官建講，人夢聽者駕乘，闐門而出。彼處建講，人夢黃衣滿路，以相則之，邪正明矣！

若將此麁妙等乘，約五味者，乳教一麁一妙。酪教一麁。生蘇三麁一妙。熟蘇二麁一妙。眾經悉帶，縱橫方便，說不縱、不橫之真實，故言為麁。今經正直捨方便，故加之以妙(云云)。

 
![[T1716-k#^kp10-17]]
 ([[T1717-k#^kp10-17|釋籤]])


四、開麁顯妙者，約《大經》三句也。

經言：「佛性亦一」者，一切眾生悉一乘故。此是不動、不出之一乘，故具足三法，不縱、不橫。

夫有心者，皆備此理，而其家大小都無知者，是故為麁。

今示眾生諸覺寶藏，耘除草穢，開顯藏金。一切無礙人，一道出生死。十方諦求，更無餘乘。唯一佛乘，是故為妙。

經言：「佛性亦非一非非一」，數、非數法，不決定故。若執緣修智慧，定能顯理，慧自非理，則照用不明，不見佛性，是故為麁。今開定執之慧，即不決定慧，即慧而理，即理而慧，不執著數，定三定一，不著非數，非三非一，如此乃名無著妙慧。能破一切定相及不定相，亦無能破、所破。如輪王能破能安，如日除闇生物，如醫除膜養珠，即是大乘不縱不橫之妙慧也。

經言：「佛性亦非一」，說三乘故。即是三乘、五乘、七乘等諸方便乘。若住諸乘，但是事善，及以偏真，通入處近，是故為麁。今若決了諸乘，即是如來藏，藏名佛性。

從人天善，乃至別乘，皆不動本法，即是於妙。當知三句攝一切法，無非佛性，悉皆是妙。無麁可待，即絕待妙也。

 
![[T1716-k#^kp10-18]]
 ([[T1717-k#^kp10-18|釋籤]])


五、明始終者，不取五品教乘為始，乃取凡地一念之心，具十法界、十種相性，為三法之始。

何者？十種相性秖是三軌。如是體即真性軌。如是性，性以據內，即是觀照軌。如是相者，相以據外，即是福德，是資成軌。力者是了因，是觀照軌。作者是萬行精勤，即是資成。因者，是習因屬觀照。緣者是報因，屬資成。果者是習果，屬觀照。報者是習報，屬資成。本末等者，空等，即觀照；假等即資成；中等即真性。直就一界十如論於三軌。

今但明凡心一念，即皆具十法界，一一界悉有煩惱性相、惡業性相、苦道性相。

若有無明煩惱性相，即是智慧觀照性相。何者？以迷明故起無明。若解無明，即是於明。《大經》云：「無明轉，即變為明。」《淨名》云：「無明即是明。」當知，不離無明，而有於明，如氷是水，如水是氷。

又，凡夫心，一念即具十界，悉有惡業性相，秖惡性相即善性相，由惡有善，離惡無善，翻於諸惡，即善資成。如竹中有火性，未即是火事，故有而不燒，遇緣事成，即能燒物。惡即善性，未即是事。

遇緣成事，即能翻惡。如竹有火，火出還燒竹。惡中有善，善成還破惡。故即惡性相是善性相也。

凡夫一念，皆有十界識、名色等，苦道性相。迷此苦道，生死浩然，此是迷法身為苦道，不離苦道別有法身。如迷南為北，無別南也。若悟生死，即是法身，故云：苦道性相即是法身性相也。

夫有心者，皆有三道性相，即是三軌性相。故《淨名》云：「煩惱之儔，為如來種。」此之謂也。

若言如是力、如是作者，菩提心發也，即是真性等萌動。如是因者，即是觀照萌動。如是緣者，即是資成萌動。

如是果者，由觀照萌動，成習因，感得般若習果滿也。如是報者，由資成萌動，為緣因，感得解脫報果滿也。果報滿故，法身亦滿，是為三德究竟滿，名祕密藏。

本末等者，性德三軌，冥伏不縱、不橫；修德三軌，彰顯不縱、不橫。冥伏如等、數等、妙等；彰顯如等、數等、妙等，故言等也。亦是空等、假等、中等(云云)。

 
![[T1716-k#^kp10-19]]
 ([[T1717-k#^kp10-19|釋籤]])


六、類通三法者，前以三軌之法，從始以至終，即是豎通無礙。今欲橫通諸法，悉使無礙，類通諸三法。何者？赴緣名異，得意義同，粗通十條，餘者可領。

三道、三識、三佛性、三般若、三菩提、三大乘、三身、三涅槃、三寶、三德。諸三法無量，止用十者，舉其大要，明始終耳。

三道輪迴，生死本法，故為初。若欲逆生死流，須解三識、知三佛性、起三智慧、發三菩提心、行三大乘、證三身、成三涅槃，是三寶，利益一切，化緣盡，入於三德，住祕密藏(云云)。
 
![[T1716-k#^kp11-58]]
 ([[T1717-k#^kp11-50|釋籤]])


一、類通三道者，真性軌即苦道；觀照軌即煩惱道；資成軌即業道。

苦道即真性者，下文云：「世間相常住。」豈不即彼生死，而是法身耶？

煩惱即觀照，觀照本照惑，無惑則無照，一切法空是也。文云：「諸法從本來，常自寂滅相。」即煩惱是觀照也。照如薪生火。文云：「於諸過去佛，若有聞一句，皆已成佛道。」又云：「深達罪福相，遍照於十方。」即是聞於體達煩惱之妙句也。

資成即業道者，惡是善資，無惡亦無善。文云：「惡鬼入其心，罵詈毀辱我，我等念佛故，皆當忍是事。」惡不來加，不得用念，用念由於惡加(云云)。又威音王佛所，著法之眾，聞不輕言，罵詈打拍，由惡業故，還值不輕。不輕教化，皆得不退。又提婆達多是善知識，豈非惡即資成？

三軌即三道，是為理性，行於非道，通達佛道。五品，觀行行於非道，通達佛道。六根清淨，相似行於非道，通達佛道。十住去，即分真行於非道，通達佛道。妙覺，究竟行於非道，通達佛道(云云)。

 
![[T1716-k#^kp11-59]]
 ([[T1717-k#^kp11-51|釋籤]])


二、類通三識者，菴摩羅識即真性軌。阿黎耶識即觀照軌。阿陀那識即資成軌。

若地人明阿黎耶是真常淨識。攝大乘人云是無記、無明、隨眠之識，亦名無沒識。九識乃名淨識。互諍(云云)。

今例近況遠，如一人心復何定？為善則善識，為惡即惡識，不為善惡，即無記識。此三識，何容頓同水火？秖背善為惡，背惡為善，背善惡為無記。秖是一人三心耳。

三識亦應如是，若阿黎耶中，有生死種子，熏習增長，即成分別識。若阿黎耶中，有智慧種子，聞熏習增長，即轉依成道後真如，名為淨識。若異此兩識，秖是阿黎耶識。此亦一法論三，三中論一耳。

《攝論》云：「如金、土、染、淨。染譬六識；金譬淨識；土譬黎耶識。」明文在茲，何勞苦諍？下文譬如有人至親友家，醉酒而臥，豈非阿黎耶識？世間狂惑，分別之識起已遊行，以求衣食，豈非阿陀那識？聞熏種子稍起增長，會遇親友，示以衣珠，豈非菴摩羅識？菴摩羅識，名無分別智光。

若黎耶中，有此智種子，即理性無分別智光。五品，觀行無分別智光。六根清淨，相似無分別智光。初住去，分真無分別智光。妙覺，究竟無分別智光。麁妙(云云)。

 
![[T1716-k#^kp11-60]]
 ([[T1717-k#^kp11-52|釋籤]])


三、類通三佛性者，真性軌即是正因性；觀照軌即是了因性；資成軌即是緣因性。

故下文云：「汝實我子；我實汝父。」即正因性。又云：「我昔教汝無上道故，一切智願猶在不失。」智即了因性，願即緣因性。

又云：「我不敢輕於汝等，汝等皆當作佛。」即正因性。「是時四眾，以讀誦眾經」即了因性。「修諸功德」即緣因性。

又云：「長者諸子，若十、二十，乃至三十。」此即三種佛性。

又云：「種種性相義，我已悉知見。」既言種種性，即有三種佛性也。

若知三軌即三佛性，是名理佛性。五品，觀行見佛性。六根，相似見佛性。十住至等覺，分真見佛性。妙覺，究竟見佛性。是故稱妙(云云)。

 
![[T1716-k#^kp11-61]]
 ([[T1717-k#^kp11-53|釋籤]])


四、類通三般若者，真性是實相般若；觀照是觀照般若；資成是文字般若。具如上釋，境、智、行，三妙之相。

故下文云：「止止不須說，我法妙難思。」又云：「是法不可示，言辭相寂滅。」即實相般若。

「我及十方佛，乃能知是相。」「唯佛與佛，乃能究盡。」又云：「我所得智慧，微妙最第一。」即觀照般若。又云：「我常知眾生，行道不行道，隨應所可度，為說種種法。」若干言辭，隨宜方便，即是文字般若。

又云：「如來知見廣大深遠。」廣大深遠即實相般若。如來知見稱廣大深遠，即觀照般若。若言方便、知見皆已具足，即文字般若。故知三軌亦三般若之異名耳。

若三智在三心，屬三人，是則為麁。三智在一心中，不縱不橫，是則理妙。五品，觀行三般若。六根淨，相似三般若。四十心，分真三般若。妙覺，究竟三般若也。

 
![[T1716-k#^kp11-62]]
 ([[T1717-k#^kp11-54|釋籤]])


五、類通三菩提者，真性軌即實相菩提；觀照軌即實智菩提；資成軌方便菩提。

故下文云：「我先不言汝等皆得阿耨三菩提。」「非實、非虛，非如、非異，不如三界，見於三界。」即實相菩提。

「我成道已來，甚大久遠。」即實智菩提。

「我說少出家，近伽耶城，得三菩提。」即方便菩提。

若就弟子明三菩提者，「若我遇眾生，盡教以佛道。」即實相菩提。

「安住實智中，我定當作佛。」又云：「佛子行道已，來世得作佛。」「乘是寶乘，直至道場。」即是修成實智菩提。

授八相記，即方便菩提。

不一異者，名之為如。不決了名麁，決了名為妙。一切眾生，理性菩提。五品，名字菩提。六根，相似菩提。四十一位，分真菩提。妙覺，究竟菩提(云云)。

 
![[T1716-k#^kp11-63]]
 ([[T1717-k#^kp11-55|釋籤]])


六、類通三大乘者，真性即理乘；觀照即隨乘；資成即得乘。

故下文云：「佛自住大乘，如其所得法，定慧力莊嚴。」住大乘即理乘；定慧莊嚴即隨乘；所得法即得乘。

「佛自住大乘」是理乘；「於道場知已」是隨乘；「導師方便說」是得乘。

又「舍利弗！以本願故，說三乘法。」是得乘、隨乘。又，「是乘微妙清淨第一。」是理乘。

「於一佛乘」是理乘；「分別說三」是得乘、隨乘。

不縱不橫妙，開麁妙，歷七位(云云)。五品，名字乘。六根，相似乘。四十一位，分真乘。妙覺，究竟乘(云云)。

 
![[T1716-k#^kp11-64]]
 ([[T1717-k#^kp11-56|釋籤]])


七、類通三身者，真性軌即法身。觀照即報身。資成即應身。

若《新金光明》云：「依於法身，得有報身；依於報身，得有應身。」此即如前所明，依於境妙，得有智妙；依於智妙，得有行妙。

彼文云：「佛真法身，猶如虛空，應物現形，如水中月。」報身即天月。

此文云：「佛自住大乘。」即是實相之身，猶如虛空。

「定慧力莊嚴。」慧如天月，定如水月。

又云：「唯佛與佛，乃能究盡諸法實相。」即是法身。「我所得智慧，微妙最第一。」即是報身。「名稱普聞」即是應身。

又，非生、現生等，是應身也。或示己身，即法身、報身。或示他身，即報、應。

「我以相嚴身，光明照十方，為說實相印。」實相印即法身；照十方即應身；相嚴身即報身。

又「深達罪福相，遍照於十方。」即報身；「微妙淨法身」即法身；「具相三十二」即應身。

三軌名異，義即三身。故《普賢觀》云：「佛三種身，從方等生。」

《法界性論》云：「水銀和真金，能塗諸色像，功德和法身，處處應現往。」

若此三身不縱不橫妙，決了三身入法身妙。歷七位妙(云云)。

 
![[T1716-k#^kp11-65]]
 ([[T1717-k#^kp11-57|釋籤]])


八、類通三涅槃者，地人言：「但有性淨、方便淨。實相名為性淨涅槃。修因所成，為方便淨涅槃。」今以理性為性淨涅槃；修因所成，為圓淨涅槃；此則義便。薪盡火滅為方便淨涅槃，此文便。

若將修因所成，為方便涅槃者，以薪盡火滅為何等涅槃？故知應有三涅槃，三涅槃即是三軌。

文云：「是法不可示，言辭相寂滅。」

又云：「諸法從本來，常自寂滅相。」是性淨涅槃。

又云：「皆以如來滅度而滅度之。」即圓淨涅槃。又云：「我成佛已來，甚大久遠。」久修業所得，慧光照無量，亦是圓淨涅槃。

數數唱生，處處現滅，於此夜滅度，如薪盡火滅，豈非方便淨涅槃？

《大經》題稱《大般涅槃》，翻為大滅度。大者，其性廣博，即據性淨。度者，到於彼岸，智慧滿足，即據圓淨。滅者，煩惱永盡，斷德成就，即據方便淨。此三涅槃，即是三軌也。

 
![[T1716-k#^kp11-66]]
 ([[T1717-k#^kp11-58|釋籤]])


九、類通一體三寶者，真性即法寶；觀照即佛寶；資成即僧寶。

故法性不動名不覺；佛智契理，故佛名為覺。事和、理和，故僧名和合。《思益》云：「知覺名為佛；知離名為法；知無名為僧。」此是一體三寶。

故下文云：「佛自在大乘。」佛是佛寶；大乘是法寶；「如其所得法，以此度眾生。」即是與理和，復與眾生和，即是僧寶。

「世間相常住」，名法寶；「於道場知已」，名佛寶；「導師方便說。」上與理和，下與眾生和，名僧寶。一體三寶，非一之一，不三之三，此之三一，不縱不橫，稱之為妙。歷七位(云云)。

 
![[T1716-k#^kp11-67]]
 ([[T1717-k#^kp11-59|釋籤]])


十、類通三德者，《大經》三德，共成大涅槃。此經三軌，共成大乘。

彼明法身德，此云實相。彼云：「佛性者亦一。」一切眾生悉一乘故。亦是指實相為一乘。

彼處明般若德；此經明其智慧門，難解難入。「我所得智慧，微妙最第一。」乃至「決了聲聞法，是諸經之王。」皆是般若。

彼經明解脫德；此經明數數示現，現生現滅，隨所調伏眾生之處，自既無累，令他解脫，乃至收取萬善事中功德，悉得證果。豈非解脫？二經義合。碌碌之徒，隨名異解，譬聞天帝，不識憍尸。

唯知《涅槃》佛性之文，不見雙樹有一乘之旨，彼文親說佛性亦一，一即一乘。而人云：「此乃《涅槃》一乘是佛性，《法華》一乘非佛性。」若言《法華》不明佛性者，《涅槃》不應遙指云：「八千聲聞於《法華》中，得受記莂，如秋收冬藏，見如來性，更無所作。」而人云：「《涅槃》有遙指之文，此中無佛性之語。」今據此文：「種種性相義，而我皆已見。」既言種種，何獨簡於佛性耶？又，「世間相常住。於道場知已，導師方便說。」豈非佛性之文耶？《論》云：「佛性水常不輕。」知眾生有佛性。

又《涅槃》三德為祕密藏。安置諸子祕密藏中，我亦不久當入其中，此即自他俱入祕密。此經云：「佛自住大乘，以此度眾生。終不以小乘濟度諸眾生。悉以如來滅度而滅度之。」如是自他俱入如來滅度。滅度秖是涅槃，涅槃秖是祕藏。《釋論》云：「《法華》為祕藏，兩經文義宛 宛?同。」何故諸人，苟欲抗異？若文義舛隔，作同想無罪，今文義本合，離之何福？但《涅槃》以佛性為宗，非不明一乘義。今經以一乘為宗，非不明佛性義。赴機異說，其義常通也。

若三德縱橫即是麁；不縱橫即是妙。歷七位(云云)。


 
![[T1716-k#^kp10-20]]
 ([[T1717-k#^kp10-20|釋籤]])


七、悉檀料簡者，

問：十種三法及餘一切，皆是三軌者，唯應三軌，何意異說？

答：眾生機宜不同，應隨機設逗，悉檀方便引接耳。隨俗故異，稱便宜故異，逐對治故異，令人入道故異。朝三暮四，撫眾狙而皆悅，苦塗水洗，養嬰兒以適時。善巧赴機，故方圓任物，譬千車而同轍，豈守一而疑諸？

今通用四悉檀，歷十法，論妙、不妙。

具說三軌，共成大乘。大乘之中，備有三法及一切法，不相混亂，即是世界悉檀。資成資發智慧，以生善故，是為人悉檀。觀照破惑，諸惡滅故，是對治悉檀。真性實理，為第一義悉檀。一段眾生，宜以大乘名說，得四利益也。

備說 三德為大涅槃。雖三點上下而無縱。表?而無橫。一不相混，三不相離，即世界悉檀。善利殃釁不干，故得挺然累表，是故解脫即為人悉檀。般若如金剛，隨所擬皆碎，即是對治悉檀。法身即第一義也。一段眾生聞三德名，即獲四利矣！舉初舉後，中間例然。

次、明妙不妙，

《論》云：「三悉檀是世諦，心所行處，可破可壞。第一義悉檀是心不行處，諸佛聖人，心所得法，不可破壞，即是真諦。」

若然者，比四悉檀為二諦所攝。更有中道，復云何攝？若不攝中，但是藏、通之意，此悉檀為麁。

今言俗有、真無，是隔異法，便是三悉檀，心所行處，可破可壞。中道第一義，非有、非無，有無不二，則無隔異，無異即真諦。

前三悉檀所通，止至化城，化城非實，故可破可壞，可壞為麁。今中道無異，又通至寶所，無能過、無能滅，故不可壞，稱之為妙。

若餘經說中道第一義悉檀，與此經不殊。但餘經帶阿羅漢所得，為第一義悉檀，故不稱妙。此經正直捨方便，但有圓實四悉檀，是故為妙。

若不決三悉檀，入第一義，是復為麁。若決一一悉檀，皆有第一義者，是則為妙。

五品弟子，假名四悉檀。六根淨，相似四悉檀。初住至等覺，分真四悉檀。妙覺，究竟四悉檀，是故稱妙。

此五番明妙，從因至果，以辨自行妙，半如意珠竟。


 