
  妙法蓮華經玄義卷第八上

天台智者大師說

![[T1716-k#^kp5-21]]
 ([[T1717-k#^kp5-21|釋籤]])


第二、釋通名者，經一字也，具存胡音，應云「薩達磨分陀利脩多羅」。薩達磨，此翻妙法；分陀利，此翻蓮華，已如上釋。脩多羅，或云脩單蘭，或云脩妬路。彼方楚夏，此土翻譯不同。或言無翻，或言有翻。

釋此為五：一、明無翻。二、明有翻。三、和融有無。四、歷法明經。五、觀心明經。
 
![[T1716-k#^kp6-7]]
 ([[T1717-k#^kp6-7|釋籤]])


言無翻者，彼語多含，此語單淺，不可以單翻複，應留本音。

而言經者，開善云：非正翻也，但以此代彼耳。此間聖說為經，賢說子史；彼聖稱經，菩薩稱論；既不可翻，宜以此代彼，故稱經也。

既不可翻，而含五義。

一、法本，亦云出生。二、云微發，亦云顯示。

三、云涌泉。四、云繩墨。五、云結鬘。今秖作五義不可翻。
 
![[T1716-k#^kp7-9]]
 ([[T1717-k#^kp7-8|釋籤]])


今於一中作三，三五十五義：一、教本。二、行本。三、義本。

今廣釋之，言法本者，一切皆不可說，以四悉檀因緣，則有言說：世界悉檀，說則為教本；為人、對治，則為行本；第一義悉檀則為義本。

所言教本者，金口所說一言為本，泒出無量言教，若通若別，當時被物，聞即得道。故經言：一一脩多羅，復有無量脩多羅，以為眷屬。

若後人不解菩薩，以佛教為本，作通論、別論，申通別經，令佛意不壅，尋者得道，良由其論有本故也。諸外道等，雖有所說，不與脩多羅合，戲論無本，不能得道。

經是行本者，示人無諍法，導達通塞，開明眼目，救治人病，如教脩行。則起通別諸行，從此至彼，入清涼池，至甘露地，泥洹真法寶，眾生從種種門入，故知經是行本。

經是義本者，尋一句詮於一義，尋無量句詮無量義，或尋一句詮於無量義，尋無量句詮於一義，若通若別，尋詮會入，故經是義本。

束此三種為法門者，教本即是聞慧，行本即是思慧，義本是脩慧。見真法本之義，尚已多含，故不可翻也。或言出生，例此可知。

 
![[T1716-k#^kp7-10]]
 ([[T1717-k#^kp7-9|釋籤]])


二、含微發者，佛以四悉檀說言辭巧妙，次第詮量初、中、後善，圓滿具足，如大海水漸漸轉深。

聞教之者，初聞世界悉檀，次第領受，分別法相，微有解生，漸漸增長，明練通達。又遍讀諸異論，廣知智者意，多聞強識，以至成佛，就此即約教論微發。

初聞為人、對治，即能起行，始人天小行，次戒定慧，入無漏行，見道修道，遂證無學。從小入大，終于妙覺，是約行論微發。

初聞第一義悉檀，展轉增廣，入於聞、思、煗、頂、世第一，次入見諦，得真第一義，次入脩道至無學，從小入大，見似真中道，起自毫末，終成合抱也。

束此三發為法門者，依小乘，即三種解脫發；依大乘初住中，有教發是般若，行發即如來藏，理發是實相。微發已自多含，故不可翻也。

 
![[T1716-k#^kp7-11]]
 ([[T1717-k#^kp7-10|釋籤]])


三、含涌泉者，從譬為名也。佛以四悉檀說法，文義無盡，法流不絕。

若聞世界說一句解無量句，月四月至歲，如風於空中，自在無障礙，說初心解，已如涌泉，何況後心！何況如來！猶如石泉流潤遍益也！

若聞為人、對治，起無量 行，?沙佛法，種種法門，一行無量行，入善境界，登八正直道。

若聞第一義，理若虛空，虛空之法，不可格量，遍一切處，是名義涌泉。

束此為法門者，教泉是法無礙辯，行泉即辭無礙辯，義泉即義無礙辯。樂說通三處，涌泉已自多含，故不可翻也。

 
![[T1716-k#^kp7-12]]
 ([[T1717-k#^kp7-11|釋籤]])


四、含繩墨者，佛以四悉檀說。

初聞世界，裁愛見之邪教，不為邪風倒惑，得入正轍，即教繩墨也。

若聞為人、對治，遠離非道，入好正濟道品之路，即行繩墨也。

若聞第一義，裁愛見此岸，得至彼岸，不保生死，亦不住無為，即義繩墨。

束此為法門者，教裁邪即是正語，行裁邪即正業、正精進、正念、正定等。義裁邪即正見、正思惟等。繩墨已自多含，故不可翻。

![[T1716-k#^kp7-13]]

五、含結鬘者，結教、行、理，如結華鬘，令不零落。世界悉檀結佛言教不零落，為人、對治結眾行不零落，第一義結義理不零落。束此為法門者，結教成口無失，結行即身無失，結義即意無失，亦是三種共智慧行，亦是三陀羅尼。教不零落是聞持陀羅尼，行不零落行陀羅尼，義不零落即總持陀羅尼。若作嚴身釋者，即是約教名智慧莊嚴，約行名福德莊嚴，約義即是所莊嚴，所莊嚴即是法身，為定慧莊嚴也。一切眾生皆有法身，法身體素天龍之所忽劣，若修學定慧，莊嚴法身，則一切見敬也。

舊云：經含五義，今則經含十五義，豈可單漢翻胡，名含之釋如此(云云)？

訓者訓常，今釋其訓。天魔外道不能改壞名為教常。真正無雜，無能踰過，名為行常。湛然不動，決無異趣，名為理常。又訓法者，法可軌，行可軌，理可軌。今直釋訓已含六義，況胡言重複，而可單翻耶？

![[T1716-k#^kp6-8]]
![[T1716-k#^kp7-14]]

二、言有翻者，亦為五：一、翻為經，經由為義，由聖人心口故，今亦隨而釋之，謂教由、行由、理由。一切脩多羅、一切通別論、一切疏記等，皆由聖人心口，是名教由。一切契理行、一切相似行、一切信行、法行，皆由聖人心口，故以行為由。一切世間義，一切出世義，一切方便義，一切究竟義，皆由聖人心口，故以義為由。教由世界，行由為人、對治，義由第一義悉檀。

又言經者，「緯」義，如世絹經，以緯織之，龍鳳文章成。佛以世界悉檀說經，菩薩以世界緯織，經緯合故，賢聖文章成。又約行論經緯，慧行為經，行行為緯，經緯合故，八正文章成。又約理論經緯者，詮真為經，詮俗為緯，經緯合故，二諦文章成。
![[T1716-k#^kp7-15]]

二、翻為契者，契緣、契事、契義。世界說是契緣。隨宜說是契生善。隨對治說是契破惡，是為契事。隨第一義說是契義。
![[T1716-k#^kp7-16]]

三、翻法本者，即教行理本，如前釋(云云)。
![[T1716-k#^kp7-17]]

四、翻線者，線貫持教、行、理，令不零落，嚴身等義如前釋。又線能縫義，縫教使章句次第堪可說法，如支佛不值十二部線，不能說法，世智辯聰亦不得經線，正語不成。又線能縫行，依經則行正，違經則行邪。又縫理者，理所不印，墮六十二邪。理所印者，會一究竟道也。
![[T1716-k#^kp7-18]]

五、翻善語教，亦是善行教，亦是善理教。世界悉檀說即善語教，為人、對治即善行教，第一義說即善理教。

是名脩多羅有五種翻也。
 
![[T1716-k#^kp6-9]]
 ([[T1717-k#^kp6-8|釋籤]])


三和融有無者，昔佛法初度，胡漢未明，言無翻者，乃是河西群學所傳。晚人承用，加以此代彼，今傳譯煥爛，方言稍通，豈苟執無翻，猶以多含為解？若多含者，何局五耶？若有翻者，以何為正？義寧種種，翻那得多？若翻脩多羅為經者，脩多羅有九，謂通別脩多羅藏等，何不見周正十二部中經部，三藏中有經藏耶？若翻為契法本等者，亦應改正十二部中有契部、法本部、線部、善語教部，三藏中應有線等藏，彼諸處皆不從此翻，何獨通脩多羅耶？

《釋論》云：「般若尊重，智慧輕薄，何得用輕翻重？」若爾，即是無翻家證。夫實相尊重不可說，遂得作胡言而說。何不得作漢語而翻？若不可翻，亦不可說，此即有翻家證。

舊云：涅槃含三德，不可用滅度為翻。又梁武云：滅度小乘法，不可用翻大涅槃。

此未必爾，經言有涅槃、大涅槃，亦應有滅度、大滅度，此經云：如來滅度，豈非大滅度？既以小滅度翻小涅槃，何得不以大滅度翻大涅槃？

若謂滅度偏，不含三德者，今作含釋，滅者即解脫，解脫必有其人，人即法身，法身不直身，必有靈智，靈智即般若。又大即法身，滅即解脫，度即般若。但標滅度，含三宛然，何得無翻耶？若執一言，則彼彼相是非，不達佛意，已如上說。

今和融有無，虛豁義趣，若言無翻，名含五義，於一一義更含三義，彌見其美；若作有翻，於一一翻亦具三義，轉益旨深；任彼有無，何所乖諍？

《大經》云：「我終不與世間共諍」，世智說有，我亦說有；世智說無，我亦說無。如此通融，於二家無失，而有理存焉。

復次，圓義無方，處處通入，乃如上說。若正翻名，世諦不得混濫，今且據一名以為正翻，亦不使二家有怨。何者？從古及今，譯胡為漢，皆題為經。若餘翻是正，何不改作契線？若傳譯僉然，則經正明矣！若等是無翻，何不標微、發涌泉等？今正用經，於多含義強，含三法本、三微發、三涌泉、諸繩墨、結鬘等義，亦含契、線、善語教、訓法、訓常等，無不攝在經一字中，餘句亦如是。諸大小乘教皆以經為通名，故不用餘句也。

 
![[T1716-k#^kp6-10]]
 ([[T1717-k#^kp6-9|釋籤]])


四、歷法明經者，若以經為正翻，何法是經？
 
![[T1716-k#^kp7-19]]
 ([[T1717-k#^kp7-12|釋籤]])


舊用三種：一、用聲為經，如佛在世，金口演說，但有聲音詮辯，聽者得道，故以聲為經。《大品》云：「從善知識所聞也。」

![[T1716-k#^kp7-20]]

二、用色為經，若佛在世，可以聲為經，今佛去世，紙墨傳持，應用色為經。《大品》云：「從經卷中聞。」
![[T1716-k#^kp7-21]]

三、用法為經，內自思惟，心與法合，不由他教，亦非紙墨，但心曉悟，即法為經，故云：脩我法者，證乃自知(云云)。

三塵為經，施於此土。耳識利者，能於聲塵分別取悟，則聲是其經，於餘非經。若意識利者，自能研心，思惟取決，法是其經，於餘非經。眼識利者，文字詮量，而得道理，色是其經，於餘非經，此方用三塵而已。餘三識鈍，鼻臭紙墨，則無所知；身觸經卷，亦不能解；舌噉文字，寧別是非？

若他土亦用六塵，亦偏用一塵，如《淨名》曰：「以一食施於一切……於食等者，於法亦等；於法等者，於食亦等。」此即偏用舌根所對為經。或有國土，以天衣觸身即得道，此偏用觸為經。或見佛光明得道，此偏用色為經。或寂滅無言，觀心得道，此偏用意為經。如眾香土，以香為佛事，此偏用香為經。

他方六根識利，六塵得為經。此土三根識鈍，鼻不及驢狗鹿等，云何於香味觸等，能得通達？

問：根利故於塵是經，鈍者塵則非經耶？

答：六塵是法界，體自是經，非根利取，方乃是經。何者？《大品》云：「一切法趣色，是趣不過。」此色能詮一切法。如黑墨色，一畫詮一，二畫詮二，三畫詮三，竪一畫則詮王，足右畫則詮丑，足左畫則詮田，出上詮由，出下詮申，如是迴轉，詮不可盡。或一字詮無量法，無量字共詮一法，無量字詮無量法，一字詮一法。於一黑墨小小迴轉，詮量大異，左迴詮惡，右迴詮善，上點詮無漏，下點詮有漏，殺活與奪，毀譽苦樂，皆在墨中，更無一法，出此墨外。

略而言之，黑墨詮無量教、無量行、無量理，黑墨亦是教本、行本、理本。

黑墨從初一點至無量點，從點至字，從字至句，從句至偈，從偈至卷，從卷至部。又從點一字句中，初立小行，後著大行。又從點字中，初見淺理，後到深理，是名黑色教、行、義三種微發。

又從黑色涌出點，出字、句、偈，不可窮盡。涌出諸行無盡，涌出義無盡，是名黑色具三涌泉。又約黑色，裁教、行、義邪。又約黑色，結教、行、義鬘，又以嚴身。

又色是由，由色故縛，有六道生死；由色故脫，有四種聖人。又色訓法，法色故，能成教、行、理。又色是常，色教不可破，色行不可改，色理不可動。

又色不可翻，色義多含故。又色可翻，名色為經。

故見色經時，知色愛見，知色因緣生法，知色即空即假即中，色即法界，總含諸法。法界文字，文字即空，無點、無字、無句、無偈。句偈文字，畢竟不可得，是名知字非字，非字亦字。

墨色是經，為法本者，若於墨字生瞋，斷他壽命；若於墨字起愛，而作盜婬；乃至於墨起癡，而生邪見，當知墨字是四趣本。若於墨字生慈、生捨，乃至生正見者，當知墨字是人天本。若知墨字是果報無記，無記是苦諦；於報色生染，即是集諦；知字因緣所成，苦、空、無我是道諦；既知字非字，不生字倒，諸煩惱滅即滅諦。知字四諦，知字四諦能生煗、頂，若向若果，賢聖解脫，當知墨字是聲聞本。

若於字不了名無明，於字起愛恚是諸行，分別字好醜是識，識於字名名色，字涉於眼名六入，字塵對根名為觸，納領染著即是受，纏綿不捨是愛，竭力推求是取，取則成業名為有，有能牽果是名生老病死，苦輪不息，是則十二因緣本。

若能知字非字，無明即滅不至於行，乃至不至老死，無明滅則老死滅，當知此字是辟支佛本。

若知字即空，非滅已空，字性本空，空中無愛恚，乃至無邪正，字不可得，知字者誰？云何眾生妄生取捨？起慈悲誓願，行六度，濟眾生，入如實際，亦無眾生得滅度者，當知此字是菩薩本。

若知字非字，非字非非字，無二邊倒名淨，淨則無業名我，我則無苦名樂，無苦則無生死名常，何以故？字是俗諦，非字是真諦，非字非非字，是一實諦，一諦即三諦，三諦即一諦，是名境本。

若知墨字，從紙、筆、心手和合而成，一一字推，不得一字，一一點推，亦不得字，則無所不得，心手即不得能，無能無所，知能所誰？是一切智本。

字雖非字，非字而字，從心故有點，從點有字，從字有句，從句有偈，從偈有行，從行有卷，從卷有帙，從帙有部，從部有藏，從藏有種種分別，是道種智本。

雖非字非非字，而雙照字非字，是為一切種智本。

雪山為八字捨所愛身是為行本。

我解一句乃至半句，得見佛性，入大涅槃，即是位本。

我得三菩提皆由聞經及稱善哉，字即乘本。

若忘失句逗，還令通利，與其三昧及陀羅尼即感應本。

依文學通即神通本。

依字故得語，即說法本。

說字教他即眷屬本。

勤學此字，祿在其中，即利益本。

如此解字，手不執卷，常讀是經；口無言聲，遍誦眾典；佛 不說法，?聞梵音；心不思惟，普照法界；如此學問，豈不大哉？當知黑字是諸法本。青黃赤白，亦復如是。非字非非字，雙照字非字。

不可說非不可說，不可見非不可見，何所簡擇？何所不簡擇？何所攝，何所不攝？何所棄？何所不棄？是則俱是，非則悉非。

能於黑色通達一切，非於一切，非通達一切，是通達一切。非非非是，一切法邪，一切法正。若於黑色不如是解，則不知字與非字。黃、白、赤、青，有對無對，皆不能知。若於黑色通達，知餘色亦如是。此即《法華經》意，以色為經也。聲塵亦如是，或一聲詮一法(云云)。

耳根利者，即解聲愛見因緣，即空、即假、即中，知脣舌牙齒皆不可得。聲即非聲，非聲亦聲，非聲非非聲，聲為教、行、義本，種種等義，皆如上說，即是通達聲經，香、味、觸等亦復如是。

文云：「一切世間治生產業，皆與實相不相違背。」即此意也。

外入皆經，周遍法界者，內入亦如是，內外入亦如是。

經云：非內觀得解脫，亦不離內觀(云云)。

是則一塵達一切塵，不見一塵一切塵，通達一塵一切塵；於一識分別一切識，亦不見一識一切識，而通達一識一切識。自在無礙，平等大慧，何者是經？何者非經？

若欲細作，於一一塵識例可解，有翻、無翻，以三義織之，後用三觀結之(云云)。

歷諸教分別經者，若言理絕文字，文字是世俗，寄字詮理，理可是經，文字非經，六塵等皆是經詮，非正經也，此即三藏中經耳。若無離文字說解脫義，文字性離即是解脫，六塵即實相，無二無別，如上所說者，圓教中經也。帶三方便作此說者，方等中經也。帶二方便如此說者，般若中經也。帶一方便作如此說者，華嚴中經也。

 
![[T1716-k#^kp6-11]]
 ([[T1717-k#^kp6-10|釋籤]])


五、明觀心經者，皆類上為四也。
 
![[T1716-k#^kp7-22]]
 ([[T1717-k#^kp7-13|釋籤]])


一、類無翻者，心含善惡諸心數等，當知此心諸法之都何可定判？若惡是心，心不含善及諸心數。若善是心，心不含惡及諸心數，不知何以目心，以略代總，故知略心能含萬法，況不含五義耶！《華嚴》云：一微塵中有三千大千世界經卷，即其義也。心是法本者，《釋論》云：一切世間中，無不從心造，無心無思覺，無思覺無言語，當知心即語本。

心是行本者，《大集》云：心行、大行、遍行。心是思數，思數屬行陰，諸行由思心而立，故心為行本。心是理本者，若無心，理與誰含，以初心研理，恍恍將悟，稍入相似，則證真實是為理本。

心含微發者，初剎那心，微微而有；次心若存若亡，次漸增長，後則決定，暢心而發口，是語微發。初心習行，行猶微弱，次少樹立，後成大行，即行微發。初觀心不見心理，更脩髣髴，乃至相似真實，即理微發。

心含涌泉者，心具諸法，障故不流，如土石壓泉，去壅涌溜，若不觀心，心闇不明，所說不長。若觀心明徹，則宣辯無方，流溢難盡，豈非語涌泉？若不觀心，行則有間，以觀心故，念念相續，翻六蔽成六度，六度攝一切行，是行涌泉。若能觀心，如利钁(CB04487)地，磐石沙鹵，理水清澄，滔滔無竭，即義涌泉。

心含結鬘者，觀念不謬，得一聞持，穿文無失，觀心得定共力；穿行無失，觀心得道共力；穿義無失。又觀心得定慧，嚴顯法身。此皆可解。

又心是繩墨，若觀心得正語，離邪倒說。觀心正則勉邪行，心無見著，則入正理。事行如繩，理行如墨，彈愛見木，成正法器也。

是為心經多含，略示十五義(云云)。


![[T1716-k#^kp7-23]]
 ([[T1717-k#^kp7-14|釋籤]])


二、類有翻明觀者，心即是由，三義由「心」，一切語言由覺觀心，一切諸行由於思心，一切義理由於慧心。

經云：「諸佛解脫，當於眾生心行中求。」心是經緯，以覺為經，以觀為緯，織成言語。又慧行心為經，行行心為緯，織成眾行。心豎緣理為經，心橫緣理為緯，織成義理(云云)。又觀境為經，觀智為緯，觀察迴轉，織成一切文章。

又心即是契觀，慧契境，是契緣，契樂欲；心為契教，契便宜對治；心為契行，契第一義心，契理。

心為法本，心為線者，如前(云云)。

心為善語教者，法之與語，俱通善惡，今以善法善語定之，心之與觀亦通善惡，今以善心善觀定之，即是善語教、善行、善理，故心具三義。

心是可軌者，若無觀則無規矩，以觀正心王，心王正故，心數亦正。行、理亦爾，心王契理，數亦契理，故名可軌也。心常者，心性常定，猶如虛空，誰能破者？又惡覺不能壞善覺，邪行不干正行，邪理不壞正理，故心名常。

隨諸事釋，一一向心為觀，觀慧彌成，於事無乖，如火益薪，事理無失，即文字無文字，不捨文字而別作觀也。

 
![[T1716-k#^kp7-24]]
 ([[T1717-k#^kp7-15|釋籤]])


三、類和融有無明觀者，可解(云云)。

 
![[T1716-k#^kp7-25]]
 ([[T1717-k#^kp7-16|釋籤]])


四、類歷法為觀者，若小乘明惡中無善，善中無惡，事理亦然。

此則惡心非經，則無多含之義，隘路不受二人並行。若大乘觀心者，觀惡心非惡心，亦即惡而善，亦即非惡非善；觀善心非善心，亦即善而惡，亦非善非惡。

觀一心即三心，以此三心歷一切心，歷一切法，何心何法而不一三，一切法趣此心，一切心趣此法。如此觀心為一切語本、行本、理本，有翻五義，無翻五義，一一於心解釋無滯，遍一切心無不是經，大意可領，不俟多記也。





 
![[T1716-k#^kp3-9]]
 ([[T1717-k#^kp3-10|釋籤]])


△第二顯體者，前釋名總說，文義浩漫；今頓點要理，正顯經體，直辨真性。

真性非無二軌，欲令易解，是故直說。後顯宗用，非無初軌，偏舉當名耳。

體者，一部之指歸，眾義之都會也。非但會之至難，亦乃說之不易。

文云：「是法不可示，言辭相寂滅。」

《大經》云：「不生不生不可說。」

又云：「有因緣故，亦可得說。」

今略開七條：一、正顯經體。二、廣簡偽。三、一法異名。四、入體之門。五、遍為眾經體。六、遍為諸行體。七、遍一切法體。
 
![[T1716-k#^kp4-28]]
 ([[T1717-k#^kp4-28|釋籤]])


正顯體更明四意：一、出舊解。二、論體意。三、正明體。四、引文證。
 
![[T1716-k#^kp5-22]]
 ([[T1717-k#^kp5-22|釋籤]])


北地師用一乘為體，此語奢漫，未為簡要。一乘語通濫於權實，若權一乘，都非經意，若實一乘，義該三軌，顯體不明，故不用。又有解言，真諦為體，此亦通濫，小大皆明真諦，小乘真諦，故不俟言；大乘真諦，亦復多種，今以何等真諦為體？故不用。又有解言一乘因果為體，今亦不用，何者？一乘語通，已如前說。又因果二法猶未免事，云何是體？事無理印，則同魔經。云何可用？有人解乘體通因果，果以萬德為體，因以萬善為體，引《十二門論》云：「諸佛大人所乘，文殊觀音等所乘。」又引此經，佛自住大乘，即果也，諸子乘是寶乘，是因乘也。又引《普賢觀》：「大乘因果皆是實相。」

私問因果之乘為變？為不變？若變，誰是能通？誰是所通？若不變，因果則並，皆無此理。若別有法通因果，當知因果非果者，經體也。《十二門論》云：「大人佛不行故名乘。」豈應以不行證因果乘也？《法華》「佛自住大乘」者，此乃乘理以御人，非住果德也。《普賢觀》明因果皆指實相，云可將實相證於因果耶？今皆不用。

有人明因乘以般若為本，五度為末；果乘以薩婆若為本，餘為末。又因乘狹，果乘廣。又般若相應心是一體乘，不相應心是異體乘。又無所得相應行是近乘，低頭舉手有所得是遠乘。又六度有世、出世雜是遠乘，三十七品但出世名近乘。又四句、度與品悉無得，又度與品俱有得。又度雜品不雜，又品雜度不雜(云云)。

私謂般若為乘本者，於今經是白牛，非經體也。薩婆若為乘本者，於今經是道場所成果，亦非乘體。因乘狹者是縱義，果乘廣者是橫義，悉非今經乘體。般若相應心無所得近遠等，於今經悉是莊校儐從，都非乘體，那忽於皮毛枝葉，而興諍論耶？喧怒如此，誰能別之？有人引《釋論》，以六度為乘體，方便運出生死，慈悲運取眾生，於今經般若是牛，五度是莊挍，方便是儐從，慈悲是軒，亦非乘體。

《中邊分別論》云：乘有五：一、乘本，謂真如佛性。二、乘行，謂福慧。三、乘攝，謂慈悲。四、乘障，謂煩惱是煩惱障，行解等是智障。五、乘果，謂佛果也。

《唯識論》云：乘是出載義，由真如佛性出福慧等行，由此行出佛果，由佛果載出眾生。

《攝大乘論》：乘有三：一、乘因，謂真如佛性。二乘緣，謂萬行。三、乘果，謂佛果也。

《法華論》明乘體，謂「如來平等法身」。又云：「如來大般涅槃」，此兩文似如隱顯耳，發心、低頭、舉手等名「乘緣」。

《十二門論》明乘本，謂諸法實相，乘主謂般若，乘助謂一切行資成，乘至至薩婆若。

此五論明乘體同，而莊挍小異，於今經明乘體，正是實相，不取莊挍也。若取莊挍者，則非佛所乘乘也。

 
![[T1716-k#^kp5-23]]
 ([[T1717-k#^kp5-23|釋籤]])


二、論體意者，何意須用此體？《釋論》云：諸小乘經，若有無常、無我、涅槃三印印之，即是佛說，修之得道。無三法印，即是魔說。大乘經但有一法印，謂諸法實相，名了義經，能得大道。若無實相，印是魔所說。故身子云：世尊說實道，波旬無此事。」

何故小三大一？小乘明生死與涅槃異，生死以無常為初印，無我為後印，二印印說生死，涅槃但用一寂滅印，是故須三。大乘生死即涅槃，涅槃即生死，不二不異。《淨名》曰：「一切眾生常寂滅相，即大涅槃。」

又云：「本自不生，今則無滅。」本不生者，則非無常無我相；今則無滅者，則非小寂滅相，唯是一實相。實相故言常寂滅相即大涅槃，但用一印也。

此大小印，印半滿經，外道不能雜，天魔不能破。

如世文符，得印可信。當知諸經，畢定須得實相之印，乃得名為了義大乘也。

 
![[T1716-k#^kp5-24]]
 ([[T1717-k#^kp5-24|釋籤]])


三、正顯體者，即一實相印也。三軌之中，取真性軌。十法界中，取佛法界；佛界十如是中，取如是體；四種十二因緣中，取不思議不生不滅；十二支中，取苦道即是法身；四種四諦中，取無作四諦，於無作中，唯取滅諦；七種二諦中，取五種二諦，五二諦中，唯取真諦；五三諦中，取五中道第一義諦；諸一諦中，取中道一實諦；諸無諦中，取中道無諦也。若得此意，就智妙中簡，乃至十妙，一一簡出正體，例可知也。

若譬喻明義，如梁柱綱紀一屋，非梁非柱，即屋內之空。柱梁譬以因果；非梁非柱譬以實相，實相為體，非梁柱也。屋若無空，無所容受，因果無實相，無所成立。《釋論》云：若以無此空，一切無所作。又譬如日月綱天，公臣輔主，日月可二，太虛空天，不可二也。臣將可多，主不可多也。為此義故，須簡出正體。

如三軌成乘，不縱不橫，不即不離，顯示義便。須簡觀照等，唯指真性當名，正意分明，三軌既然，餘法例爾(云云)。

 
![[T1716-k#^kp5-25]]
 ([[T1717-k#^kp5-25|釋籤]])


四、引證者，〈序品〉云：「今佛放光明，助顯實相義。」

又云：「諸法實相義，已為汝等說。」

〈方便品〉云：「唯佛與佛，乃能究盡諸法實相。」

偈中云：「諸佛法久後，要當說真實。」

又云：「我以相嚴身……為說實相印。」

身子領解云：「世尊說實道，波旬無此事。」

又云：「安住實智中，我定當作佛。」

〈法師品〉云：「開方便門，示真實相。」

〈安樂行〉云：「觀諸法如實相。」

〈壽量〉云：「如來如實知見。」

《普賢觀》云：「昔於靈山，廣說一實之道。」

又云：「觀於一實境界。」

故知諸佛為大事因緣出現於世，秖令眾生開佛知見，見此一實非因非果之理耳。經文在茲，可為明證也。


 
![[T1716-k#^kp4-29]]
 ([[T1717-k#^kp4-29|釋籤]])


○二、廣簡偽者，夫正體玄絕，一往難知，又邪小之名，亂於正大。譬如魚目混雜明珠，故須簡偽。

即為六意：一、就凡簡。二、就外簡。三、就小簡。四、就偏簡。五、就譬簡。六、就悟簡。
 
![[T1716-k#^kp5-26]]
 ([[T1717-k#^kp5-26|釋籤]])


一、就凡簡者，《釋論》云：世典亦稱實者，乃是護國治家稱實也。外道亦稱實者，邪智僻解，謂為實也。小乘稱實者，厭苦蘇息，以偏真為實也。如是等，但有實名，而無其義。

何者？世間妖幻道術亦稱為實，多是鬼神魅法，此法入心，迷醉狂亂，自衒善好，謂勝真實，立異動眾，示奇特相。或髑髏盛屎，約多人前，張口大咽；或生魚臭肉，增狀餔食；或裸形弊服，誇傲規矩；或直來直去，不問不答，種種譎詭，詃誘無智，令信染惑著。著已求脫叵得，內則病害其身，外則誅家滅族，禍延親里，現受眾苦，後受地獄長夜之苦，生生障道，無解脫期。此乃世間現見，何實可論？鈍使愛論攝。

若周孔經籍，治法禮法，兵法醫法，天文地理，八卦五行，世間墳典，孝以治家，忠以治國，各親其親，各子其子，敬上愛下，仁義揖讓，安于百姓，霸立社(CB01142)。若失此法，彊者陵弱，天下焦遑，民無聊生，鳥不暇栖，獸不暇伏；若依此法，天下太平，牛馬內向，當知此法乃是愛民治國而稱為實。

《金光明》云：「釋提桓因種種勝論。」即其義也。蓋十善意耳，修十善上符天心，諸天歡喜，求天然報，此法為勝，故言勝論耳。又大梵天王，說出欲論，即是修定出欲淤泥，亦是愛論攝耳。世又方術，服藥長生，練形易色，飛仙隱形者，稱此藥方祕要真實，此亦愛論鈍使攝耳。

 
![[T1716-k#^kp5-27]]
 ([[T1717-k#^kp5-27|釋籤]])


二、就外簡者，即是外道典籍也。若服藥求知，聰利明達，推尋道理，稱此藥方為勝、為實者，藥力薄知，不能鑒遠，觸藥則失，藥歇則失，亦非實也。

若此間莊老，無為無欲，天真虛靜，息諸誇企，棄聖絕智等。直是虛無其抱，尚不出單四見外，何關聖法？縱令出單四見外，尚墮複四見中，見網中行，非解脫道。

若外國論力受梨昌募，撰五百明難，其一云：「瞿曇為一究竟道？為眾多究竟道？」佛言：「但一究竟道。」論力云：「云何諸師各各說究竟道？」佛指鹿頭：「汝識其不？」論力言：「識，究竟道中，其為第一。」佛言：「若其得究竟道，云何自捨其道為我弟子耶？」論力即悟，歎佛法中，獨一究竟道。又如長爪云：「一切論可破，一切語可轉，觀諸法實相，于久不得一法入心。」

《釋論》云：「長爪執亦有亦無見。」

又云：「亦計不可說見。」

如斯流類，百千萬種，虛妄戲論，為惑流轉，見網浩然，邪智瀾漫，觸境生著。或時襵揲，有無為有，無有無無為無，有非有非無為有，無非有非無為無，百千番牒，悉皆見倒，生死諸邊，非真實也。

《大經》云：「被無明枷，繫生死柱，遶二十五有，不能得脫。」即此義也。

 
![[T1716-k#^kp5-28]]
 ([[T1717-k#^kp5-28|釋籤]])


三、就小簡者，聲聞法中亦云：「離有離無名聖中道。」《大集》云：「拘隣如沙門，最初獲得真實之知見。」

然小乘不運大悲，不濟眾生，功德力薄，不求作佛。不深窮實相，則智慧劣弱，雖云離有離無名聖中道，乃以斷常二見為二邊，真諦為中道。

真無漏慧名為見，證涅槃法名為知，雖斷見思，除滅分段，而住草庵，非究竟理。對前生死有邊，即是涅槃無邊，二俱可破可壞，非真實道，故不名實相也。

 
![[T1716-k#^kp5-29]]
 ([[T1717-k#^kp5-29|釋籤]])


四、就偏簡者，諸大乘經，共二乘人帶方便說者，名字既同，義須分別。如《摩訶衍》中云：「三乘之人，同以無言說道斷煩 惱。」《中論》云：「諸法實相，三人共得。」者，二乘之人，雖共稟無言說道，自求出苦，無大悲心，得空則止，鈍根菩薩亦爾。利根菩薩大悲為物，深求實相。

共實相者，智如螢火，是故非實。不共實相，智如日光，是故為實。

《大經》云：「第一義空名為智慧。」二乘但空，空無智慧；菩薩得不但空，即中道慧。此慧寂而常照，二乘但得其寂，不得寂照，故非實相。菩薩得寂，又得寂照，即是實相。

見不空者，復有多種：一、見不空，次第斷結，從淺至深，此乃相似之實，非正實也。二、見不空，具一切法，初阿字門則解一切義，即中、即假、即空，不一不異，無三無一，二乘但一即，別教但二即，圓具三即，三即真實相也。

《釋論》云：「何等是實相？謂菩薩入於一相，知無量相，知無量相又入一相。」；二乘但入一相，不能知無量相；別教雖入一相，又入無量相，不能更入一相。利根菩薩即空故入一相，即假故知無量相，即中故更入一相。如此菩薩，深求智度大海，一心即三，是真實相體也。

《華嚴》不共二乘，但約菩薩，三智次第得，亦非正實，不次第得者，是正實也。若方等中，四人得三智，三人為虛，一人為實。《大品》三慧說三智屬三人，前二不深求，淺而非實，後一人深求一心三智，是故是實。此經「汝實我子」，無復四三之人。十方諦求，更無餘乘，但一實相智，決了聲聞法，但說無上道，純是一實體也。
 妙法蓮華經玄義卷第八上
妙法蓮華經玄義卷第八下
天台智者大師說

《大經》云：「一實諦者，則無有二，無有二故名一實諦。又一實諦名無虛偽。又一實諦無有顛倒。又一實諦非魔所說。又一實諦名常樂我淨。」常樂我淨，無空、假、中之異。

異則為二，二故非一實諦。一實諦即空即假即中，無異無二，故名一實諦。

若有三異則為虛偽，虛偽之法，不名一實諦，無三異故，即一實諦。

若異即是顛倒未破，非一實諦。無三異故無顛倒，無顛倒故名一實諦。

異者，不名一乘；三法不異，具足圓滿，名為一乘。是乘高廣，眾寶莊挍，故名一實諦。

魔雖不證，別異空、假，而能說別異空、假；若空、假、中不異者，魔不能說，魔不能說，名一實諦。若空、假、中異者名顛倒，不異者名不顛倒，不顛倒故無煩惱，無煩惱故名為淨；無煩惱則無業，無業故名為我；無業故無報，無報故名樂；無報則無生死，無生死則名常；常樂我淨名一實諦。

一實諦者，即是實相，實相者，即經之正體也。如是實相，即空、假、中。即空故，破一切凡夫愛論，破一切外道見論；即假故，破三藏四門小實，破三人共見小實；即中故，破次第偏實。

無復諸顛倒小偏等因果四諦之法，亦無小偏等三寶之名，唯有實相因果，四諦、三寶，宛然具足。亦具諸方便因果，四諦、三寶。何以故？實相是法界海故，唯此三諦，即是真實相也。

又開次第之實，即是圓實，證道是同故。又開三人共得實，深求即到底故。又開三藏之實，決了聲聞法。又開諸見論實，於見不動而修道品故。又開諸愛論實，魔界即佛界故，行於非道，通達佛道。

一切諸法中，悉有安樂性。即絕待明實是經體也。


![[T1716-k#^kp5-30]]
 ([[T1717-k#^kp5-30|釋籤]])


正譬簡者，今借三喻正顯偽真，兼明開合破會等意。

一、譬三獸渡河，同入於水，三獸有強弱，河水有底岸，兔、馬力弱，雖濟彼岸，浮淺不深，又不到底。大象力強，俱得底岸。三獸喻三人，水喻即空，底喻不空，二乘智少，不能深求，喻如兔馬；菩薩智深，喻如大象；水軟喻空，同見於空，不見不空；底喻實相，菩薩獨到，智者見空及與不空。

到又二種：小象但到底泥，大象深到實土，別智雖見不空，歷別非實，圓見不空，窮顯真實。

如是喻者，非但簡破兔、馬二乘非實，亦簡小象不空非實，乃取大象不空為此經體也。

此約空、中共為真諦，作如此簡也。

二、譬頗梨、如意，兩珠相似，形類欲同，而頗梨但空，不能雨寶。如意珠亦空亦雨寶，頗梨無寶以喻偏空，如意能雨以喻中道，此就有無合為俗，簡偽顯真。今經體同如意也。

又但約一如意珠為譬者，得珠不知力用，唯珠而已。智者得之，多有所獲；二乘得空，證空休息；菩薩得空，方便利益，普度一切。此就含中真諦，簡其得失也。今經如智者得如意珠，以為經體。

三、譬如黃石中金，愚夫無識，視之謂石，擲在糞穢，都不顧錄；估客得之，融出其金，保重而已；金匠得之，造作種種釵釧鐶鐺；仙客得之，練為金丹，飛天入地，捫摸日月，變通自在。野人喻一切凡夫，雖具實相，不知修習。估客喻二乘，但斷煩惱礦，保即空金，更無所為。金匠喻別教菩薩，善巧方便，知空非空，出假化物，莊嚴佛土，成就眾生。仙客喻圓教菩薩，即事而真，初發心時，便成正覺，得一身無量身，普應一切。今經但取金丹實相，以為經體也。

就同而為喻，從初至後，同是於金，凡夫、圓教，俱是實相也。就異為喻者，初石異金，次金異器，器異丹，丹色淨徹，類若清油，柔軟妙好，豈同環釧？狀乖色別，故不一種。此就與奪破會，簡其得失。

引此三喻者，前喻根性。根性有淺深，淺得其空，深得其假，又得其中。

次喻三情：初情但出苦，不志求佛道，見真即息。次情歷別，不能圓修。後者廣大，遍法界求。

第三喻三方便，二乘方便少，守金而住；別教方便弱，止能嚴飾營生；圓教方便深，故能吞雲納漢。

今明此經實相之體，如大象得底，堅不可壞，以譬體妙；圓珠普雨，譬其用妙；巧智成仙，譬其宗妙。

如此三譬即是三德，不縱不橫名為大乘。於大乘中，別指真性以為經體。

 
![[T1716-k#^kp5-31]]
 ([[T1717-k#^kp5-31|釋籤]])


六、就悟簡者，夫法相真正，誠如上說，行未會理，豈得名諦？徒勞四說，逐悟生迷，聞粖謂軟，聞雪謂冷，聞貝謂硬，聞鵠謂動，終不能見乳之真色。情闇夜遊，何能到諦？叫喚求食，無有飽理。執己為實，餘是妄語。此有彼無，是非互起，更益流動，云何名諦？

若欲見諦，慚愧有羞，苦到懺悔，機感諸佛，禪慧開發，觀心明淨，信解虛融。爾時猶名闇中見杌，髣髴不明，人木蟲塵，尚不了了。若能安忍，法愛不生，無明豁破，如明鏡不動，淨水無波，魚石色像，任運自明，清淨心常一，如是尊妙人，則能見般若，金錍抉眼，一指、二指、三指分明。爾時見色，言有亦是，言無亦是。云何有是的的之色與眼相應？諦諦之理與智相稱，名之為有。云何為無？無復堅、冷、軟、動之相，名之為無。

《論》云：一切實，一切非實，亦實亦不實，非實非不實。如是皆名諸法之實相。

如舍利弗安住實智中。：我定當作佛，為天人所敬。爾時乃可謂永盡滅無餘，是名真實見體。

故《涅槃》云：「八千聲聞於《法華》中見如來性，如秋收冬藏，更無所作。」

約理明無所作，此是究竟之理也。約教無所作，聞此教已，更不他聞也。約行無所作者，修此行已，更不改轍。如是等種種無所作義(云云)。略而言之，隨智妙悟得見經體也。

當以隨智妙悟意，歷諸諦境中，節節有隨情、智、情智種種分別，簡餘情想，唯取隨智，明見經體也。


 
![[T1716-k#^kp4-30]]
 ([[T1717-k#^kp4-30|釋籤]])

 
○三、一法異名者更為四：一、出異名。二、解  釋。三、譬顯。四、約四隨。
 
![[T1716-k#^kp5-32]]
 ([[T1717-k#^kp5-32|釋籤]])


一、出異名者，實相之體秖是一法，佛說種種名。亦名妙有、真善妙色、實際、畢竟空、如如、涅槃、虛空佛性、如來藏、中實理心、非有非無中道、第一義諦、微妙寂滅等。

無量異名悉是實相之別號，實相亦是諸名之異號耳。惑者迷滯，執名異解，經云：「無智疑悔，則為永失。」

小乘論師專於名相而起諍競，非法毀人，世代倣斆，為法怨讎。大乘學者亦復如是，學妙有者，自稱至極，聞畢竟空而生誹謗，不受其法，不耐其人；學畢竟空者，自類朋聚，引正向己，推邪與他。皆不識天主千名，聞釋提桓因而喜，聞舍脂夫而恚，恭敬帝釋，慢辱拘翼，將恐其福，不補其失。實相亦爾，同是一法，豈可謗一信一耶？

 
![[T1716-k#^kp5-33]]
 ([[T1717-k#^kp5-33|釋籤]])


二、解釋者，小乘名體，由來易簡，置而不論。今所分別，但約別圓八門。更為四句：一、名義體同。二、名義體異。三、名義同而體異。四、名義異而體同。

初句者，妙有為名，真善妙色為義，實際為體。次以畢竟空為名，如如為義，涅槃為體。次以虛空佛性為名，如來藏為義，中實理心為體。次以非有非無中道為名，第一義諦為義，微妙寂滅為體。如是等名字，所以理趣雖殊，而同用一門，意無有別，故言名義體同也。

第二句名義體異者，如妙有是名，畢竟空是義，如來藏為體。又空是名，如來藏為義，中道是體。又如來藏為名，中道為義，妙有為體。又中道是名，妙有為義，空為體。如是等四門更互不同，三種皆別，故言名義體異也。

第三句名義同而體異者，如妙有為名，妙色為義，畢竟空為體，是則二同一別，故言名義同而體異。又空為名，如如為義，妙有為體，此亦二同一別，餘兩門亦如是，故言名義同而體異也。

第四句名義異而體同者，如妙有等，名名不同，真善色等，義義有異，而同歸一體，更無二趣，故言名義異而體同，三門亦如是。

前三句名義皆不融，初句尋一名，得一義，得一體，當門圓融，不關餘事。第二句尋異名，識異義、異體，體義名最不融，此易可知。第三句體既不融，名義雖同，終成不合，皆是別門明義。

不得意者，諍從此起。或小陵大，或大奪小。何者？小乘欲斷生死，聞畢竟不但空，順其情欲，謂是但空，執此起諍。又小乘欲斷生死，故非有；破執涅槃病，故非無；聞中道非有非無，扶其小情，謂是已典非有非無，故於二門多起諍競。若聞中實理心與小相乖，則不起諍，何者？二乘翫空，而今聞有，二乘灰身滅智，今聞心智，與彼情乖，故不執作諍也。是以小陵盜大故諍，大奪小者，大乘學者見共三乘人空門，非空非有門，名同二乘，不見深意，即推屬誑相不真宗。但取妙有、亦空亦有兩門，引是圓常之法，輸二不輸二，此諍少可。

若知空是不但，非有非無是遮二邊者，則四門俱奪，而小苦諍於二門。

又大乘四門，名義不融，門門各諍，自相吞噬況爾。小乘，野干陵奪師子，寧當不噉爾乎？

三句生諍，非今經體也。第四句名義異而體同，體有眾義，功用甚多。四門隨緣，種種異稱，以體融故，圓應眾名，法體既同，異名異義而不諍也。

其相云何？今當略說。《無量義》云：無量義者，從一法生。其一法者，所謂實相。

實相之相，無相不相，不相無相，名為實相，此從不可破壞真實得名。又此實相諸佛得法，故稱妙有。妙有雖不可見，諸佛能見，故稱真善妙色。實相非二邊之有，故名畢竟空，空理湛然，非一非異，故名如如。實相寂滅，故名涅槃。覺了不改，故名虛空佛性。多所含受，故名如來藏。寂照靈知，故名中實理心。不依於有，亦不附無，故名中道；最上無過，故名第一義諦。如是等種種異名，俱名實相，種種所以，俱是實相功能，其體既圓，名義無隔，蓋是經之正體也。

復次，諸法既是實相之異名，而實相當體；又實相亦是諸法之異名，而諸法當體。

妙有不可破壞，故名實相。諸佛能見，故名真善妙色。不雜餘物，名畢竟空。無二無別，故名如如。覺了不變，故名佛性。含備諸法，故名如來藏。寂滅靈知，故名中實理心。遮離諸邊，故名中道。無上無過，名第一義諦。隨以一法當體，隨用立稱，例此可知。

《大經》云：解脫之法多諸名字，百句解脫秖一解脫。

《大論》云：「若如法觀佛，般若與涅槃，是三則一相，其實無有異。」

若得此意，知種種名，皆名實相，亦名般若，亦名解脫。三法亦是諸法名，諸法亦是三法體(云云)。

 
![[T1716-k#^kp5-34]]
 ([[T1717-k#^kp5-34|釋籤]])


三、譬顯者，譬如一人名金師，能鍛金，其體黃，譬初句法也。

譬如一人名青，而能作漆，其身白淨。又一人名烏，能研朱，其身則紫。如是等無量百千名技身異，譬第二句。

譬如百人，同姓同名，同解一技，而其身各異，譬第三句。

譬如一人，遭亂家禍，處處換姓，處處變名，如張儀、范蠡之類，涉多官職，身備眾位。若從多技得名，書畫金鐵等師；若從文官，儒林、中散；若從武官，熊渠、次飛。隨處換名，譬名異；隨技得稱，譬義異；而體是一，更非異人。

經言：王家力士，一人當千，此人未必力敵於千，直以種種技藝能勝千故，故稱當千。

工遍眾技，無技不通，仕具眾位，無官不歷。是不可壞人，妙技術人，有體氣人，無過患人，遍通達人，能破敵人，上族姓人，富財技人，多知人，中庶、信直人，頂蓋人，譬第四句法也。

譬顯冷然，故知前三句屬別意，後一句屬圓意也。

 
![[T1716-k#^kp5-35]]
 ([[T1717-k#^kp5-35|釋籤]])


四、約四隨者，問實相一法，何故名義紛然？

答：隨彼根機，種種差別，赴欲、赴宜、赴治、赴悟。例如世人，學數則捨大，修衍則棄小，習空則惡有，善地則彈中。既不欲聞，聞之不悅，無心信受，不滅煩惱，不發道心。各於己典，偏習成性，得作未來聞法根緣。如來于時以佛眼觀其信等諸根，以若干言辭隨應方便而為說法。

為有根性說妙有、真善妙色，不違不逆，信戒忍進，蕩除空見，即能悟入，契於實相。為空根性說畢竟空、如如、涅槃等，諦聽諦受，以善攻惡，無相最上。為亦空亦有根性說虛空佛性、如來藏、中實理心，欣然起善，離非心淨。為非空非有根性者即說非有非無中道，遮於二邊，不來不去，不斷不常，不一不異等。欲得聽聞，欣如渴飲，信樂修習，眾善發生，執見皆祛，無惡不盡，第一義理豁然明發。

隨此四根故四門異說，說異故名異，功別故義異，悟理不殊，體終是一。故求那跋摩云：諸論各異端，修行理無二，偏執有是非，達者無違諍。故四隨殊唱，是一實之異名耳。


 
![[T1716-k#^kp4-31]]
 ([[T1717-k#^kp4-31|釋籤]])


○第四明入實相門者，夫實相幽微，其理淵奧，如登絕壑，必假飛梯，欲契真源，要因教行，故以教行為門。

下文云：「以佛教門出三界苦。」「佛子行道已，來世得作佛。」門名能通，此之謂也。

略為四意：一、略示門相。二、示入門觀。三、示麁妙。四、示開顯。
 
![[T1716-k#^kp5-36]]
 ([[T1717-k#^kp5-36|釋籤]])


示門相者，夫佛法不可宣示，赴緣說者，必以四句詮理，能通行人，入真實地。《大論》云：「於如是法，說第一義悉檀。所謂一切實，一切不實，一切亦實亦不實，一切非實非不實。」如是皆名諸法之實相。實相尚非是一，那得言四？當知四是「入實相門」耳。

又云：四門入清涼池，是門無礙，非唯利者得入，鈍者亦入；非唯定者，散心、專志、精進者，亦得入。

又云：般若有四種相，所謂有相、無相、乃至非有、非無相。般若尚非一相，云何四相？當知亦是入般若門也。

又云：般若波羅蜜譬如大火焰，四邊不可取，邪見火燒故，若不觸火，溫身熟食；若觸火者，火則燒身；身既被燒，溫食無用。四門本通般若，除煩惱，辦大事。若取著者，則成邪見，燒於法身。法身既燒，四門通何等？若不觸火，門則能通也。

若以佛教為門者，教略為四(云云)。若於一教，以四句詮理，即是四門，四四合為十六門。若以「行」為門者，稟「教」修觀，因「思」得入，即以行為門。

藉教發真，則以教為門，若初聞教，如快馬見鞭影，即入正路者，不須修觀。若初修觀，如夜見電光，即得見道者，不更須教，並是往昔善根習熟，今於教門得通，名為信行；於觀門得通，名法行。

若聞不即悟，應須修觀；於觀悟者，轉成法行。若修觀不悟，更須聽法；聽法得悟，轉名信行。教即為觀門，觀即為教門。聞教而觀，觀教而聞，教觀相資，則通入成門。教、觀合論，則有三十二門，此語其大數耳。細尋於門，實有無量。五百身因，三十二不二門，善財遊法界，值無量知識，說無量教門，無量觀行。如喜見城，千二百門，實相法城，豈唯一轍？

經云：「說種種法門，宣示於佛道。」今且約四教，明十六門相。
 
![[T1716-k#^kp6-12]]
 ([[T1717-k#^kp6-11|釋籤]])


三藏四門者。

![[T1716-k#^kp7-26]]
 ([[T1717-k#^kp7-17|釋籤]])


初明有門，謂生死法，本非世性，微塵父母所作。乃是無明正因緣法，出生諸行煩惱、業、苦，三道悉皆是有。一切有為，無常、苦、空、無我，能發得煗、頂、世第一法，發真無漏因，用真修道。此則道諦亦是有。子果既斷，得有餘、無餘涅槃。

故《大集》云：「甚深之理不可說，第一實義無聲字，陳如比丘於諸法，獲得真實之知見。」此則因滅會真，真亦是有。此是諸阿毘曇論之所申，見有得道，即有門也。

 
![[T1716-k#^kp7-27]]
 ([[T1717-k#^kp7-18|釋籤]])


二、空門者，即是彼教析正因緣，無明老死，苦集二諦，三假浮虛，破假實，悉入空平等，發真無漏，因空見真，空即第一義之門也。故須菩提在石室，觀生滅無常入空。因空得道，見佛法身。恐此是《成實論》之所申也。

 
![[T1716-k#^kp7-28]]
 ([[T1717-k#^kp7-19|釋籤]])


三、明有、空門者，即是彼教明正因緣生滅，亦有亦空。若稟此教，能破偏執有無之見，見因緣有空，發真無漏，因有無見真有無，即是第一義之門也。此是迦旃延因門入道，故作《昆勒論》，還申此門也。

 
![[T1716-k#^kp7-29]]
 ([[T1717-k#^kp7-20|釋籤]])


四、非有非無門者，即是彼教明正因緣生滅，非有非無之理。若稟此教，能破有無邊邪執見，見因緣非有非無，發真無漏，因非有非無，見真非有非無，即第一義之門也。惡口車匿，因此入道，未見論來。有人言犢子阿毘曇申此意，彼論明我在第五不可說藏中，我非三世，故非有我；非無為，故非無我，此恐未可定用也。


 
![[T1716-k#^kp6-13]]
 ([[T1717-k#^kp6-12|釋籤]])


二、明通教四門相者，此是摩訶衍門，通通通別，不可偏取。

今約通通論四門者，上三藏四門，皆滅色入空，如析實人頭等六分，求人不得，故名為空。通教四門皆即色是空，如觀鏡像，六分即空，不待析盡為空。《大論》云：「佛告比丘：觀空即疊，觀疊即空。」此是體門異析門也。

三藏觀生空得道，三藏觀生空得道已，又更觀法空，生、法二境不融。今通門生空即法空，法空即生空，無二無別。《大品》云：色性如我性，我性如色性，此二皆如幻化。

有人言三藏破計實性，約實法求我不得，但是觀性空；大乘明相自性是空，不須撿已為空。此乃一往之言。

《大品》云：常性空，無不性空時，曉了諸法，如幻化水月鏡像，豈止相空而已？

秖約此幻化即判四門。

《論》云：「一切實，一切不實。一切亦實亦不實，一切非實非不實。」佛於此四句，廣說第一義悉檀。
 
![[T1716-k#^kp7-30]]
 ([[T1717-k#^kp7-21|釋籤]])


一切實為有門者，若業若果善惡等法，乃至涅槃皆幻化。譬鏡中像，雖無實性，而有幻化頭等六分為有門也。

 
![[T1716-k#^kp7-31]]
 ([[T1717-k#^kp7-22|釋籤]])


諸法既如幻化，幻化本自無實，無實故空，乃至涅槃亦如幻化，如鏡中像，假有形色，求不可得，是為空門。

 
![[T1716-k#^kp7-32]]
 ([[T1717-k#^kp7-23|釋籤]])


諸法既如幻，故名為有。幻不可得，故名為空。如鏡中像，見而不可見，不可見而見，是亦空亦有門。

 
![[T1716-k#^kp7-33]]
 ([[T1717-k#^kp6-13|釋籤]])


幻有尚不可得，況復幻空而當可得？即是兩捨為門。是通教即空之四門也。若三乘共稟而根性不同，各於四句入第一義，故此四句皆名為門。

故青目注論云：「諸法實相有三種。」今是三乘人同入此門，見第一義者，是即空之一種也。


![[T1716-k#^kp6-14]]

三、明別教四門者，若用《中論》偈，「亦名為假名」也。而辨四門者，即如《大論》四句，亦是此四句意。

所言別者，下異藏、通，有七義故別。上異圓教，又歷別入中，故言別。此意正出《大經》，但多散說，今約乳等喻，即顯別四門也。
 
![[T1716-k#^kp7-34]]
 ([[T1717-k#^kp7-24|釋籤]])


文云：佛性如乳有酪，石中有金，力士額珠，即是有門。

![[T1716-k#^kp7-35]]

若明石無金性，乳無酪性，眾生佛性，猶如虛空、大般涅槃空、迦毘羅城空，即是空門。
![[T1716-k#^kp7-36]]

又云：佛性亦有亦無。云何為有？一切眾生悉皆有故。云何為無？從善方便而得見故。又譬乳中亦有酪性，亦無酪性，即是亦有亦無門也。
![[T1716-k#^kp7-37]]

若明佛性即是中道，雙非兩遣。又譬乳中非有酪性，非無酪性，即是非空非有門。

別教菩薩稟此四門之教，因見佛性住大涅槃，故此四句即是別教之四門。一往用擬別門經文，或時為圓門，此義在下料簡(云云)。
 
![[T1716-k#^kp6-15]]
 ([[T1717-k#^kp6-14|釋籤]])


圓教四門相者，此門明入佛性第一義，一往與別門名義是同，細尋意趣，別有多途。分別同異，在下委論(云云)。


 
![[T1716-k#^kp5-37]]
 ([[T1717-k#^kp5-37|釋籤]])


二、示入門觀即為二：先、略示入門處。二、略示入門觀。
 
![[T1716-k#^kp6-16]]
 ([[T1717-k#^kp6-15|釋籤]])


略示入門處者，能通教門，大為十六，所通之理，但是偏圓兩真，前八門同入偏真，後八門同入圓真。何故偏真理一門八耶？
 
![[T1716-k#^kp7-38]]
 ([[T1717-k#^kp7-25|釋籤]])


三藏四門，紆迴隘陋，名為拙度。通教四門是摩訶衍，寬直巧度，門有巧拙之殊，能通為八，真理無二，所通唯一。

譬如州城，開四面門。四面偏門，以譬三藏；四面直門，以譬通教；偏直既殊，能通為八，使君是一，所通不二也。

 
![[T1716-k#^kp7-39]]
 ([[T1717-k#^kp7-26|釋籤]])


別教四門，偏而未融；圓四門，圓而且融。偏圓既殊，能通為八，圓真不二，所通唯一。

譬如帝城，開四面門，四面偏門，以譬別教；四面直門，以譬圓教；偏直既殊，能通為八，帝尊不二，所通唯一(云云)。

問：小乘一種四門，摩訶衍何故三種四門？

答：小乘淺近，一生斷結，喻如小家。大乘深遠，通處則長，譬如大家，須千門萬戶也。三四何足為多耶？

問：摩訶衍門那得三人見真？

答：此門正意通大，傍通於小，譬如王國有通門、別門，別門通朝士，通門通朝市，不可以民庶登踐，謂為民門。摩訶衍通門亦如是，正通實相，傍通真諦，故三乘灰斷，兼由此門，不可以兼通偏真，而名小乘門也。


 
![[T1716-k#^kp6-17]]
 ([[T1717-k#^kp6-16|釋籤]])


![[T1716-k#^kp7-40]]
 ([[T1717-k#^kp7-27|釋籤]])


二、略示入門觀者，先明三藏有門觀，彼有門中，具於信法、信行，聞說即悟此心疾利，得道方法難可示人。

且約法行觀門，即為十意：一、識所觀境。二、真正發心。三、遵修定慧。四、能破法遍。五、善知通知塞。六、善用道品。七、善用對治。八、善知次位。九、善能安忍。十、者法愛不生。

阿毘曇中具此十意，其文間散，論師設欲行道，不知依何而修，如惑岐路，莫識所從。今撮其要意，通冠始終，則識有門入道之觀也。
 
![[T1716-k#^kp8-32]]
 ([[T1717-k#^kp8-21|釋籤]])


一、明所觀境者，即是識正無明因緣，生一切法也。

若謂世間苦樂之法，從毘紐天生，或言從世性生、微塵生，皆邪因緣生。若言自然法爾，無誰作者，此無因緣生。

無因緣生是破因不破果，邪因緣亦是破正因果，是等悉非正因緣境，所不應觀。

數存隣虛，論破隣虛，此與邪無相濫，殆非正因緣境。何者？隣虛有無，未免二見，猶是無明顛倒，倒故是集，集故感麁細等色。無明顛倒，既其不實，所感苦果報，那得定計有無？

故《大論》云：「色若麁若細，總而觀之，無常無我。」無我故無主，若麁若細，若因若緣，若苦若集，若依若正，皆無常無主，悉是無明顛倒所作。

如阿毘曇門廣說，是名識正因緣所觀之境，不同外道邪無因緣也。

 
![[T1716-k#^kp8-33]]
 ([[T1717-k#^kp8-22|釋籤]])


二、發心真正者，既識無明顛倒流轉行識。乃至老死，如旋火輪，欲休息結業，正求涅槃，發二乘心，出離見愛，不要名利，但破諸有，不增長苦集，唯志無餘，其心清淨，不雜不偽，此心真正，名正發心，不同外道天魔也。

 
![[T1716-k#^kp8-34]]
 ([[T1717-k#^kp8-23|釋籤]])


三、遵修定慧者，行人既誓求出有，依波羅提木叉住修道，但罪障紛馳，心不得安，道何由剋？為修四念處，學五停心，破五種障。五停事觀即是定，定生念處即慧，慧定均停，故名安心。又定慧調適，故名停心。若無定慧，若單定慧，若不均調定慧，皆不名賢人。

如世間賢人，智德具足，智則靡所不閑，德則美行無缺，許由、巢父，乃可稱賢。若多智寡德名狂人，多德寡智名癡人，狂癡皆非賢也。賢名賢能，亦名賢善，善故有德，能故有智，智德具足，故稱賢人。行者亦爾，修四念處慧，學五停心定，定慧具足。

云何數息具足定慧？制諸覺散，從一至十，知息及數，無常生滅，念念不停。又若觀不淨，當深厭穢惡，能觀所觀，無常生滅，速朽虛誑，誑諸眾生，厭觀起恚，須慈定相應，見他得樂，亦知此定及彼樂相，無常生滅。因緣觀時，橫觀四生，悉是因緣生法；竪觀三界，亦是因緣生法。從緣生者，悉是無常無我，諸障起者，應須念佛亦如是。是名五停具修定慧。

有定故不狂，有慧故不愚，依此安心，為眾行基址，發生煗頂，入苦忍真明，隣聖為賢，義在於此。不同外道，不知鑽搖，漿猶難得，況復酪蘇等也。

 
![[T1716-k#^kp8-35]]
 ([[T1717-k#^kp8-24|釋籤]])


四、破法遍成，見有得道，其安心定慧，若五停心後，修共念處時，帶不淨等，遍破諸法，事理悉成。若五停心後，單修性念處時，一向理觀，以無常之慧，遍破諸見。破見之觀，如《中論》下兩品所明也。

佛初轉法輪，不說餘法，但明無常，遍破一切外道，若有若無，乃至非有非無，神及世間，常無常等六十二見，使得清淨。

今阿毘曇師受他破云：無常是小乘，常是大乘，常得破無常，無常不得破常。若得前意，此不應然。未得道前，執心所計，常、無常、亦常亦無常、非常非無常等。法塵對意根而生諸見，見從緣生，從緣生者，悉是無常。云何外道有常樂我淨？如是四倒，悉用無常破之。

故五百比丘語達兜言：但修無常，可以得道，可以得通。如六群比丘為他說法，純說無常。

當知見無深淺，悉為無常所破，不同舊醫，純用乳藥也。

 
![[T1716-k#^kp8-36]]
 ([[T1717-k#^kp8-25|釋籤]])


五、知通塞者，前雖遍破諸見之過，未見其德。過即是塞，德即是通。

若有見中八十八使，乃至非有非無不可說見中八十八使，悉從緣生，名之為塞，塞故須破。復識其通者，所謂有見中道滅，乃至非有非無不可說見中道滅，如是道滅，從因緣生，名之為通，通何須破？

若不識諸見，謂是事實，餘妄語執見成業，愛潤感果，豈非塞耶？能於諸見，一一皆知無常顛倒，不生計著，不執則無業，無業則無果。如是達者，則有道滅，豈不名通？不同外道，如蟲食木，是蟲不知是字非字也。

 
![[T1716-k#^kp8-37]]
 ([[T1717-k#^kp8-26|釋籤]])


六、善修道品者，豈唯識此通塞而已？當修道品，進諸法門。

謂觀此有見，乃至不可說見，皆依於色，污穢不淨，即身念處。若受有受，乃至受不可說受，皆依三受，受即是苦，名受念處。觀於諸見所起想行，悉是無我，名法念處。觀諸見之心，念念無常，名心念處。觀此四觀，名有為法中，得正憶念，得是念故，四倒則伏，是名念處。勤修四觀，名四正勤。定心中修，名四如意。五善根生，故名五根。五根增長，遮諸惡法，故名五力。定慧調停，名七覺分。安隱道中行，名八正道。

今非約位道品，但就通脩論三十七耳。若一停心門，作三十七品，餘停心亦如是。阿毘曇道諦中，應廣分別(云云)。

此三十七品是行道法，將至涅槃城有三門，所謂苦下二行，為空解脫門。集道各四，苦下有二，是無作解脫門。滅下有四，是無相解脫門。若涅槃門開，即得入也。

故《佛於須跋陀羅經》中，決定師子吼，唯我法中有八正道，外道法中，尚無一道，何況八道耶！

 
![[T1716-k#^kp8-38]]
 ([[T1717-k#^kp8-27|釋籤]])


七、善脩對治者，若利人即入，若不入者，當修助道。故論云：十二禪等，悉是助開門法，正慧既弱，遮障得起，修助道為援。

《論》云：貪欲起，教修不淨、背捨等；緣中不自在，當教勝處；緣中不廣普，當教一切處。若少福德，當教無量心；若欲出色，當教四空。

如是等悉是助道，助開門法，不同外道，於根本禪，起愛見慢也。

 
![[T1716-k#^kp8-39]]
 ([[T1717-k#^kp8-28|釋籤]])


八、善識次位者，雖修如此正助等法，不得即言我是聖人，叨濫真似，不識賢聖。今明識真似階差，自知非聖，增上之慢則不得生。不同外道，戒取、見取，計生死法，以為涅槃也。

 
![[T1716-k#^kp8-40]]
 ([[T1717-k#^kp8-29|釋籤]])


九、善修安忍，別相念處力弱，未甚通泰。轉修總相念處，或總一、總二、乃至總四，是時應須安忍，使諦觀成就，轉入煗法，似道煙生。

《大經》云：「煗雖有漏有為，還能破壞有漏有為。」「我弟子有，外道則無。」

又若安忍即成頂法，頂法成名忍，到傍邊，如其不忍，則退還此邊。故云：頂法退為五逆，煗法退為闡提。是故此中，善須安忍內外諸障。不同外道，不能安忍細微遮法也。

 
![[T1716-k#^kp8-41]]
 ([[T1717-k#^kp8-30|釋籤]])


十、法愛不生者，上來既得四善根生，若起法愛，雖不退為五逆闡提，而不得入見諦。

是則三番縮觀，進成上忍、世第一法，發苦忍真明，十六剎那得成初果，或成超果，或重用觀，斷五下五上，得成無學。

若利人用觀，節節得入。若鈍用觀，具來至十。阿毘曇中雖復廣解，不出十意。

五百阿羅漢作毘婆沙，正申有門得道，云何而言是調心方便？四門調適，俱能得道，若生取著，俱不得道。若但云見有得道，見空不得道，云何異於外人？故《大論》云：「若不得般若方便，則墮有無。」今以十法為方便，直入真門，永異外道也。是為有門入真之觀也。餘空門、亦空亦有門、非空非有門，入真之觀始終方便，比於有門，各各不同。然俱會偏真，斷三界惑，更無異也。其三門準有，例應十觀，大同小異，可以意得，今不能煩記(云云)。


 
![[T1716-k#^kp7-41]]
 ([[T1717-k#^kp7-28|釋籤]])


次、明通教有門觀者，例為十意，列名(云云)。體解諸法，皆如幻化。三人發心雖同，亦有小異(云云)。

中論師云：此中是大乘聲聞。今言非也。經云：「欲得聲聞緣覺，當學般若。」論云：「聲聞及緣覺，解脫涅槃道，皆從般若得。」經論不云是件人師謬耳。

雖知定慧不可得，而安心二法，以幻化之慧，遍破四見、六十二見及一切諸法，知幻化中苦集名為塞，知幻化中道滅名為通。以不可得心修三十七品，以無所治學諸對治，識乾慧地乃至佛地，幻化之慧，不為外魔所動，內障所退。諸法不生而般若生，亦不愛著，即得入真，若智若斷無生法忍，比前為巧，準作可知，不復委記。

餘三門十意，大同小異，可以意得，亦不煩記文也。

 
![[T1716-k#^kp7-42]]
 ([[T1717-k#^kp7-29|釋籤]])


次、明別教有門觀，即為十意(云云)。

一、觀境者，超出凡夫四見四門外，亦非二乘四門法，亦非通教四門法。諸四門法為境，不名實相，非生死涅槃，如來藏者，乃名為妙有，有真實法。如此妙有為一切法而作依持，從是妙有出生諸法，是為所觀之境也。

二、明發心者，菩薩深觀實相妙有，不為生死所遷，金藏草穢，額珠鬪沒，貧窮孤露，甚可愍傷。菩薩為此起大慈悲，四弘誓願。《思益》有三十二大悲。《華嚴》云：「不為一人、一國、一界微塵人，乃為法界眾生，發菩提心。」

如是發心有大勢力，如師子吼。既發心已，安心進行，如前所說種種定慧，如是時中，宜應修如是定；如是時中，宜應修如是慧。定愛慧策，安心修道，依止二法，不餘依止，是為安心法也。

還以妙有之慧，遍破生死一切諸見，六十二等，功德黑闇，皆悉不受。遍破涅槃，沈空取證，猶如大樹不宿怨鳥。於一一法中，明識通塞，如雪山中備有毒草，亦有藥王。

菩薩須知如此心起，即是六道苦集，名為塞；如是心起，即是二乘道滅，名為通。又如是心起是二乘苦集，名為塞；如是心起，是菩薩道滅，名為通。如是心起，名為菩薩苦集；如是心起，名佛道滅。於苦集中，能知非道，通達佛道；能知佛道，起於壅塞，了了無滯，是為識通塞。

善修道品者，夫三十七品是菩薩寶炬陀羅尼。破倒念處，勤行定心，五善根生，能排五惡，定慧調適，安隱道中行。

離十相故名空三昧。亦不見空相，名無相三昧。不作願求，名無作三昧。是行道法，近涅 槃門。

若修諸法對治之門，所謂常無常，?非 ?，安非安，為無為，斷不斷，涅槃非涅槃，增上非增上，常樂觀察諸對治門，助開實相也。

從初十信、十住、十行、十迴向、十地、等覺、妙覺，聖位深淺悉知無謬。終不謂我，叨極上位，內忍善惡兩覺，違從二賊；外忍八風。以忍力故，不為傾動。設證相似之法，法愛不起，不墮菩薩頂。生名法愛，無是愛故，即入菩薩位。破無明穢草，顯出妙有金藏，得見佛性，入於實相。是為有門修入實觀也。

餘空門，亦空亦有門，非空非有門，入實之觀，例亦為十。諸門方便，雖各不同，俱會圓真，理無差二，三門觀法，準有可知，不復委記(云云)。

 