
  妙法蓮華經玄義卷第三上

天台智者大師說
![[T1716-k#^kp10-2]]

![[T1716-k#^kp11-7]]
 ([[T1717-k#^kp11-7|釋籤]])


二、諸境開合者，先用十如為首。何者？此經命章絕言稱歎十如。

今更說五境，云何同異耶？十二因緣與十如開合者，名異故言開，義同故言合。

無明支合如是性。行支合如是相。識、名色、六入、觸、受合如是體。愛合如是緣。取合如是力、作。有合如是因。生、老死合如是果、報等(云云)。

又總合者，如是相合行、有兩支。如是性合無明、愛、取三支。如是體合識、名色乃至老死七支。如是力還是煩惱道三支，無明、愛、取能生業力。如是作，還是行、有二支，能為苦作業也。如是因，還是行、有二支，為七苦作因也。如是緣，還是無明、愛、取三支，能潤業取苦也。如是果，還是行、有之習果也。如是報，還是行、有之業，招名色等報。

此兩番，通用思議十二因緣，合六道十如是。

次用不思議十二因緣，合四聖十如者，無明支轉即變為明，明即了因，成聖人如是性。惡行支轉即變為善行，善行即緣因，成聖人如是相。識、名色等苦道轉，即法身，成聖人如是體。愛、取二支轉成聖人菩提心，即是如是力。有支含果，變成六度行，即成聖人如是作，亦轉成聖人如是因。此有支轉有二種，正道轉成如是因，助道轉成聖人如是緣。老死支轉成法性常住，成聖人如是果、報(云云)。

又，總作者，體、力、作三法秖是煩惱、業、苦，變成法身、菩提心、六度行等。勤習三法，在內成性，在外成相，正意成體，誓願深遠成力，立行成作，牽果成因，相助成緣，剋發成果、報(云云)。

若細分四聖，節節有異。今取大槩，故通釋耳。

經云：「一切智願，猶在不失。」二乘亦得作通釋也。

 
![[T1716-k#^kp11-8]]
 ([[T1717-k#^kp11-8|釋籤]])


四種四諦合十如者，生滅、無生兩種苦、集，是六道十如。如是相、如是性是集。如是體是苦。如是作、力、因、緣又是集。如是果、報又是苦(云云)。

生滅、無生兩種道、滅，是析體二乘及通菩薩十如。如是相、性即是道。如是體即是滅。如是力、作、因、緣皆是道。如是果、報又是滅。

無量、無作兩種苦、集，即是四聖界外果報十如。集諦即是界外如是相、性、力、作、因、緣也。苦諦即是界外如是體、果、報等(云云)。

無量、無作兩種道、滅，即是四聖界外涅槃十如。道諦即是涅槃性、相、力、作、因、緣等，亦是般若、解脫也。滅諦即是涅槃體、果、報等，亦成常住法身也(云云)。

![[T1716-k#^kp11-9]]

四種四諦合四種十二因緣者，生滅、無生兩苦集，即是兩種思議十二因緣。生滅、無生兩種道滅，即是兩種思議十二因緣，無明滅乃至老死滅也。無量、無作兩苦集，即是兩不思議十二因緣也。無量、無作兩道滅，即是兩不思議十二因緣，無明滅乃至老死滅，此可解。
![[T1716-k#^kp11-10]]

七種二諦合十如者，藏、通、別、圓入通凡四俗，皆是六道十如也。藏、通兩真是二乘十如也。別、圓入別兩俗，有邊是六道十如；無邊是二乘十如。圓俗此通九法界十如。別入通、圓入通、別、圓入別、圓，凡五種真，皆是佛法界十如也。
![[T1716-k#^kp11-11]]

七種二諦合四種十二因緣者，藏、通、別、圓入通凡四俗，即是思議兩種十二因緣。藏、通兩真，即是思議十二因緣，無明滅乃至老死滅也。別、圓入別兩俗，有邊是思議十二因緣；無邊是思議無明滅乃至老死滅。圓俗即通界內、外，四種十二因緣也。別入通、圓入通、別、圓入別、圓，凡五種真，即是界外不思議十二因緣，無明滅乃至老死滅也。
![[T1716-k#^kp11-12]]

七種二諦合四種四諦者，實有二諦，即生滅四諦也。幻有二諦，即無生四諦也。別入通、圓入通兩俗，還是無生苦集也。別入通真，是無量道滅也。圓入通真，是無作道滅也。別俗、圓入別俗，此是無量苦集。圓俗是無作苦集。別真是無量道滅。圓入別真、圓真，是無作道滅也。
 
![[T1716-k#^kp11-13]]
 ([[T1717-k#^kp11-9|釋籤]])


五種三諦合十如者，別入通、圓入通兩俗，是六道十如。別俗、圓入別俗，有邊是六道十如；無邊是二乘十如。圓俗，意通九界(云云)。五種真諦皆是二乘、菩薩等十如。五種中諦皆是佛界十如也。

![[T1716-k#^kp11-14]]

五種三諦合四種十二因緣者，別入通、圓入通兩俗，是六道思議十二因緣。別、圓入別兩俗，有邊是思議六道十二因緣生；無邊是思議十二因緣滅。圓俗，義通(云云)。今且用是四種十二因緣，五種真諦即是思議十二因緣滅，亦即是不思議十二因緣生。五種中諦即是不思議十二因緣滅。
![[T1716-k#^kp11-15]]

五種三諦合四種四諦者。別入通、圓入通兩俗，即無生苦集也。別俗、圓入別俗、圓俗，通是無生之苦集，亦是無生之道滅，亦是無量之苦集也。別入通、圓入通兩真，本取但空邊，是無生道滅也。別真、圓入別真，即是無生之道滅，於無量是苦集。圓真，於無生是道滅，於無量、無作是苦集。別入通中，是無量道滅。圓入通中，是無作道滅。別中，是無量道滅。圓入別中，是無作道滅。圓中，正是無作道滅。
![[T1716-k#^kp11-16]]

五種三諦合七種二諦者，簡前兩二諦不被合也。次、二種二諦，二俗，即是五種三諦家五種俗。二真，空邊即是五種三諦家真；不空邊即是五種三諦家中。後三種二諦，三俗，空邊即是五種三諦家真；有邊即是五種三諦家俗。三真，即是五種三諦家中。又作一種說，如後簡前二諦不被合，後五俗，有真、有俗；後五真，有真、有中。

![[T1716-k#^kp11-17]]
 ([[T1717-k#^kp11-10|釋籤]])


一實諦合十如者：一一法界皆具十界，簡却九界，但與佛法界同也。簡三種十二因緣，但與一種十二因緣滅同。簡三種四諦，但與一實四諦。同簡七種二諦，但與五真諦有同、不同。簡五種三諦，但與五中諦同(云云)。

言無諦不可說者，合十如，如名不異，即是空寂。言辭相寂滅，不可說示，即是十種皆如義也。

諸無明滅，乃至老死滅，其義甚深，甚深即無諦同也。

生生不可說，乃至不生不生不可說，即與無諦同也。

七種真諦皆不可說。最初真諦不可說者，如身子云：「吾聞解脫之中，無有言說。」況後六耶？

非生死、非涅槃，既非二邊，亦無中道，即五種中諦與無諦同也。

一實名虛空，虛空無一，云何有實？即無諦同也。

無諦自無所存，平等大慧無若干也。雖無若干，若干無量，舒之充滿法界，不知從何而來。無量無若干，收之莫知所有，不知從何而去。不來不去，即是法佛(云云)。

復次，七種二諦，赴緣開合，轉轉相入，一一又各有隨情、隨情智、隨智等。餘五義，例亦應有，今不具載。何者？佛以一音演說法，眾生隨類各得解。自思之！

問：諸境理既融會，何意紛葩，更相拘入耶？

答：如來觀知十界性相，有成熟者、未成熟者。大機未熟，不令起謗；小機若熟，不令失時。隨其所宜，應單應複，偏圓相入而成熟之，聞即得益。

《華嚴》雖具鑒十界，兩界熟故，別、圓二種而成熟之。《三藏》亦鑒十界，二乘性相熟故，用生滅而成熟之。《方等》亦鑒十界，四界熟故，用四種相入而成熟之。《般若》亦鑒十界，亦四界熟故，用三種相入而成熟之。《法華》亦鑒十界，一性相熟，但一圓諦而成熟之。

若無善巧方便，出沒調熟，云何境智而得融妙耶？譬如畫師，尚能淡入五彩，作種種像，況佛法王於法自在，而不能種種間入，調伏眾生耶？

問：上明六境等，此經聽可無名，有其義不？

答：十如名義已備於前。四種十二因緣者，〈化城品〉明生滅十二緣。〈譬喻品〉但離虛妄，是不生十二緣。〈方便品〉云：「佛種從緣起。」是界外無量、無作兩種十二緣。

四四諦者，〈譬喻品〉諸苦所因，貪欲為本，是生滅四諦。〈藥草喻品〉了達空法，是無生四諦。又云無上道，及〈方便品〉，但說無上道，如來滅度等，是界外無量、無作，兩種四諦也。

十如差別是世諦。唯佛與佛乃能究盡諸法實相，即真諦也。

〈安樂行〉云：「亦不分別有為、無為，實、不實法。」有是俗諦；無是真諦；亦不分別是遮二邊，顯中道。〈壽量〉云：「非如、非異。」非異、非俗，非如、非真，三諦義也。

〈方便品〉云：「更以異方便，助顯第一義。」是一實諦也。

又云：「唯此一事實也。若言說無分別法。」又「諸法寂滅相，不可以言宣。」是無諦義也。


![[T1716-k#^kp9-2]]

![[T1716-k#^kp10-3]]
 ([[T1717-k#^kp10-3|釋籤]])


○第二、智妙者，至理玄微，非智莫顯；智能知所，非境不融。境既融妙，智亦稱之，其猶影響矣。故次境說智。

智即為二：初、總論諸智。二、對境論智。

總智為六：一、數。二、類。三、相。四、照。五、判。六、開。
 
![[T1716-k#^kp11-18]]
 ([[T1717-k#^kp11-11|釋籤]])


數者：一、世智。二、五停心、四念處智。三、四善根智。四、四果智。五、支佛智。六、六度智。七、體法聲聞智。八、體法支佛智。九、體法菩薩入真方便智。十、體法菩薩出假智。十一、別教十信智。十二、三十心智。十三、十地智。十四、三藏佛智。十五、通教佛智。十六、別教佛智。十七、圓教五品弟子智。十八、六根清淨智。十九、初住至等覺智。二十、妙覺智。


![[T1716-k#^kp11-19]]
 ([[T1717-k#^kp11-12|釋籤]])


二、類者，世智無道，邪計妄執，心行理外，不信不入，故為一。

五停心、四念處，已入初賢佛法氣分，俱是外凡，故為一。

四善根同是內凡，故為一。

四果同見真，故為一。

支佛別相觀能侵習，故為一。

六度緣理智弱，緣事智強，故為一。

通教方便聲聞體法智勝，故為一。

支佛又小勝，故為一。

通教菩薩入真方便智，四門遍學，故為一。

通教出假菩薩智，正緣俗，故為一。

別教十信智，先知中道，勝前劣後，故為一。

別教三十心俱是內凡，故為一。

十地同是聖智，故為一。

三藏佛是師位名，勝三乘弟子，故為一。

通教佛智，斷惑照機勝，故為一。

別教佛智又勝，故為一。

圓教五品弟子同具煩惱性，能知如來祕密之藏，故為一。

六根清淨智隣真，故為一。

初住至等覺，同破無明，故為一。

妙覺佛智無上最尊，故為一。

如是等隨其類分相似者，或離、或合，判為二十(云云)。

 
![[T1716-k#^kp11-20]]
 ([[T1717-k#^kp11-13|釋籤]])


三、辨相者。
 
![[T1716-k#^kp12-16]]
 ([[T1717-k#^kp12-16|釋籤]])


天竺世智，極至非想。此間所宗，要在忠孝、五行、六藝、天文、地理、醫方、卜相、兵法、貨法、草木千種皆識，禽獸萬品知名。又塗左割右等無憎愛。獲根本定，發五神通。停河在耳，變釋為羊。納吐風雲，捫摸日月。法是世間法，定是不動定，慧是不動出。邀名利、增見愛，世心所知，故名世智也。

 
![[T1716-k#^kp12-17]]
 ([[T1717-k#^kp12-17|釋籤]])


五停、四念者，有定故言停，有慧故言觀。觀能翻邪，定能制亂。

數息治散，不淨治貪，滋治瞋，因緣治癡，念佛治障道。

念處是觀苦諦上四智，治於四倒；四倒不起，由此四觀。初翻四倒，未入聖理，故言外凡智也。


![[T1716-k#^kp12-18]]
 ([[T1717-k#^kp12-18|釋籤]])


煖法緣四諦境生智，伏煩惱，智更增，成十六觀智。如火鑽，上下相依，生火燒薪。以有智知有境，能生煖智，令有萎悴。如夏時聚華為𧂐，華生煖氣，還自萎悴。又依陰、觀陰、發智火，還燒陰。如兩竹相摩生火，還燒竹林。

尊者瞿沙說：求解脫智火，煖最在初。如火，以煙在初為相。無漏智火亦以煖法在先為相。如日，明相在初為相。是故名煖。

於正法毘尼中，生信愛敬。正法者，緣道諦信。毘尼者，緣滅諦信。

煖能緣四諦，云何言二？

答：此二最勝，應先說。又、正法是三諦，毘尼是滅諦。如佛為滿宿：「我有四句法，當為汝說，欲知不？當恣汝意。」四句即四諦也。

所有布施、持戒，盡向解脫，是其意趣。色界定起是其依。於自地前生善根，是相似因緣。於四真諦，頂是其功用果。自地相似，後生善根，是依果。色界五陰是其報。涅槃決定因及不斷善根是其利。十六行是其行。是緣生。是修慧。色界繫三三昧。三根隨所說相應眾多心是退。

煖有三種，謂下下、下中、下上。頂有三，中下、中中、中上。忍有二種，上下、上中。世第一有一種，謂上上。此四善根以三言之，煖是下，頂是中，忍、世第一是上。

復有說者，煖有二，謂下下、下中。頂有三，謂下上、中下、中中。忍有三，謂中上、上下、上中。世第一法有一，謂上上。亦以三言之，煖是下下，頂是下中，忍是中上，世第一是上上。

瞿沙云：「煖有下三，頂有六，下下乃至中上。忍有八，下下乃至上中。世第一但上上。以三言之，煖法一種，謂下。頂法二種，謂下、中。忍有三種，謂下、中、上。世第一有一種，謂上。」

煖有二捨：一、離界地。二、退時。退時捨，墮地獄，作五無間而不斷善根，頂亦如是。忍唯一捨，不墮地獄(云云)。

頂法者，色界善根，有動、不動，住、不住，有難、不難，斷、不斷，退、不退。就動乃至退者，有二：下者是煖，上是頂。彼不動乃至不退者為二：下者是忍，上者是世第一法。

復有說者，應言下頂。所以者何？在煖法頂，故名頂。在忍法下，故名下。復有說者，如山頂之道，人不久住。若無難，必過此到彼。若遇難，即便退還。

行者住頂不久，若無難必到忍，有難退還煖。猶如山頂，故名頂。

云何為觀？於佛、法、僧生下小信。小信者，此法不久停，故言下小。此信緣佛生小信，是緣道諦。緣法生下小信，是緣滅諦。

問：應能緣四諦，云何言緣二諦？

答：道、滅勝故。清淨無過，是妙是離。能生信處，為生受化者信樂心故。若世尊說苦、集是可信敬者，則無受化者。此煩惱惡行，邪見顛倒，云何可敬信？我常為此逼迫。受化者於道、滅生欣樂，是故說二也。復有說者，信佛、僧是緣道，信法是緣三諦，則盡信四諦也。

問：住頂亦信陰，亦信寶，亦信諦，何故但說信三寶？

答：三寶是生信敬處。但隨行者意，於陰生悅適，是名為煖；於寶生悅適，是名為頂；於諦生悅適，是名為忍。

問：何故頂退，不說煖退？

答：頂既退，亦應說煖退。行者在頂時，多煩惱業留難。煩惱等作是念：若行者到忍，我復於誰身中當作果報？若離欲界時，亦念：行者出欲界，我復於誰身中生果報？離非想、非非想處時，亦念：行者離彼欲已，更不受身，我復於誰身中生於果報？於此三時，多諸留難。留難退故，大憂惱。如人見寶藏大喜，欲取即失。住頂法者自念：不久當得於忍，永斷惡道，獲大重利，猶如聖人。而忽退失，故大憂惱，是故言頂退也。

若能親近善友，從其聞，隨順方便法，內心正觀，信佛菩提，信善說法，信僧清淨功德，是說信寶。說色無常，乃至說識無常，是說信陰。知有苦、集、滅、道，是說信諦。若如是即住頂，若不如是即頂退。

忍法觀者，正觀欲界苦，色、無色界苦。欲界行集，色、無色界行集。欲界行滅，色、無色界行滅。斷欲界行道，斷色、無色界行道。如是三十二心，是名下忍。

行者後時，漸漸減損行及緣。復更正觀欲界苦，色、無色界苦，乃至觀斷欲界行道，除觀斷色、無色界行道，從是中名中忍。

復更正觀欲界苦，觀色、無色界苦，乃至觀色、無色界行滅，除滅一切道。復正觀欲界苦，色、無色界苦，乃至觀欲界行滅，除色、無色界行滅。復正觀欲界苦，乃至觀色、無色界行集，除滅一切滅。復正觀欲界苦，乃至觀欲界行集，除色、無色界行集。復正觀欲界、色、無色苦，除一切集。復正觀欲界苦，除色、無色界苦。復正觀欲界常相續不斷，不遠離。如是觀時，深生厭患。復更減損，但作二心，觀於一行，如似苦法忍、忍法智。如是正觀，是名中忍。

復以一心觀欲界苦，是名上忍。

復次，生世第一法。世第一法後，次生苦法忍。

譬如人欲從己國適他國。多財產，不能持去。以物易錢，猶嫌錢。易金，嫌金。易多價寶，往適他國。行者乃至漸捨，相續不離，生於上忍。上忍後，生第一法。第一法後，生苦忍。

問：世第一法有三品不？

答：一人無，多人有。身子上，目連中，餘皆下。就佛、支佛、聲聞為三品。

世第一法者，此心、心數法，於餘法為最、為勝、為長、為尊、為上、為妙。亦分、亦都。分者，勝世間法，不勝見諦。見諦眷屬不相離，慧力偏多故。熏禪不與凡夫同生一處故。盡智時，一切善根永離一切諸垢障故。三三昧乃至惡賤無漏，何況有漏，不應都勝？分勝彼煖、頂、忍法，亦應言第一，應言分勝，勝煖、頂、忍，一切凡夫所得禪，無量解脫除入也。

或言都勝，非謂一切事業中勝，但以能開聖道門故。彼見諦等，不能開聖道門，以世第一法開聖道門，彼見諦等法得修見諦等法。得修者，皆是世第一法功用。是世第一法名義者，最勝義是第一義；得妙果是第一義；如高幢頂，更無有上，是第一義。

問：前諸義有差別邪？

答：此皆歎說上妙之義，亦有差別。於不淨安般名最，於聞慧名勝，於思慧名長，於煖為尊，於頂為上，於忍為妙。又，依未至為最，依初禪為勝，中間為長，二禪為尊，三禪為上，四禪為妙。如是種種說，此依《毘婆沙》釋，欲委知，向彼尋。

 
![[T1716-k#^kp12-19]]
 ([[T1717-k#^kp12-19|釋籤]])


初果八忍、八智。三果重慮緣真，九無礙、九解脫智。

 
![[T1716-k#^kp12-20]]
 ([[T1717-k#^kp12-20|釋籤]])


支佛用總相、別相，如約三世明苦、集，分別十二因緣，即別相相也。

 
![[T1716-k#^kp12-21]]
 ([[T1717-k#^kp12-21|釋籤]])


六度緣理智弱，伏而未斷；事智強，能捨身命財，無所遺顧。聲聞能發真成聖，猶論我衣、我鉢，互論強弱(云云)。

 
![[T1716-k#^kp12-22]]
 ([[T1717-k#^kp12-22|釋籤]])


通教聲聞，總相一門，達俗即真。

![[T1716-k#^kp12-23]]

通教緣覺能於一門，總相、別相，達俗即真。
![[T1716-k#^kp12-24]]

通教菩薩能於四門，總相、別相，俗達即真。
![[T1716-k#^kp12-25]]

又能遍四門出假，教化眾生。
 
![[T1716-k#^kp12-26]]
 ([[T1717-k#^kp12-23|釋籤]])


十信信果頭真如實相，為求此理，起十信心。

![[T1716-k#^kp12-27]]

十住正習入空，傍習假中。十行正習假，傍習中。十迴向正習中。
![[T1716-k#^kp12-28]]

初地證中；二地已上，重慮於中。
![[T1716-k#^kp12-29]]

三藏佛一時用三十四心：八忍、八智、九無礙、九解脫，斷正習盡。
 
![[T1716-k#^kp12-30]]
 ([[T1717-k#^kp12-24|釋籤]])


通佛坐道場，一念相應慧，斷餘殘習氣。

 
![[T1716-k#^kp12-31]]
 ([[T1717-k#^kp12-25|釋籤]])


別教佛用金剛後心，斷一品無明，究竟盡成佛。

或言：斷時是等覺。佛無所斷，但證得圓滿菩提具足耳。

 
![[T1716-k#^kp12-32]]
 ([[T1717-k#^kp12-26|釋籤]])


圓五品不斷五欲而淨諸根，具煩惱性，能知如來祕密之藏。

![[T1716-k#^kp12-33]]

六根淨位獲相似中道智。
![[T1716-k#^kp12-34]]

初住獲如來一身無量身；入法流海中行，任運流注。
![[T1716-k#^kp12-35]]

後位可解，不復記。

 
![[T1716-k#^kp11-21]]
 ([[T1717-k#^kp11-14|釋籤]])


四、明智照境者，若由智照境，由境發智，四句皆墮性中，如別記(云云)。

若四悉檀因緣立境、智，但有名字(云云)。

問：智能照境，境亦能照智不？

答：若作不思議釋，更互相照，義亦無妨。《仁王般若》云：「說智及智處，皆名為般若。」譬鏡面互相照，亦如大地一，能生種種芽，芽亦生地一。且置斯義。
  
![[T1716-k#^kp12-36]]
 ([[T1717-k#^kp12-27|釋籤]])


世智照六道十如。五停心智去至體法，凡七智，照二乘十如。六度及通教出假菩薩智兩屬，上求照菩薩十如，下化照六道十如。四十心智亦兩屬，上求照菩薩十如，下化照六道十如。十地智兩屬，次第照照菩薩十如，不次第照照佛十如。五品去，凡四智，皆照佛界十如。總略如此，細捒(云云)。

 
![[T1716-k#^kp12-37]]
 ([[T1717-k#^kp12-28|釋籤]])


二十智照四種十二因緣境者，世智、五停、四念、四果，乃至支佛、六度、三藏佛，凡七智，照思議生滅十二因緣境。通教三乘入真方便智、出假智、佛智凡五智，照思議不生不滅十二因緣境。別教十信、三十心、十地、佛，凡四智，照不思議生滅十二因緣境。其中不無別意，且從大判。圓教四智照不思議不生不滅十二因緣境。

![[T1716-k#^kp12-38]]

二十智照四種四諦者，前、三藏等七智，照生滅四諦境。次、通教五智，照無生滅四諦境。次、別教四智，照無量四諦境。次、圓教四智，照無作四諦境。
 
![[T1716-k#^kp12-39]]
 ([[T1717-k#^kp12-29|釋籤]])


次、二十智照二諦者，前七智是照析空之二諦。次、五智是照體空之二諦。次、八智照顯中之二諦。其間別、圓相入者，可以意得(云云)。


![[T1716-k#^kp12-40]]
 ([[T1717-k#^kp12-30|釋籤]])


次、明二十智照三諦者，前七智照無中之二諦，是因緣所生法，皆屬俗攝。次、五智照含中之二諦，即空一句，皆屬真諦攝也。次、別、圓八智照顯中之二諦，即是假名，亦名中道，二句皆屬中道諦攝也。

 
![[T1716-k#^kp12-41]]
 ([[T1717-k#^kp12-31|釋籤]])


次、二十智照一實諦者，此須引《釋論》，明四悉檀皆名為實。世界故實，乃至第一義故實。當知實語亦通四諦。生滅故實，無生滅故實，無量故實，無作故實。前三藏七智照生滅之實。次、通教五智照無生滅之實。次、別教四智照無量之實。次、圓教四智照無作之實。前後諸實(云云)。

 
![[T1716-k#^kp12-42]]
 ([[T1717-k#^kp12-32|釋籤]])


次、二十智無諦、無照者，無諦無別理，若於四種四諦得悟，不復見諦與不諦，故無諦亦通也。前七智照生滅之無諦，生生不可說故。次、五智照無生滅之無諦，生不生不可說故。次、四智照無量之無諦，不生生不可說故。次、四智照無作之無諦，不生不生不可說故。

前無諦是權，後無諦是實，此就言教。

若就妙悟，同於聖人心中所照者，則不見有權實，故非權非實。空拳誑小兒，誘度於一切。方便說權，方便說實。會理之時，無復權實，故稱非權非實為妙也。



![[T1716-k#^kp11-22]]
 ([[T1717-k#^kp11-15|釋籤]])


五、明麁妙者，前十二番智是麁，後八番智為妙。何者？藏、通等佛，自是無常，亦不說常，彼二乘菩薩何得聞常、信常、修常？是故為麁。別教十信初已聞常，信、修於常，尚勝彼佛，何況餘耶？是故為妙。常途云《法華》不明常者，秖是三藏意耳。今明十信知中，已過牟尼，則八番為妙也。

又，別教四智，三麁一妙。圓教四智，悉皆稱妙。何者？地人云：「中道乃是果頭能顯。初心學者仰信此理，如藕絲懸山。」故說信、行皆非圓意也。故十信智為麁。十住正修空，傍修假、中。十行正修假，傍修中。十迴向始正修中。此中但理，不具諸法，是故皆麁。登地智破無明，見中道，證則為妙。類如通、藏兩種，俱得道，而三藏門拙。今別教亦爾，教門皆權，而證是妙(云云)。

圓教四智皆妙者，如法相說，如說而信，如理而行，始論五品，終竟妙覺，實而非權，是故皆妙。是名待麁智說妙智也。

又約知見明麁妙者，知與見云何？然分別有四：不知不見、知非見、見非知、亦知亦見。

先約三藏釋，後約圓釋，中間例可解。

凡夫不聞故不知，不證故不見。五停、四念，至世第一法，聞故名知，未證故非見。辟支佛不聞故非知，自然證故是見。四果聞故亦是知，證故亦是見。傳傳判麁妙，可解。

約圓教釋者，七方便不聞故不知，未證故不見。五品、六根，聞故知，未證故不見。發宿習者名見，不從聞故不知。稟教證入者，亦知、亦見。此節節傳為麁妙。

究竟而論，前來二十種智，略而言之，不出權、實二智。

如經：「如來方便知見，波羅蜜皆悉具足。」即總束得前來諸權智也。「如來知見廣大深遠」，即是總束前來實智也。方便既其具足，何所不該？知見既其廣大深遠，何所不攝？境淵無邊，智水莫測，唯佛與佛乃能究盡。

如此知見，即是眼智。眼即五眼具足，智即三智一心。一切種智知於實，兩智知於權。佛眼見於實，四眼見於權。此知即是見，此見即是知。對前諸智，諸智是麁，此之知見，名之為妙也。

若得知見中意，不復論五眼。迷者未了，更約眼明麁妙。

如肉眼盲閉，何由見色？徒聞人說，起種種想，終非真見。欲令眼開，應須治膜，那得閉眼，執諍何益耶？閉眼想則麁，眼開見則妙。

天眼未開，不見障外為麁，修禪定願智之力，能發得淨色，徹障內外，明闇無隔。

慧眼未開，常行死逕，假令情想，亦復非實，故為麁。無漏豁發，故稱為妙。諦理明了，故稱妙。

法眼未開，差機說法，如身子僻教，滿願穢器，名為麁。破障通無知，分別藥病，名之為妙。

佛眼不開，不見實相，故文云：「二乘之人及新發心者，不退菩薩所不能知。」故四眼皆麁。除諸菩薩眾信力堅固者，以信得入，相似佛眼，能開真佛知見，乃名為妙。諸教多說四眼，或帶四眼說佛眼，是故為麁。今經獨說佛眼，是故為妙。是為待麁為妙也。

 
![[T1716-k#^kp11-23]]
 ([[T1717-k#^kp11-16|釋籤]])


六、明開麁顯妙者，前十六番智，若不決了，但是麁智。若得決了，悉成妙智。

何者？如妙莊嚴王，先是外道世智，聞《法華經》，便得決了，以邪相入正相。於諸見不動而修三十七品，不捨八邪而入八正，即是決於世智，得入妙智。或與五品齊，或與相似齊，或與分得齊，節節有入義，細作(云云)。

若五停方便智，乃至通教佛等智，若不決了，即是麁智。今開權顯實，汝等所行是菩薩道，來入妙位。須一一將十二番智來入圓妙四智，或入五品相似分得等智(云云)。

又、決了別教歷別之智，入於妙智。當體即是某位，進入是某位，細捒(云云)。

十六麁智皆成妙智，無麁可待，即是絕待智妙也。

復次，開麁眼為妙眼者，餘經雖說為五眼，五眼不融，是故為麁。今經決了四眼，令入佛眼。

文云：「父母所生眼，遂得清淨。」學大乘者，雖有肉眼，名為佛眼。即是決了肉眼，名為佛眼也。

《淨名》云：「世孰有真天眼者？有佛世尊，不以二相，見諸佛國。」此即是決了天眼，即是佛眼也。

「願得如世尊慧眼第一淨。」即是決了慧眼，能得入妙。

決法眼入妙者，邊際智滿是也。

四眼融入佛眼，寂而常照。故文云：「決了聲聞法，是諸經之王。」五眼具足成菩提，開佛知見，故稱為妙。

問：佛眼開，乃名為妙。六根雖淨，云何為妙？

答：佛眼雖未開，已能圓學圓信。如迦陵頻伽鳥，雖在㲉中，音聲已勝諸鳥，即是假名、相似等妙。若開，即是分妙、究竟妙(云云)。


 
![[T1716-k#^kp10-4]]
 ([[T1717-k#^kp10-4|釋籤]])


二、對境明智， 又二：一、對五境。二、展轉相照對境。

![[T1716-k#^kp11-24]]
 ([[T1717-k#^kp11-17|釋籤]])


初、應對十如境，此既一經之意，處處說之，可解，故不復釋。
 
![[T1716-k#^kp12-43]]
 ([[T1717-k#^kp12-33|釋籤]])


次、對四種十二因緣明智者，

《大經》云：「十二因緣有四種觀。下智觀故，得聲聞菩提。中智觀故，得緣覺菩提。上智觀故，得菩薩菩提。上上智觀故，得佛菩提。」

何者？十二因緣本是一境，緣解不同，開成四種。

今以四教意釋之：三藏具有三人，而皆以析智觀界內十二因緣事，為初門。然析智淺弱，三人之中，聲聞最劣。以劣人標淺法，故名下智。

通教亦有三人，同以體智觀界內十二因緣理，體法雖深，望藏為巧，望別未巧。三人之中，緣覺是中。以中人名通法，故言中智。

別教佛與菩薩，俱知界外十二因緣事，次第菩薩，比佛猶未是上。比於通、藏，則是上法，故以上智當名也。

圓教佛與菩薩，俱觀界外十二因緣理，初心即事而中。此法最勝故，以佛當名故，言上上智觀也。以四教釋四觀，於義允合(云云)。

所言下智觀者，觀受由觸，觸由入，入由名色，名色由識，識由行，行由無明。無明顛倒，不善思惟，致不善行，感四趣識、名色等。若善思惟，致善行，感人天識、名色等。

觀此無明，念念無常，前後不住。所生善惡，遷變速朽。所受名色，衰損代謝。煩惱、業、苦，更互因緣，都無暫停。過去二因，現在五果。現在三因，未來二果。三世迴復，猶若車輪。

癡惑之本，既無常、苦、空、無我，則無明滅。無明滅故，諸行滅，乃至老死滅。若不然火，是則無煙，是名子縛斷。無子則無果，滅智灰身，離二十五有，是名果縛斷。則是下智觀十二因緣，得聲聞菩提也。

中智者，觀受由觸，乃至行由無明。無明秖是一念癡心，心無形質，但有名字。內、外、中間求字不得；是字不住，亦不不住；猶如幻化，虛誑眼目。無明體相本自不有，妄想因緣和合而生；無所有故，假名無明。不善思惟，心行所造，以不達無明如幻化故，起善、不善思惟，則有善、不善行，受善、不善名色、觸、受。

今達無明如幻故，則諸行亦如化。從幻生識、名色等，皆如幻。愛、取、有生，三世輪轉，幻化遷改，都無真實。有智之人，不應於中而生愛恚。

無明既不可得，則無明不生，不生則不滅。諸行、老死亦不生不滅。不生故，則非新；不滅故，則非故。非故者，無故可畢；非新者，無新可造。無新者，子縛斷；無故者，果縛斷。是名中智觀十二因緣，得緣覺菩提。

上智觀者，觀受由觸，乃至行由無明。無明秖是癡一念心。心癡故，派出煩惱；由煩惱派出諸業；由業派出諸苦。

觀此煩惱，種別不同；不同故，業不同；業不同故，苦不同。諸行若干，名色各異。種種三道，無量無邊，分別不濫。

知因此煩惱，起此業，得此苦，不關彼業及彼煩惱。如是三道，覆障三德。破障方便，亦復無量。無明若破，顯出般若；業破，顯出解脫；識、名色破，顯出法身。愛、取、有、老死，亦復如是。自既解已，復能化他。於一切種，知一切法。起道種智，導利眾生。是名上智觀十二因緣也。

上上智觀者，觀受由觸，乃至行由無明。知十二支三道即是三德。豈可斷破三德，更求三德？則壞諸法相。煩惱道即般若，當知煩惱不闇；般若即煩惱，般若不明。煩惱既不闇，何須更斷？般若不明，何所能破？闇本非闇，不須於明。如耆婆執毒成藥，豈可捨此取彼？

業道即是解脫者，當知業道非縛；解脫即業者，脫非自在。業非縛故，何所可離？脫非自在，何所可得？如神通人，豈避此就彼耶？

苦道即法身者，當知苦非生死；法身即生死，法身非樂。苦非生死，何所可憂？法身非樂，何所可喜？如彼虛空，無得無失，不忻不戚。

如是觀者，三道不異三德，三德不異三道，亦於三道具一切佛法。何者？三道即三德，三德是大涅槃，名祕密藏，此即具佛果；深觀十二因緣，即是坐道場，此即具佛因。佛因佛果，皆悉具足。餘例可知。是名上上智觀十二因緣，得佛菩提。

約此應判麁妙、開麁顯妙，意可解故，不委記耳。

又四智照四境，境若不轉，其智則麁。四境轉成妙境，麁智即成妙智，仍是待絕之意(云云)。

 
![[T1716-k#^kp12-44]]
 ([[T1717-k#^kp12-34|釋籤]])


二、對四種四諦明智者，

《大經》云：「知聖諦智，則有二種：中智、上智。中智者，聲聞、緣覺；上智者，諸佛、菩薩。

若依此文，束於體、析，合稱為中。束大乘利、鈍，合稱為上。

今若約根緣利、鈍，內外事、理。開即成四：聲聞根鈍，緣四諦事，即生滅四諦智；緣覺根利，緣四諦理，即無生四諦智；菩薩智淺，緣不思議事，即無量四諦智；諸佛智深，緣不思議理，即無作四諦智也。此乃《大經》之一文。

又云：「凡夫有苦無諦，聲聞有苦、有苦諦。」凡夫不見苦理，故言無諦。聲聞能見無常、苦、空，故言有諦。即是生滅四諦智也。

又云：「菩薩之人解苦無苦，而有真諦。」即是體苦非苦，故言無苦。即事而真，故言有諦。乃是摩訶衍門無生四諦智也。

又云：「知諸陰是苦，知諸入為門，亦名為苦。知諸界為分，亦名為性，亦名為知，是名中智。」依前說者，即屬聲聞也。

分別諸苦、諸入、界等有無量相，「我於彼經，竟不說之。」是名上智。受、想、行、識，亦復如是。非諸聲聞、緣覺境界，此則異前兩意。

既稱上智，又非二乘境 界，豈非別教菩薩觀?沙佛法如來藏理耶？是為無量四諦智。

又云：「如來非苦、非集、非滅、非道、非諦，是實；虛空非苦、非諦，是實。」非苦者，非虛妄生死。非諦者，非二乘涅槃。是實者，即是實相、中道佛性也。

又云：「有苦、有苦因、有苦盡、有苦對，如來非苦，乃至非對，是故為實。」

如此明義，既異上三番，豈非無作四諦智耶？例此一諦為四，餘三亦應爾。謂有集、有集果，有集盡、有集對。有盡、有盡因，有盡障、有盡障相。有對、有對果，有對障、有對障相。如來非此四四十六種，但是於實(云云)。

如是等智，觀於四諦。諦既未融，智、諦皆麁。獨有非苦、非對、有實，為妙。若諦圓，智亦隨圓，皆是如來，非苦、非諦，是實之妙智也。此即待、絕兩意(云云)。

 妙法蓮華經玄義卷第三上
妙法蓮華經玄義卷第三下
天台智者大師說

![[T1716-k#^kp12-45]]
 ([[T1717-k#^kp12-35|釋籤]])


三、對二諦境明智者，權、實二智也。上真、俗二諦既開七種，今權、實二智亦為七番。內外相即、不相即，四也。三相接，合七也。

若對上數之，析法權實二智、體法二智、體法含中二智、體法顯中二智、別二智、別含圓二智、圓二智。

上七番各開隨情、隨情智、隨智，合二十一種諦。

今七番二智，亦各開三種，謂化他權實，自行化他權實，自行權實，合二十一權實也。

若析法權實二智者，照森羅分別為權智，盡森羅分別為實智。

說此二智，逗種種緣，作種種說。隨種種欲、種種宜、種種治、種種悟、各隨堪任，當緣分別。雖復種種，悉為析法權實所攝，故有化他二智。化他二智，隨緣之說，皆束為權智；若內自證得，若權、若實，俱是實證，束為實智。內外相望，共為二智，故有自行化他權實二智也。就自證權實，唯獨明了，餘人不見，更判權實，故有自行二智也。

今更約三藏重分別之。此佛化二乘人，多用化他實智。二乘稟此化他之實，修成自行之實，故佛印迦葉云：「我之與汝，俱坐解脫床。」即此義也。若化菩薩，多用化他權智，其稟化他之權，修學得成自行之權，佛亦印言：「我亦如汝。」(云云)。

此三種二智，若望體法二智，悉皆是權。故龍樹破云：「豈有不淨心中修菩提道？猶如毒器，不任貯食，食則殺人。」此正破析法意也。故皆是權(云云)。

體法權實二智者，體森羅之色，即是於空。即色是權智，即空是實智。《大品》云：「即色是空，非色滅空。」正是此義。

為緣說二，緣別不同，說亦種種。雖復異說，悉為化他權實所攝，故有化他二智。化他二智既是隨情，皆束為權；內證權實既是自證，悉名為實。以自之實對他之權，故有自行化他二智也。就自證得又分權實，故有自行二智也。

此三二智望含中二智，復皆名權。何者？無中道故(云云)。

體法含中權實二智者，體色即空不空。照色是權智；空不空是實智。

說此二智，赴無量緣，隨情異說。雖復無量，悉是含中二智所攝，故有化他二智。化他二智本是逗機，皆名為權；自證二智皆名為實。於自證二智更分權實，故有自行二智。

此三二智望顯中二智，悉皆是權。何者？帶於空真，及教道方便故。

又，體法顯中權實二智者，體色即空不空，一切法趣空不空。了色是權智；空不空，一切法趣空不空是實智。

為緣說二，緣既無量，說亦無量。無量之說悉為顯中二智所攝，故有化他二智。化他二智既是隨緣，悉名為權；自證二智既是證得，悉名為實。以自望他故，有自行化他二智。就自證二智，更分權實。

此三二智望別權實二智，悉皆是權。何者？帶即空，及教道方便故。

別權實二智者，體色即空、不空。色、空俱是權智，不空是實智。

以此二智，隨百千緣，種種分別。分別雖多，悉為次第二智所攝，故有化他二智。化他二智悉是為緣，皆名為權；自證二智既是證得，悉名為實。以自對他故，有自他二智。就自證權實，自分二智故，有自行二智。

此三二智望別含圓二智，悉復是權。何者？以次第故，帶教道故。

別含圓權實二智者，色空、不空，一切法趣不空。色空名權智；一切法趣不空為實智。

以此二智隨百千緣，種種分別。分別雖多，悉為別含圓二智所攝，故有化他二智。化他二智既是為緣，悉皆是權；自證二智既是證得，悉名為實。自他相望，共為二智。就自證得，更分權實，故有自行二智。

此三二智望圓二智，悉復是權。何者？帶次第及教道故。

圓權實二智者，即色是空、不空，一切法趣色、趣空、趣不空。一切法趣色、趣空是權智；一切法趣不空是實智。如此實智即是權智，權智即實智，無二無別。

為化眾生，種種隨緣、隨欲、隨宜、隨治、隨悟。雖種種說，悉為圓二智所攝，故有化他二智。化他二智既是隨情，悉復是權；自證二智悉名為實。就自證中，更分二智，故有三種不同也。

此之二智，不帶析法等，十八種二智方便，唯有真權、真實，名佛權實。

如經：「如來知見廣大深遠，方便波羅蜜皆悉具足。」獨稱為妙，待前為麁。

又從析法二智至顯中二智，凡十二種二智，待前皆名為麁，顯中為妙。何以故？此妙不異後妙故。又從次第二智，凡九種二智，待前為麁，不次第為妙。又前十八種二智皆麁，唯不次第三種為妙。又不次第二種為麁，一種為妙。

又歷五味教者，乳教具三種、九種二智。酪教一種、三種二智。生蘇四種、十二種二智。熟蘇具三種、九種二智。此經但二種、三種二智。若酪教中，權實皆麁；醍醐教中，權實皆妙。餘三味中，權實有麁有妙，可以意推。

若不作如上釋諸智者，經論異說，意則難解。何者？《華嚴》解初住心云：「三世諸佛不知初住智。」

世人釋云：「如實智，佛自不知佛如實智，亦不知初住如實智。」

此釋自謂於理為通，其實不允。若藏、通等佛不論如實智，云何於自如實智不知耶？別教初住不得如實智，云何言不知？

若得前來諸智意者，三世三藏佛不知圓教初住智，此則事理二釋俱無滯也。此中義兼二種：一、分別二十一種權實。二、待麁論妙。如上說。

若開麁顯妙者，諸方便諦既融成妙諦，對諦立智，悉非復麁。如賤人舍，王若過者，舍則莊嚴；如眾流入海，同一鹹味。開諸麁智，即是妙智也。

二智多有所關，須商略類通。今對七種二諦，明二十一種權實，以為章門。若得此意，約因緣境，亦應如此。

謂析因緣智、體因緣智、含中因緣智、顯中因緣智、次第因緣智、帶次第因緣智、不次第因緣智，一一各有化他、自行化他、自行等三種分別。合有二十一種；分別麁妙、判五味多少、論待絕等。四諦、三諦、一諦等，亦應如是。當自思之，何煩具記也。

問：隨情諦及化他智，何意無量？隨智諦及自行智，何意不多？

答：秖約一人，未得道時，見心橫起，邪執無窮。何況多人，種種各異。為是義故，隨情則多。智見於理，理唯一種，不得有異(云云)。

夫二諦差別，已如上說。說此七權實、二十一權實，頗用世人所執義不？頗同世人所說語不？頗用諸論所立義不？既不從世人，亦不從文疏，特是推大小乘經，作此釋耳。

若破若立，皆是《法華》之意。若巧、拙相形，以通經二智，破三藏經二智。乃至次第、不次第相形，以圓經二智，破別經二智。

方便諸經，明智既麁，通經之論，豈得為妙？經論既爾，弘經論人，何勞擊射？任其所說，自有所墮。

若作生滅解權實者，墮在初番；若作不生不滅解者，墮第二番；乃至第七番，亦可知。

又縱廣引經論莊嚴己義者，亦不得出初番隨情二諦化他權實，況出初番第二、第三權實！尚不出初番三種權實，況第七番三種權實！

若但以初番二智破一切世間情執略盡，假令得入化城，秖是自行實智，尚不得化他之權，何況能得後番諸智！

若尋二十一種二智，凡破幾外見，凡破幾權經論，復顯幾是，立幾權經論，然後方稱妙權妙實。世人全不識一兩種權實之意，而情中即計為智。若是智者，破何惑？見何理？未見理、未破惑，生死浩然，非情何謂？

今若待前諸麁智而明妙智者，法華破待之意也。若其會者，一切權經論所明諦理，皆成妙理，無非智地。會一切權經論所明二智，無非妙智，悉是大車。

如此破會深廣，莫以《中論》相比，可熟思之(云云)。

 
![[T1716-k#^kp12-46]]
 ([[T1717-k#^kp12-36|釋籤]])


四、對三諦明智者，上明五三諦竟，今更分別。

夫三智照十法界，束十為三，謂：有漏、無漏、非有漏非無漏。三法相入，分別有五。初謂：非漏非無漏入無漏，對漏、無漏為三法；二謂：一切法入無漏，對漏、無漏為三法；三謂：漏、無漏、非漏非無漏為三法；四謂：一切法趣非漏非無漏，對漏、無漏為三法；五謂：一切法趣漏、趣無漏、趣非漏非無漏為三法。

更說五境竟，對此五境明五三智者，謂一切智、道種智、一切種智，三智相入，五種不同：一、「中」智入「空」智，對「道」智為三。次、「如來藏」智入「空」智，對「道」智為三。次、「中」智對兩為三智。次、如來藏智入中智，對兩智為三智。次、圓三智。是為五差。

中智入空智，分別為三智者：初依無漏發一切智；次依有漏發道種智；後深觀無漏之空，知空亦空，發一切種智。

然初心不知空空。次雖得空，亦不空空。後能深觀於空，空於前空。但二空名同，二境亦合，故言相入。

今若分別，以無漏空為一切智；有漏空為道種智；中道空為一切種智。世人採經論意，云六地斷惑，與羅漢齊；七地修方便道；八地道觀雙流，破無明成佛。即此意也。

如來藏智入空智，分別三智者：依漏、無漏發一切智、道種智，不異前。而後不因別境，更脩中智。但深觀空，能見不空，不空即如來藏。藏與空合，故言相入。以深觀空，見不空故，發一切種智。

前中道智但顯別理。理之與智，不具諸法。藏理、藏智具一切法，故異於前。以藏智對兩智，為三智也。

《大經》云：「聲聞之人，但見於空，不見不空。」「智者見空及與不空。」

《大品》云：「一切智是聲聞智；道種智是菩薩智；一切種智是佛智。」即此意也。

中智對兩成三智者：各緣一「境」，各發一「智」，次第深淺，不相濫入。

故《地持》云：「種性菩薩發心欲除二障，有佛、無佛，決定能次第斷諸煩惱。」即此意也。

如來藏智入中智為三智者：兩智不異前，一切種智小異。何者？前明中境，直中理而已。欲顯此理，應修萬行，顯理之智，故名一切種智耳。今如來藏理含一切法，非直顯理之智，名一切種智。與前為異。用此智對前為三智也。

故地論師云：「緣修顯真修，真修發時，不須緣修。」前兩智即是緣修，後智發時即是真修。真修具一切法，不須餘也。即是此義(云云)。

圓三智者：有漏即是因緣生法，即空、即假、即中；無漏亦即假、即中；非漏非無漏亦即空、即假。一法即三法；三法即一法。一智即三智；三智即一智。智即是境，境即是智，融通無礙。如此三智，豈同於前？

《釋論》云：「三智一心中得。」無前無後，為向人說，令易解故，作三智名說耳。即是此意(云云)。

若欲顯智，要須觀成。汎論觀、智，俱通因果；別則觀因智果。例如佛性，通於因果；別則因名佛性，果名涅槃。今就別義，以觀為因，成於智果。

如《瓔珞》云：「從假入空名二諦觀；從空入假名平等觀；二觀為方便道，得入中道第一義諦觀。」

今用從假入空觀為因，得成於果，名一切智。用從空入假觀為因，得成道種智果。用中觀為因，得成一切種智果也。

上明於智，略有五種，今以觀成，亦應五種，細作可知。修觀義如《止觀》(云云)。

言麁妙者，藏、通兩佛雖有一切種智之名，更無別理，不破別惑，此智不成，故不用也。

中入空智者，雖說中道，因於通門而成兩智，後照中道，無廣「大用」。「因」於「拙教」，「果」又「不融」，是故為麁。

次、如來藏入空智者，教果理雖融，因是通門，亦名為麁。

中對二智者，雖不「因」通，而三智別異，「果」教未融，是故為麁。

如來藏入中者，在果雖融，因是別門，此因亦麁。圓三智者，因圓果圓，因妙果妙，諦妙智妙，正直捨方便，但說無上道，是故為妙智也。

若歷五味教者，乳教有三種三智；酪教一種三智；生蘇具五種三智；熟蘇亦具五種三智，麁妙可知。法華但一種三智，此是法華破意，即相待妙也。

開麁明妙者，世智無道法，尚以邪相入正相；治生產業，皆與實相不相違背；低頭舉手，開麁顯妙，悉成佛道，何況三乘出世之智？

故《大經》云：「聲聞、緣覺亦實亦虛。斷煩惱故，名之為實；非常住故，名之為虛。」

凡夫未斷煩惱，無實唯虛。尚開麁入妙，即是大乘，何況二乘之智。二乘之智，根敗心死，尚得還生，何況道種之智。如此開時，一切都妙，無非實相。七寶大車，其數無量，此是法華會意，即絕待妙也。

 
![[T1716-k#^kp12-47]]
 ([[T1717-k#^kp12-37|釋籤]])


五、對一諦明智者，即是如實智也。《釋論》云：「諸水入海，同一鹹味。諸智入如實智，失本名字。」故知如實智總攝一切智，純照一境，故總眾水俱成一鹹也。

若待十智為麁，如實智為妙。若待諸實智，諸實智名麁，中道如實智名妙。

若開麁顯妙者，非但諸實智為妙，十智亦名妙(云云)。

 
![[T1716-k#^kp12-48]]
 ([[T1717-k#^kp12-38|釋籤]])


無諦無說者，既言無諦，亦復無智。

若歷諸處明無諦者，餘方便無諦無智為麁，中道無諦無智為妙。

若以杜口絕言，無諦無智者，亦無麁無妙，無待無絕，歷一切法皆無麁無妙也。



![[T1716-k#^kp11-25]]
 ([[T1717-k#^kp11-18|釋籤]])


二、展轉相照者，六番之智，傳照前諸境。

思議因緣，下智、中智，照六道十如性相等。下、中二智觀十二因緣滅者，照二乘十如性相等。上智照菩薩性相本末等。上上智照佛法界性相本末等。

四種四諦智照十法界者，生滅、無生等苦集智，照六道十如相性。生滅、無生道滅智，即是照二乘十如相性。無量、無作苦集智，照菩薩界性相等。無量、無作道滅智，照佛法界相性本末等。

四種四諦智照四十二因緣者，生滅、無生苦集智，照思議兩十二因緣也。生滅、無生滅兩道滅智，是照兩思議十二因緣滅也。無量、無作兩苦集智，照不思議兩十二因緣也。無量、無作道滅智，照不思議兩十二因緣滅也。

七種二智照十法界者，生滅、無生滅兩權智及入通等二，合四權智，照六道性相。生滅、無生滅兩實智，照二乘性相等。別權、圓入別權，有邊是照六道性相；無邊是照二乘性相。圓權則通照九界性相。別入通實，空邊是二乘性相；不空邊是菩薩性相。圓入通實，空邊是二乘性相；不空邊是照佛界相性。別實是照菩薩性相。圓入別實、圓實，俱照佛法界相性也。

七種二智照四種因緣者，前四權是照思議兩十二緣。別權、圓入別權，有邊是照兩思議十二緣；無邊是照兩十二緣滅。圓權則通(云云)。別入通實，空邊是照思議十二緣滅；不空邊是照不思議十二緣。圓入通實，空邊同上，不空邊是照不思議十二緣滅。別實照不思議兩十二緣滅。圓實照兩不思議十二緣滅等。

前四種權智是照生滅、無生滅兩苦集；又三權智照無量、無作苦集。二實智是照思議兩道滅；又五實智是照不思議兩道滅。

五種三智照十法界者，五種道種智照六道性相本末等。五種一切智照二乘、菩薩性相本末等。五種一切種智照佛法界十如相性等。

又，五種三智照四種十二因緣者，五種有智照思議兩十二緣。五種一切智照兩思議十二緣滅；又是照不思議十二緣。五一切種智是照兩不思議十二緣滅。

五種三智照四種四諦者，五道種智照生滅、無生兩苦集。五種一切智照生滅、無生兩道滅，亦是照無量、無作兩苦集。五種一切種智是照無量、無作兩道滅。

五種三智照七種二諦者，五道種智是照四種俗諦。五種一切智是照兩種真諦；亦是照別、圓入別、圓三種俗諦。五種一切種智是照五種真諦。

一如實智是照佛界十如性相，又是照不思議十二因緣，又是照無作四諦，又是照五種真諦，又是照五種中道第一義諦。

無諦無說與十相性如合，與不思議十二緣滅合，與四種不生不生合，與真諦無言說合，與中道非生死非涅槃合。

如此等諸智，傳傳照諦，諦若融，智即融，智諦融名之為妙。如此等皆是方便說言，稱妙不妙。見理之時，無復權實，非權非實，亦無妙與不妙，是故稱妙也。七種二諦、五種三諦，更相間入，餘諸境亦有此意。七種二智、五種三智，既相間入者，餘諸智亦有此意。例自可作(云云)。


 
![[T1716-k#^kp9-3]]
 ([[T1717-k#^kp9-3|釋籤]])


○第三、行妙者，為二：一、通途增數行。二、約教增數行。

夫行名進趣，非智不前。智解導行，非境不正。智目行足，到清涼池。而解是行本，行能成智，故行滿而智圓。智能顯理，理窮則智息。如此相須者，則非妙行。

妙行者，一行一切行。如經：「本從無數佛，具足行諸道。」又云：「無量諸佛所，而行深妙道。」又云：「盡行諸佛所有道法。」既具、復深、又盡。具即是廣，深即是高，盡即究竟。

此之妙行，與前境、智，一而論三，三而論一。前境說如法相，法相亦具三，名祕密藏。前智是如法相解，解亦具三，如面上三目。今行是所行，如所說，行亦具三，名伊字三點。若三若一，皆無缺減，故稱妙行耳。

![[T1716-k#^kp10-5]]
 ([[T1717-k#^kp10-5|釋籤]])


前對境明智，今亦應對智明行。

若直對一種智增數明行，則行若塵沙，說不可盡。況對諸智，各導眾行，則浩若虛空，得意亡言，不復可說。

《釋論》云：「菩薩行般若時，以一法為行，攝一切行；或無量一法為行，攝一切行；或二法為行，攝一切行；或無量二法為行，攝一切行；乃至十法、百法、千萬億法為行，攝一切行。或無量十法、百千萬億法為行，攝一切行。」

行雖眾多，以智為本：智如導主，行若商人；智如利針，行如長線。智御行牛，車則安隱，能有所至。用此增數諸行，為前十如諦智所導，乃至一實諦智所導。若得此意，以正智導眾行入正境中，此義唯可懸知，不可載記(云云)。

 
![[T1716-k#^kp10-6]]
 ([[T1717-k#^kp10-6|釋籤]])


二、約教增數者。
 
![[T1716-k#^kp11-26]]
 ([[T1717-k#^kp11-19|釋籤]])


若三藏增數明行，如《阿含》中，佛告比丘：「當修一行，我證汝等四沙門果，謂心不放逸，若能護心不放逸行，廣演廣布，則所作已辦，能得涅槃。」又告比丘：「當修一行，謂他物莫取。」比丘白佛：「我已知已。」佛言：「汝云何知？」比丘白佛：「他物謂色、聲、香、味、觸、法。」佛言：「善哉！若能不取此六，即所作已辦，能得涅槃。」

所言廣演廣布者，以不放逸心，歷一切法，謂三界、六塵皆不放逸，得至涅槃。

增二數明行者，《阿含》云：「阿練若比丘當修二法為行，謂修止、修觀。若修止時，即能休息諸惡，戒律威儀，諸行禁戒，悉皆不失，成諸功德。若修觀時，即能觀苦，如實知之。觀苦集、苦盡、苦出要，如實知之，得盡漏，不受後有。怛薩阿竭亦如是修。」

增三數明行者，謂戒、定、慧。此三是出世梯隥，佛法軌儀。

《戒經》云：「諸惡莫作，諸善奉行，自淨其意，是諸佛教。」

諸惡即七支過罪輕重非違。《五部律》廣明其相。如是等惡，戒所防止。諸善者，善三業若散若靜，前後方便支林功德，悉是清升，故稱為善。自淨其意者，即是破諸邪倒，了知世間、出世間因果，正助法門，能消除心垢，淨諸瑕穢，豈過於慧？佛法曠海，此三攝盡。

若得此意，四、五、六、七，乃至百千萬億法為行，攝一切行亦如是，是名下智導行也。


![[T1716-k#^kp11-27]]
 ([[T1717-k#^kp11-20|釋籤]])


通教增數行者，不定部帙判通教，但取三乘共學法門，指此為通耳。今且引《釋論》增數，以示其相。《論》云：「菩薩行般若時，雖知諸法一相，亦能知一切法種種相；雖知諸法種種相，亦能知一切法一相。云何觀一切法一相？所謂觀一切法無相。如四大各各不相離，地中有水、火、風，但地多，以地為名；水、火、風亦如是。

今觀無此異相，若火中有三大，三大應併熱。若三大在火中，二大遂不熱，則不名火。若三大併熱，則三大捨自性，皆名為火，無復三大。

若言有三大，而細不可知，此與無何異？若麁可得，則知有細；若無麁、細亦無。如是，則火中諸相不可得。一切法相亦不可得。是故一切法皆一相。此以一相破異相，復以無相破一相。無相亦自滅。如前火木，然諸薪已，亦復自燒。是為觀一切法一相，一相無相。如是無量一切法悉皆一相，一相無相。或二法為行，攝一切行，乃至百法、千萬億法為行，攝一切行。」可以意推，不復繁記。

 
![[T1716-k#^kp11-28]]
 ([[T1717-k#^kp11-21|釋籤]])


別教增數行者，如善財入法界中說，於一善知識所，各聞一法為行。或如幻三昧，或投巖赴火，算砂相黶，發菩提心等，種種一行，皆云：「佛法如海，我唯知此一法門，餘非所知。」乃至一百一十善知識，一一法門皆如是。

是一一行皆破無明，入深境界。若二法、三法、百千萬億等法，亦應如是(云云)。

 
![[T1716-k#^kp11-29]]
 ([[T1717-k#^kp11-22|釋籤]])


圓教增數行者，如《文殊問經》明菩薩修一行三昧，當於靜室，結跏趺坐，繫緣法界，一念法界，一切無明顛倒永寂如空。此之一行，即是一切無礙人，一道出生死，一切諸法中，皆以等觀入，解慧心寂然，三界無倫匹，此乃一行攝一切行。增二法為行，攝一切行，所謂止、觀。增三法為行，攝一切行，謂聞、思、修，戒、定、慧。增四法為行，攝一切行，謂四念處。增五法為行，攝一切行，謂五門禪。增六法為行，攝一切行，謂六波羅蜜。增七法為行，攝一切行，謂七善法。增八法為行，攝一切行，謂八正道。增九法為行，攝一切行，謂九種大禪。增十數為行，攝一切行，謂十境界，或十觀成乘等。

增百數、千萬億數、阿僧祇不可說法門為行，豈可具載？若得其意，例可解。

 
![[T1716-k#^kp11-30]]
 ([[T1717-k#^kp11-23|釋籤]])


然增數明行，為行不同，須判麁妙：若三藏增數諸行，以生滅智導，但期出苦，止息化城，是故為麁。通教增數諸行，體智雖巧，但導出苦，灰斷是同。別教增數諸行，智導則遠，自淺階深，而諸行隔別，事理不融，是故為麁。圓教增數諸行，行融智圓，是故為妙。

今經屬圓增數，如觀經云：「於三七日，一心精進。」此就一法論行妙。

「若行、若坐，思惟此經。」此就二法論行妙。

「若聞是經，思惟修習，善行菩薩道。」此就三法論行妙。

「四安樂行」此就四法論行妙。

「五品弟子」此就五法論行妙。

「六根清淨」此就六法論行妙。如是等待麁論妙也。

 
![[T1716-k#^kp11-31]]
 ([[T1717-k#^kp11-24|釋籤]])


開麁論妙者，低頭舉手，積土弄砂，皆成佛道。雖說種種法，其實為一乘。諸行皆妙，無麁可待，待即絕矣。


 
![[T1716-k#^kp10-7]]
 ([[T1717-k#^kp10-7|釋籤]])


復次，約五數明行妙者，又為二：先明別五行，次明圓五行。
 
![[T1716-k#^kp11-32]]
 ([[T1717-k#^kp11-25|釋籤]])


別者，如《涅槃》云：「五種之行，謂聖行、梵行、天行、嬰兒行、病行。」
 
![[T1716-k#^kp12-49]]
 ([[T1717-k#^kp12-39|釋籤]])


聖行有三：戒、定、慧。

如經：「菩薩若聞大涅槃，聞已生信，作是思惟：諸佛世尊，有無上道，有大正法、大眾正行。」從此立行。

「若聞大涅槃」即是信果，亦是信滅。「有無上道」已去，是信顯果之行。「無上道」是信慧；「有大正法」是信定；「大眾正行」是信戒。是名信因、信道。

自傷己身及諸眾生，破戒造罪，失人天樂及涅槃樂，即是知集；往來生死，受惡道報，即是知苦；苦、集與戒、定、慧相違，即無道；無道故，不得涅槃，則無滅。

菩薩欲拔苦、集，而起大悲，興兩誓願；欲與道、滅，而起大慈，興兩誓願。

![[T1716-k#^kp13-24]]
 ([[T1717-k#^kp13-21|釋籤]])


發誓願已，次則修行。思惟在家逼迫，猶如牢獄，不得盡壽淨修梵行；出家閑曠，猶若虛空。即棄家捨欲，白四羯磨，持性重戒、息世譏嫌，等無差別，不為愛見羅剎毀戒浮囊，如《止觀》中說。
 
![[T1716-k#^kp14-1]]
 ([[T1717-k#^kp14-1|釋籤]])


因是持戒，具足根本業清淨戒、前後眷屬餘清淨戒、非諸惡覺覺清淨戒、護持正念念清淨戒、迴向具足無上道戒。

根本者，十善性戒，眾戒根本。為無漏心持，故言清淨。前後眷屬餘清淨戒者，偷蘭遮等，是前眷屬；十三等是後眷屬；餘者非律藏所出，絓諸經所制者，如《方等》二十四戒之流，名為餘戒也。

此兩支屬律儀作法，受得之戒也。後三支非作法，是得法，得法時乃發斯戒也。

非諸惡覺覺清淨戒者，即定共也。尸羅不清淨，三昧不現前。以戒淨故，事障除，發得未來；性障除，發得根本。滅惡覺觀，名定共戒也。

護持正念念清淨戒者，即四念處。觀理正念，雖未發真，由相似念，能發真道，成道共戒，故名正念念清淨戒。

復次，定共戒依定心發，屬止善義。道共戒依分別心發，屬行善義。動、不動俱是毘尼。何者？戒論防止，得定共心，不復起惡；得道共發真，永無過罪，故俱是戒也。

迴向具足無上道戒者，即是菩薩於諸戒中，具四弘、六度，發願要心，迴向菩提，故名大乘戒。

弘誓如前說。

六度者，厭惡出家，捨於所愛，即是檀；纖毫不犯，拒逆羅剎，即是尸；能檢節身心，安忍打罵，名生忍；耐八風寒熱貪恚等，名法忍；愛見不能損，即是羼提；守護於戒，犯心不起，即是精進；決志持戒，不為狐疑所誑，專心不動，名為禪；明識因果，知戒是正順解脫之本，出生一切三乘聖人，非六十二見鷄、狗等戒，名為般若。

又別發願，要制己心。寧以此身臥於熱鐵，不以破戒受他床席。十二誓願自制其心。

又更發願：願一切眾生得護持禁戒，得清淨戒、善戒、不缺戒、不析戒、大乘戒、不退戒、隨順戒、畢竟戒、具足諸波羅蜜戒。以此十願，防護眾生。

菩薩一持戒心，若干願行以莊嚴戒。諸餘行心亦應如是。

 
![[T1716-k#^kp14-2]]
 ([[T1717-k#^kp14-2|釋籤]])


然護他十戒，從自行五支中出：

從根本、眷屬兩支出禁戒、清淨戒、善戒。何者？篇聚作法即是禁戒。

禁戒若發無作，乃名清淨。

清淨即止善，而言善戒，即是行善也。

從非惡覺覺清淨戒開出不缺戒。何者？雖防護七支，妄念數起，致有缺漏。若發未來禪，事行不缺；得根本禪，性行不缺。

從護持正念念清淨戒開出不析戒，即道共戒也。滅色入空是析法道共；今體法入空，故名不析。又內有道共，則戒品牢固，不可破析也。

從迴向具足無上道戒，開出大乘、不退、隨順、畢竟、具足波羅蜜戒。言大乘者，菩薩持性重、譏嫌，等無差別。自求佛道，性重則急；為化眾生，譏嫌則急。小乘自調，性重則急；不度他故，譏嫌則寬。菩薩具持兩種，故名大乘戒。

不退者，行於非道，善巧方便，婬舍、酒家非法之處，輒以度人，而於禁戒無有退失。如醫療病，不為病所污，故名不退。

隨順者，隨物機宜，隨順道理，故名隨順戒。畢竟者，竪究竟無上之法也。

具足波羅蜜者，橫一切圓滿，無法不備也。

《大論》亦明十種戒：不破、不缺、不穿、不雜，四種即是《大經》根本支中，禁戒、清淨戒、善戒、不缺戒。《論》隨道戒，即是《大經》護持正念支中，不析戒也。《論》無著戒，即是《大經》迴向支中，不退戒。《論》智所讚戒，即是《大經》大乘戒。《論》自在戒，即是《大經》自在戒。《論》隨定戒，即是《大經》隨順戒。《論》具足戒，即是《大經》波羅蜜戒。《大經》明畢竟，《論》言隨定。此大同小異，於義無失。

《涅槃》欲辨菩薩次第聖行，故具列諸戒淺深，始終具足。善能護持，即入初不動地，不動、不退、不墮、不散，是名戒聖行。

戒聖行，既從始淺以至於深，今仍判其麁妙：禁、淨、善三戒屬律儀。律儀通攝眾，故定尊卑、位次緒。雖有菩薩、佛等，不別立眾，故戒法是同，但以佛菩提心為異耳。故知律儀等三戒，三藏攝。不缺是定共，根本禪是事，亦屬三藏攝，是故為麁。

不析戒是體法道共，即通教攝。

大乘、不退等，別教攝，亦兼於通。通有出假，隨機順理，於道不退。然依真諦，不及別人，別人為妙也。

隨順、畢竟、具足等，圓教攝。不起滅定，現諸威儀，不捨道法，現凡夫事，故名隨順。唯佛一人具淨戒，餘人皆名污戒者，故名畢竟戒。戒是法界，具一切佛法、眾生法，到尸彼岸，故名具足波羅蜜戒。

《淨名》云：「其能如是，是名奉律，是名善解。」此經云：「我等長夜持佛淨戒，法王法中，久修梵行，始於今日得其果報。」又，「羅睺羅密行，唯我能知之。」豈非待前諸戒皆麁，唯圓為妙也。

復次，持初戒如乳，中間如三味，後戒如醍醐，醍醐為妙(云云)。

開麁顯妙者，他云：「《梵網》是菩薩戒。」今問：「是何等菩薩戒？」彼若答言：「是藏、通等菩薩戒」者，應別有菩薩眾。眾既不別，戒何得異？又，若別明菩薩戒，何等別是緣覺戒？今明三藏三乘無別眾，不得別有菩薩緣覺之戒也。若作別、圓菩薩解者，可然。何者？三乘共眾外，別有菩薩，故別有戒。

問：三乘眾外，別有菩薩戒者，緣覺戒云何？

答：三乘眾外，無別緣覺，此說猶是待麁之戒耳。

開麁者，毘尼學者，即大乘學式叉。式叉即是大乘第一義光，非青、非黃、非赤白，三歸、五戒、十善、二百五十，皆是摩訶衍，豈有麁戒，隔於妙戒？戒既即妙，人亦復然。「汝實我子」，即此義也。是名絕待妙戒。


  