
  妙法蓮華經玄義卷第四上

天台智者大師說

![[T1716-k#^kp13-25]]
 ([[T1717-k#^kp13-22|釋籤]])


定聖行者，略為三：一、世間禪。二、出世禪。三、上上禪。
 
![[T1716-k#^kp14-3]]
 ([[T1717-k#^kp14-3|釋籤]])


世禪復二：一、根本味禪：隱沒、有垢、無記。二、根本淨禪：不隱沒、無垢、有記。
 
![[T1716-k#^kp15-1]]
 ([[T1717-k#^kp15-1|釋籤]])


根本者，世、出世法之根本也。《大品》云：「諸佛成道，轉法輪，入涅槃，悉在禪中。」若能深觀根本，出生勝妙上定，故稱根本也。

隱沒者，闇證無觀慧也。有垢者，地地生愛味也。無記者，境界不分明也。

此有三品：謂禪也、等也、空也，即十二門禪也。

初修方便，當善簡風喘，明識正息，安徐記數，莫令增減。若數微細，善解轉緣。調停得所，當證前方便法。或麁、細住，皆有持身法起，進得欲界定，或未到定，八觸發動，五支成就，是發初禪。

《大論》云：「已得離婬火，則獲清涼定。如人大熱悶，入冷池則樂。」(云云)。

若欲進上離下者，凡夫依六行觀，佛弟子多修八聖種。行者於初禪覺、觀支中，厭離覺、觀，以初禪為苦、麁、障。二法動亂定心，故苦；從二法生喜樂，故麁；二法翳上定，故障。二禪異此，名勝、妙、出。總而言之，一、知過不受著，二、訶責，三、析破，得離初禪，是修二禪相。善巧攀厭，則內外皎然，與喜俱發，四支成就。故《論》云：「是故除覺、觀，得入一識處。內心清淨故，定生得喜樂。」(云云)。

二禪中，既離覺、觀，不得作方便。出定時，修習厭下進上，亦有六行，如棄初禪方法(云云)。爾時，泯然不依內外，與樂俱發，五支成就。故《論》云：「由愛故有苦，失喜則生憂，離苦樂身安，捨念及方便。」(云云)。

欲厭下進上，亦有六行，如前(云云)。善修故，心豁開明，出入息斷，與捨俱發，空明寂靜，四支成就。若能知樂患，見不動大安。憂喜先已除，苦樂今亦斷(云云)。

行人既內證四禪，欲外修福德，應學四等。此有通修、別修。

通修者，《大論》云：「是慈在色界四禪中間得修。」此語則通。

別修者，初禪有覺觀分別，修悲則易；喜支修喜易；樂支修慈易；一心支修捨易。

復次，初禪修悲易；二禪修喜易；三禪修慈易；四禪修捨易。此則修四無量定之處所也。

復次，修時緣前人離苦得樂，歡喜平等之相而入定。發時，內得喜樂平等之法，外見前人離苦得樂；或內得外不見；或外見內不得，分別邪正(云云)。

行人欲出色籠，修四空定。滅色存心，心心相依，故名四空。

方便者，須訶色是苦本，饑渴寒熱，色為苦聚；讚空為淨妙，離諸逼迫。過一切色，與空定相應，不苦不樂，倍更增長。於深定中，唯見虛空，無諸色相，心無分散。

復次，得空定故，出過色界，故名過一切色相；空法持心，種種諸色不得起故，名滅有對相；已得空定，決定能捨色法，不憶戀故，名不念種種色相(云云)。

訶下攀上，皆有方便，委在《禪門》(云云)。根本味禪竟。

 
![[T1716-k#^kp15-2]]
 ([[T1717-k#^kp15-2|釋籤]])


根本淨禪，不隱沒、無垢、有記，與上相違。此又三品，謂六妙門、十六特勝、通明等也。

涅槃是妙，此六能通，故言六妙門。

此三法為三根性。慧性多，為說六妙門。此一一門，於欲界中，即能發無漏。若定性多，為說十六特勝。故下地不發無漏，上地禪滿，乃能得悟。定慧性等，為說通明。通明觀慧深細，從下至上，皆能發無漏。此是隨機之說，若作對治，則復別途(云云)。

若廣明修習，則攝一切諸禪。今但次第相生，一轍豎意。

修此六門，修、證合論，則有十二法。佛言：「遊止三四，出生十二。」即此修數、證數，乃至修淨、證淨。

修數者，行人初調和氣息，不澁、不滑，安詳徐數，從一至十，攝心在數，不令馳散，是名修數。

與數相應者，覺心任運，從一至十，不加功力，心自住數，息微心細，是名證數。

若患數麁，當放數修隨，乃至淨亦各如是。

然觀有三義：一、慧觀觀真。二、得解觀，即假想觀。三、實觀。此中初用實觀，後用慧觀。

修實觀者，於定心中，以心眼諦觀此身細微入出息相，如空中風；皮、肉、筋、骨三十六物，如芭蕉不實，內外不淨，甚可厭惡。復觀定中喜、樂等受，悉有破壞之相，是苦非樂。又觀定中，心識無常，剎那不住，無可著處。復觀定中善、惡等法，悉屬因緣，皆無自性。

如是觀時，能破四倒；不得人我，定何所依？是名修觀。

如是修時，覺息出入，遍諸毛孔。心眼開明，徹見身內三十六物及諸蟲戶，內外不淨；眾苦逼迫；剎那變易；一切諸法，悉見無自性。

心生悲喜，無所依倚。得四念處，破四顛倒。是名與觀相應，不能具記(云云)。佛坐樹下，內思安般，一、數，二、隨等，正是此禪。

十六特勝者，釋名(云云)。

此從因緣得名。

修相者，知息入、知息出者，此代數息。調息綿細，一心隨息，入時知從鼻至臍，出時知從臍至鼻，隨照不亂。知風、喘、氣為麁；知息為細。入麁即調令細，如守門人，知入知出，惡遮好進。澁滑、輕重、冷煖、久近、難易皆知。知息為命所依，一息不還，即便命盡。覺息與命，危脆無常，不生愛慢。知息非我，即不生見。

若知息長短，對欲界定，知息遍身，對未到地。

除諸身行，對初禪覺觀支；受喜對喜支；受樂對樂支；受諸心行對一心支。

心作喜即喜俱禪；心作攝即二禪一心支。心作解脫即三禪樂。觀無常即四禪不動。觀出散即空處。觀離欲即識處。觀滅即對無所有處。觀棄捨對非想非非想處。觀棄捨時，即便獲得三乘涅槃。若橫論觀慧，即對四念處(云云)。

通明禪者，行者觀息、色、心，三事無分別。

諦觀出入息，入無積聚，出無分散；來無所經，去無履涉。如空中風，性無所有。

息本依身，身本不有。先世妄想，招今四大，圍於虛空，假名為身。頭等六分、三十六物、四微，一一非身。

觀身由心，心由緣起，生滅迅速，不見住處相貌。但有名字，名字亦空。

如是觀息、色、心，不得三性別異。既不得三事，即不得一切法，此是修相。

證者，內證真諦，空如觀解。次第通達此身，色息分明，亦知世間天文地理與身相應。能具三界禪定，能知非想有細煩惱，破惑發真，得三乘涅槃。悉在《禪門》。世間禪竟。



![[T1716-k#^kp14-4]]
 ([[T1717-k#^kp14-4|釋籤]])


二、明出世間禪者，即有四種，謂觀、練、熏、修。

![[T1716-k#^kp15-3]]
 ([[T1717-k#^kp15-3|釋籤]])


觀者，謂九想、八背捨、八勝處、十一切處，通稱觀禪。
 
![[T1716-k#^kp16-1]]
 ([[T1717-k#^kp16-1|釋籤]])


行人為破婬火，必須增想純熟。

隨所觀時，與定相應。想定持心，心無分散，能除世間貪愛，破六種欲：有人著赤、白、黃、黑等色、或著相貌端嚴、或著威儀姿態、或著語言嬌媚、或著細滑肌體、或著可意之人。此六欲淵，沈沒行者。

能修九想，除此六賊：死想破威儀、言語兩欲。脹想、壞想、噉想，破形貌欲。血塗想、青瘀想、膿爛想，破色欲。骨想、燒想，破細滑欲。九想通除所著人欲。又，噉想、散想，除著意人。

此九既除於欲，亦薄嗔、癡，九十八使山動。雖是不淨初門，能成大事。如海中屍，依之得度(云云)。


![[T1716-k#^kp16-2]]
 ([[T1717-k#^kp16-2|釋籤]])


八背捨名(云云)。背淨潔五欲，捨離著心，故名背捨。

修者，行人持戒清淨，發大誓願，欲成大事，端身正心，諦觀足大指，想如大豆，黑脹𭽹起。此想成時，更進如狸豆大；更如一指大；更如鷄卵大。次二指，三、四、五指。次觀跌底，踵、踝、𬧅、膝、髀、臗，悉見膖脹。次觀右脚，亦如是。復當想大小便道、腰、脊、腹、背、胸、脇，悉見腫脹。又觀右胛、臂、肘、腕、掌、五指，又頭、頷等。從足至頭，從頭至足，循身觀察，唯見腫脹，心生厭惡。復當觀壞、膿爛。大小便道，蟲膿流出，臭劇死狗。己身既爾，觀所愛人，亦復如是。內破見我，外破貪愛，久住觀察，除世貪愛。

次除卻皮肉，諦觀白骨。見骨色相異，謂青、黃、白、鴿，如是骨相，亦復無我。得此觀時，名欲界定。

次觀骨青時，見此大地東西南北，悉皆青相。黃、白、鴿色，亦復如是。此是未到之相。

又觀骨人眉間出光，光中見佛，是初背捨成相。如是次第，乃至八背捨發相，具如《禪門》(云云)。

 
![[T1716-k#^kp16-3]]
 ([[T1717-k#^kp16-3|釋籤]])


八勝處者，初兩勝處位在初禪；三、四兩勝處位在二禪；後四勝處位在四禪。三禪樂多心鈍，故不立也。前背捨，緣中多少，不得自在。是故勝處更深細觀察，少多好醜，悉使勝知勝見，如快馬能破陣，亦能自制其馬(云云)。

![[T1716-k#^kp16-4]]

十一切處者，以八色兩心，更相淡入，廣普遍滿，轉變無礙，具如《禪門》(云云)。

 
![[T1716-k#^kp15-4]]
 ([[T1717-k#^kp15-4|釋籤]])


練禪者，即九次第定也。

上來雖得八禪，入則有間。今欲純熟，令從初淺，極至後深，次第而入，中間無有垢滓間穢，令不次第者次第，故名次第。亦是無漏練於有漏，除諸間穬，故名練禪。亦是均調諸禪，令定、慧齊平無間也。

《阿毘曇》明熏練，但言以無漏熏四禪。今以無漏通練八地，即是次第入無間三昧也。

 
![[T1716-k#^kp15-5]]
 ([[T1717-k#^kp15-5|釋籤]])


熏禪者，即師子奮迅三昧也。

前是次第無間入，今亦是次第無間入，亦能次第無間出，除麁間及法愛味塵。猶如師子，能卻能進，奮諸塵土。行者入出此法，能遍熏諸禪，悉令通利，轉變自在，如熏皮熟，隨意作物。

 
![[T1716-k#^kp15-6]]
 ([[T1717-k#^kp15-6|釋籤]])


修禪者，超越三昧也。

近遠超入，近遠超出，近遠超住，是禪功德最深，故名頂禪。於諸法門，自在出入(云云)。

又，九次第定善入八背捨；奮迅善出八背捨；超越善住八背捨。善入、出、住百千三昧，即此意也。

譬如畫師，五彩相淡，出無量色；如世間果，但以四大，出一切五陰。定法亦爾，但以觀、練、熏、修，出生一切神通變化，無種不備。

《大經》云：「菩薩住禪得堪忍地。」地能持、能生。一一禪中，皆有慈悲誓願、道品、六度諸行，無不具足。

何者？若於戒、定中明觀慧，即共念處；單論「觀」，是性念處；通取戒、定等境、智、文字等，是緣念處。

又不淨觀破淨顛倒，是身念處；觀諸禪中，心受苦樂，三世內外，受不可得，破樂顛倒，是受念處；觀諸禪心，以有心故，造作善惡，無心則無作者，破我顛倒，是法念處；觀心生滅，前後際斷，破常顛倒，是心念處。

復次，八背捨觀四念處、九次第定練四念處、奮迅熏四念處、超越修四念處。

二乘為自滅度，修此五禪，成四枯念處，不名堪忍地。菩薩為化眾生，深觀念處，慈悲誓願，荷負眾生，成四榮念處，是摩訶衍，名堪忍地也。

問：無色無身，云何具四念處？

答：《毘曇》云：「無色有道共戒。戒是無作色，以無漏緣通故，此戒色隨無漏至無色也。」成論人云：「色是無教法，不至無色。」

《舍利弗毘曇》云：「無色有色。」

當知小乘明義，即有兩意。

《大經》云：「無色界色，非諸聲聞所知。」若爾，四念處通無色，亦復何妨？

問：諸禪中，但得明念處，尚無正勤，云何具道品？

答：約位為言，念處無後品。修行為義，念處具道品也。

《大論》云：「初修善有漏五陰，於有為法中，得正憶念，即念處智慧也。四種精進即是正勤。定心中修，名如意足。五善根生，名為根。根增長，名為力。分別道用，名為七覺。安穩道中行，名八正道。」

初善有漏中已能具此，何須見道方有八正？

若念處既具三十七品者，煖、頂等例然。

觀禪既爾，練、熏、修等亦然。

然菩薩於一一禪中，隨所入法門，慈悲眾生，如父母得食，不忘其子。愍傷痴闇，不從內自求樂，從他外求，耽荒五欲，求苦得怖失憂，諸欲無樂，為此起悲。夫欲患如是，何能去之？得禪定樂，則不為所欺，是故起慈。有四弘誓也。

又諸禪中修六度者，眾生縛著世間，生活業務，不能暫捨。菩薩棄之，一心入禪，是名檀。若不持戒，禪定不發；又入禪時，雜念不起，任運無惡是尸。拘檢身口，捍勞忍苦，制外塵不著，抑內入不起，是為忍。初中後夜，繫念相續，行住坐臥，心常在定，間念不生，是名精進。一心在定，不亂不味，名為定。若一心在定，能知世間生滅法相，深識邪偽，名般若。

一切眾行皆於禪中具足，一一禪中，能生諸功德，慈悲荷負。是故得名堪忍之地。


 
![[T1716-k#^kp14-5]]
 ([[T1717-k#^kp14-5|釋籤]])


三、出世間上上禪者，即九種大禪，如《地持》所釋，今不具論。

自性禪者，即是觀心實性，名為上定。一切諸法，頗有不由心者，心攝一切，如如意珠。

此九大禪，皆是法界。一切趣禪，造境即真，一色一香，無非中道。二乘尚不知其名，況證其定！

前根本舊禪如乳，練禪如酪，熏禪如生蘇，修禪如熟蘇，九大禪如醍醐，醍醐為妙也。

復次，根本禪，愛味心中修，即成乳；自度心中修，即成酪；慈悲心中修，即成生蘇；慈悲次第心中修，即成熟蘇；實相心中修，即成醍醐。餘四味亦如是。若不以實相心修，皆名為麁。

若開麁顯妙者，阿那波那即是摩訶衍。法界實相攝持諸法，離此之外，更無別妙。故知諸佛成道，轉法輪，入涅槃，皆在四禪。四禪中見實相，名禪波羅蜜，何況餘定耶！此即絕待妙義，定聖行竟。


 
![[T1716-k#^kp13-26]]
 ([[T1717-k#^kp13-23|釋籤]])


慧聖行者，謂四種四諦慧(云云)。
 
![[T1716-k#^kp14-6]]
 ([[T1717-k#^kp14-6|釋籤]])


生滅四諦慧者，還觀九想、背捨，依、正兩報，膖脹、爛壞不淨之色，是逼迫相、現相、三苦相，是苦諦慧。

以不起迷著依、正，作恩愛奴，運動身口，起三品十惡，業感三途等生，生長相、轉相、二十五有相。又知世間因果，不淨過患，深愧厭耻。終不殺他活己、奪彼閏身、耽湎不淨、隱曲求直、離合怨親，間搆榮辱、內諂外佞、引納無度、縱毒傷道、邪僻失真。不為不淨，作十惡業；慚愧羞鄙，行三品十善，感三善道生。亦是生長相、轉相、二十五有相。是名集諦慧。

觀依、正不淨，破淨顛倒；觀諸受即三苦，破樂顛倒；觀諸行和合，破我顛倒；觀諸心生滅，破常顛倒。別相總相、善巧正勤、如意、根、力、覺、道，向涅槃門。慈悲誓願，六度諸行等，即大乘相。亦是戒、定、慧相，亦是能除相，是名道諦慧。

倒不起則業不起；業不起即因不起；因不起故果不起，是名寂滅相。亦二十五有滅相，亦名除相。是為生滅四諦慧。

 
![[T1716-k#^kp14-7]]
 ([[T1717-k#^kp14-7|釋籤]])


無生四諦慧者，觀不淨色，色性自空，非色滅空。如鏡中像，無有真實。洞達五受陰空無所有，解苦無苦而有真諦，是苦諦慧。

知集由心，心如幻化，所起之集亦如幻化。一切愛見與虛空等，是名集諦慧。

道本治集，所治既如幻化，能治亦如幻化，是名道諦慧。

法若有生，亦可有滅。法本不生，今則不滅。若有一法過涅槃者，我亦說如幻化，是名滅諦慧。

雖知五陰眾生如虛空，而誓度如空之眾生。雖知集無所有，而斷諸妄想，如與空共鬪。雖知道不二相，而勤於空中種樹。雖無眾生得滅度者，而滅度無量眾生。約此即事而真，論道品、六度等(云云)，是名無生四諦慧。

 
![[T1716-k#^kp14-8]]
 ([[T1717-k#^kp14-8|釋籤]])


無量四諦慧者，《大經》云：「佛說四諦，若攝法盡，則不應言：所不說者，如十方土。攝法不盡，應有五諦。」

佛言：「四諦攝盡，無第五諦。但苦有無量相，集、滅、道等，皆有無量相。我於彼經，竟不說之。」

若是空者，空尚無空，云何無量？當知出假分別之慧也。

此慧遍知十法界假、實差別，名苦諦慧；遍知五住煩惱不同，名集諦慧；遍解半、滿、正、助等行，名道諦慧；解半滿十六門，諸滅門不同，是滅諦慧。

二乘但服四諦藥，治見、思病，自出生死，於分別則閑。菩薩作大醫王，須解診種種脈，識種種病，精種種藥，得種種差。

約此起種種慈悲，行種種行，諸度道品，成種種眾生，淨種種佛土，廣說如《止觀》(云云)。是名無量四諦慧。

 
![[T1716-k#^kp14-9]]
 ([[T1717-k#^kp14-9|釋籤]])


無作四諦慧者，解、惑因緣而成四也。

《大經》云：「寶珠在體，謂呼失去。」憂愁啼哭。但見其體及瘡，不見寶珠及鏡。唯有憂悲，無復歡喜。此迷道、滅，而起苦、集。

若解瘡體即是寶珠，則喜不哭。因滅無明，即得熾然三菩提燈。此解悟因緣，即是道、滅。

道、滅即苦、集；苦、集即道、滅。若爾，則四非四。四既非四，無量亦非無量；無量既非無量，則假非假；假非假故，則空非空。何但即空非空，亦即假非假，雙亡正入，即寂照雙流。

《大品》云：「一切種智即寂滅相。」種種行類相貌皆知，名一切種智。寂滅相即是雙遮雙亡。行類相貌皆知，即是雙流雙照。無心亡照，任運寂知，故名不可思議，即無作四諦慧。

《大經》云：「無苦、無諦、有實。無集、道、滅、無諦、有實。」實即中道、如來、虛空、佛性。

如此觀時，無緣慈悲，拔二邊苦，與中道樂。

修色非淨、非不淨，即空、即假、即中，非枯、非榮，中間論滅，一切道品無不具足。

遍捨十法界依正名檀；中道、道共，到尸彼岸，名戒；住寂滅忍，二邊不動，名忍；二邊不間，名牢強精進；入王三昧，住首楞嚴，名禪；實相般若名智慧；無謀巧用名方便；八自在我名力；無記化化禪名願；三智一心中得名智。一波羅蜜具十，亦具一切佛法。一行無量行，無量行一行，是如來行，是名無作四諦慧。

修此慧時，即得住於無所畏地，即初歡喜地。

離五怖畏，謂不活畏、惡名畏、死畏、惡道畏、大眾威德畏。

《大經》云：「不畏貪欲、恚、癡」，此內無三毒，外離八風，則無惡名畏；若言「不畏地獄」等，即無惡道畏；若言「不畏沙門、婆羅門」，即無大眾畏；見中道，則無二死畏；實相智慧常命立，無不活畏。

得入此地，具二十五三昧，破二十五有，顯二十五有我性。我性即實性，實性即佛性。開佛之知見，發真中道，斷無明惑，顯真、應二身，緣感即應，百佛世界，現十法界身，入三世佛智地，能自利、利他，真實大慶，名歡喜地也。

此地具足四德：破二十五有煩惱名淨；破二十五有業名我；不受二十五有報名樂；無二十五有生死名常。常、樂、我、淨。名為佛性顯，即此意也。

《地持》說離五怖畏者，修無我智，我想不生，云何當有我愛、眾具愛？是離不活畏；不於他人有所求欲，常饒益一切眾生，是離惡名畏；於我見、我想，心不生，是離死畏；此身命終，於未來世，必與佛菩薩共會，是離惡道畏；觀於世間，無與等者，況復過上，是離大眾畏。

《十地經》亦同。

《十地論》解云：「是中，第一、依身；第二、依口；第三、第四依身；第五、依意。」

活者，依身所用眾具，能資於生，名資生；生為活也。此就因中說果，菩薩無此畏。復次，名字言說皆依口失。護名不為利養，心不悕望他人恭敬，故名無惡名。第五依意可解。三、四依身。愛善道，憎惡道，無愛憎身，故無惡道畏。亦不愛憎身，故無死畏。

私謂：不畏貪欲等，無作集壞。不畏惡道，此名無作苦壞。不畏大眾，此是無作道立。無不活、無死畏，此是見性得常，無作滅立。

復次，破二十五有，有能含果。有破，故集諦壞；果破，故苦諦壞。得二十五三昧者，道諦立。見二十五有我性，我性即佛性，滅諦立。

破二十五有，則無煩惱，是淨德；破二十五有，果故無苦，是常德；得二十五三昧是樂；見二十五我性是我，四德宛然矣。

今釋二十五三昧名，依四悉檀意：一、隨時趣立，如人多子，各立一名，使兄弟不濫。二十五三昧亦復如是。各舉一名，令世諦不亂，豈可定執也。二、隨其義便，各從所以而立一名也。三、隨事對當，各有主治，從對得名也。四、理實無名，而依理立字。

雖有四意，多用對治、約理以立二十五三昧也。

通釋二十五，各為四意：一、出諸有過患。二、明本法功德。三、結行成三昧。四、慈悲破有。一一皆爾。

地獄有，用無垢三昧破者，地獄是重垢報處，報因則是垢，謂惡業垢、見思垢、塵沙垢、無明垢(其一)。

菩薩先見此過，為破諸垢，修前來所明根本戒，破惡業垢；修前來所明背捨等定，伏見思垢；修前來所明生滅、無生滅慧，破見思垢；修前來所明無量慧，破塵沙垢；修前來所明無作慧，破無明垢(其二)。

破見思垢故，真諦三昧成；破惡業垢、塵沙垢故，俗諦三昧成；破無明垢故，中道王三昧成(其三)。

菩薩自破地獄諸垢時，句句皆有慈悲誓願，冥熏法界。彼地獄有，若有機緣，關於慈悲，以王三昧力，法性不動，而能應之。如婆藪、調達，示所宜身，說所宜法。彼地獄中，若有善機，以持戒中，慈悲應之，令離苦得樂；有入空機，以生、無生慧等，慈悲應之，令得真諦；有入假之機，以無量慧，慈悲應之，令得俗諦；有入中機，以無作慧，慈悲應之，令得王三昧。先自無垢，今令他無垢，故此三昧名無垢也。(下去例如此，不復委記也。)

畜生有，用不退三昧破者，畜生無慚愧，退失善道，則是惡業故退，見思故退，塵沙故退，無明故退。菩薩為破諸退，修前持戒，破惡業退；修於禪定，伏見思退；修生、無生慧破見思退；修無量慧，破塵沙退；修無作慧，破無明退；見思破故，得位不退，真諦三昧成；惡業塵沙破故，得行不退，俗諦三昧成；無明破故，得念不退，中道三昧成。

本修諸行，皆有慈悲誓願，冥熏法界。彼畜生中，若有機緣，關於慈悲，以王三昧力，不動法性而往應之。宜示何身，宜說何法，為龍、為象、鵽鳥、大鷲。若有善機，以戒、定、慈悲應之，令出苦得樂；有入空機，以生、無生慧慈悲應之，令出有得無，真諦三昧成；有入假機，以無量慧慈悲應之，令免空得假，俗諦三昧成；有入中機，以無作慧，慈悲應之，令出邊入中，王三昧成。菩薩自既不退，令他不退，故名不退三昧也。

餓鬼有，用心樂三昧破者，此有常㢡饑渴惡業苦、見思煩惱苦、客塵闇障苦、無明根本苦。菩薩為破諸苦，修前持戒，破惡業苦；脩定，伏見思苦；修生、無生慧，破見思苦；修無量慧，破塵沙苦；修無作慧，破無明苦。破見思苦，無為心樂三昧成；破惡業塵沙苦，多聞分別樂三昧成；破無明苦，常樂三昧成。

以本行慈悲，冥熏法界。彼餓鬼道，若有機緣，與慈悲相關，王三昧力，不動法性而往應之。示所宜身，說所宜法。若有善機，以持戒慈悲應之，手出香乳，施令飽滿；有入空機，以生、無生慈悲應之，令到無為岸；有入假機，以無量慈悲應之，令遊戲於五道；有入中機，以無作慈悲應之，令淨於三毒根，成佛道無疑。菩薩自既得樂，又令他得樂，是故名為心樂三昧也。

阿修羅有，用歡喜三昧者，修羅多猜疑怖畏，則有惡業疑怖、見思疑怖、塵沙疑怖、無明疑怖。菩薩為破是諸疑怖，而修諸行。修持於戒，破惡業疑怖；修諸禪定，伏見思怖；修生、無生慧，破見思怖；修無量慧，破塵沙怖；修無作慧，破無明怖。見思破故，空法喜三昧成；惡業、塵沙破故，一切眾生喜見三昧成，無明破故，喜王三昧成。

以本諸行慈悲誓願，冥熏法界。彼修羅中，若有機緣，關於慈悲，以王三昧力，不動法性而往應之。示所宜身，說所宜法。有善機者，應以持戒身慈悲，令離惡業怖；有入空機，應以生、無生慈悲，令離見思怖；有入假機，應以無量慈悲，令離無知怖；有入中機，應以無作慈悲，令離無明怖。自證三喜，令他無復三怖，是故名歡喜三昧。此前悉用對治立名也。

弗婆提有，用日光三昧破者，日朝出於東，隨便為名耳。日譬智光，能照除迷惑。東天下人有惡業闇、見思闇、塵沙闇、無明闇。菩薩為照此諸闇故，修前戒光，破惡業闇；修禪定流光，伏見思闇；修一切智光，破見思闇；修道種智光，破塵沙闇；修一切種智光，破無明闇。破見思闇故，一切智日光三昧成；破塵沙闇故，道種智日光三昧成；無明闇破故，一切種智日光三昧成。

以本行慈悲誓願，冥熏法界。彼弗婆提若有機緣，關於慈悲，王三昧力，不動法性，而往應之，示身說法。若有事善機，以持戒慈悲應之，令免惡業闇；有入空機，以生、無生慈悲應之，令免見思闇；有入假機，以無量慈悲應之，令免無知闇；有入中機，以無作慈悲應之，令免無明闇。自既破闇，亦令他破闇，故稱日光三昧也。

瞿耶尼有，用月光三昧破者，月夕初現於西，亦隨便立名。月亦照闇，例同日光(云云)。

欝單越，用熱焰三昧破者，北方是陰地，氷結難銷，自非熱焰赫照，終不融冶。北天下人氷執無我，難可化度，若非智火慧焰，無我所心，終不得度。彼無我所，乃是妄計，猶有自性人我、法我、真如我。菩薩為破諸我，修生滅、無生滅慧，破性人我；修無量慧，破法我；修無作慧，破真如我。得人空，成真諦智焰；得法空，成俗諦智焰；得真如空，成中道智焰。

以本慈悲，冥熏法界，彼欝單越，若有機緣，關於慈悲，以王三昧力，不動法性而往應之，示身說法。有善機，應以戒慈悲，令免妄計無我；有入空機，應以生、無生慈悲，令免性我；有入假機，應以無量慈悲，令免法我；有入中機，以無作慈悲應之，令免真如我。自破妄我，令他破妄我，故名熱焰三昧也。

閻浮提有，用如幻三昧破者，南天下果報雜雜，壽命等不定，猶如幻化。此則從心幻出業，幻出見思，幻出無知，幻出無明。菩薩為破諸幻，從於持戒，幻出無作，破結業幻；從於禪定，幻出背捨；從生、無生慧，幻出無漏；從無量慧，幻出有漏；從無作慧，幻出非漏非無漏。見思幻破，真諦幻成；無知幻破，俗諦幻成；無明幻破，中道幻成。故經言：如來是大幻師。

彼閻浮提有諸機緣，關於誓願，以本慈悲隨感應之，自破諸幻，成他諸幻，是故名為如幻三昧。餘如上說。

四天王有，用不動三昧破者，此天守護國土，遊行世界，則有果報動，見思塵沙、無明等動。菩薩修諸行，破諸動，成三昧。誓願熏機緣感，以本慈悲令他破四動，成三不動，是故名不動三昧。委悉如上說。

三十三天有，用難伏三昧者，此是地居之頂，即是果報難伏，見思、塵沙、無明等難伏。菩薩修諸行，出其上，破諸難伏，自成三昧。誓願熏他。若有機緣，以本慈悲令他得證，是故三昧名為難伏。餘如上說。

焰摩天有，用悅意三昧破者，此天處空，無刀杖戰鬪，以之為悅。此是果報中悅，而未有不動業悅，亦無無漏、道種智、中智等悅。菩薩為破諸不悅而修諸行，自成三諦悅意三昧。誓熏法界。有機緣者，以本慈悲，令他意悅。是故三昧名為悅意。餘如上說。

兜率陀天有，用青色三昧破者，真諦三藏云：「此天果報樂青，宮殿服玩等，一切皆青。」菩薩為破諸青，修第一義，非青黃赤白，而見青黃赤白。第一義非戒、定、慧，而戒、定、慧。以戒破果報青；以生、無生慧破見思青。非真見真，非假見假，非中見中，亦復如是。三青障破，自成三諦三青三昧。乃至感應成他三昧。例上可解。

黃色三昧破化樂天有。

赤色三昧破他化自在天有。

白色三昧破初禪有。皆是果報白等，例青色三昧，大意可解。白色三昧者，初禪離五欲為白；未離覺觀故是黑。見思、塵沙、無明等黑，破此諸黑，修諸行白，自成三昧。又成他三昧，如上說。

種種三昧破梵王有者，梵王主領大千界，種類既多，即是果報種種。未見種種空、種種假、種種中。破此種種，修種種行。自成種種；亦成他種種。如上說。

二禪，用雙三昧者，二禪獨有內淨、喜兩支，餘支與餘禪共，此即果報雙。而未見雙空、雙假、雙中。例如上說。

三禪，用雷音三昧者，此禪樂最深，如氷魚蟄蟲，是果報著樂，又著空樂、假樂、中樂。為驚駭諸樂，修諸雷音之行。餘如上說。

四禪，用注雨三昧者，四禪如大地，具種種種子。若不得雨，芽不得生。一切善根，在四禪中，謂業種、三諦種。修諸行雨，自生三昧；慈悲應機，生他三昧(云云)。

無想天有，用如虛空三昧者，外道非空，妄計涅槃。謂果報非空，三諦皆非虛無。修諸空淨之行，自成、成他(云云)。

阿那含天，用照鏡三昧。此聖無漏天，雖得淨色，但是報淨色。未究盡色空，如鏡未極明；未知色假，如鏡未有影；未知色中，如未達鏡圓。餘如上說。

空處，用無礙三昧者，此定得出色籠，即果報無礙，未是空、假、中等無礙。餘如上說。

識處，用常三昧者，此定謂識相續不斷為常，此乃定報，非三無為常、化用常、常樂常。例如上(云云)。

不用處，以樂三昧破者，此處如癡，癡故是苦，乃至無明苦。例如上(云云)。

非想非非想，用我三昧破者，頂天謂是涅槃果報，猶有細煩惱不自在，乃至無明不自在。修行破之，得真我、隨俗我、常樂我。例如上(云云)。

此二十五皆稱三昧者，調直定也。真諦以空無漏為調直；出假以稱機為調直；中道遮二邊為調直。故皆具三諦，則通稱三昧。又稱王者，空、假調直，未得為王，所以二乘入空，菩薩出假，不名法王。中道調直，故得稱王。一一三昧皆有中道，悉稱為王。

《大經》云：「是二十五三昧名諸三昧王」，即其位高義；若入是三昧，一切三昧悉入其中，即其體廣義；應二十五有機，即其用長也。

無畏地中，具得二十五三昧種種力用。須彌入芥，不傷樹木；毛孔納海，不嬈龜魚；雖處地獄，身心無苦。變通出沒，不動而遠，即其妙義。蓋乃慧聖行成，能有是力也。

問：三昧破有，乃是《涅槃》之文，何得釋此？

答：第三云：「破有法王，出現於世，隨眾生欲而為說法。」四意明文，宛然具足。

又《涅槃》明菩薩破有，此經明法王破有，彌顯其義也。明聖行竟。



 
![[T1716-k#^kp12-50]]
 ([[T1717-k#^kp12-40|釋籤]])


二、梵行者，梵者，淨也。無二邊愛見、證得，名之為淨。以此淨法，與拔眾生，即是無緣慈、悲、喜、捨也。

菩薩以大涅槃心，修於聖行，得無畏地，具二十五三昧，無方大用。爾時慈悲是真梵行，非餘梵天所修四無量心，亦非三藏、通教，眾生緣、法緣等慈悲也。以今慈、悲、喜、捨，熏修眾行，無不成辦。

《大經》云：「若有人問：誰是一切諸善根本？當言：慈是。」慈既是行本，故言梵行。

若依圓語，亦如《大經》：「慈即如來」，「慈即佛性」。慈若不具佛十力、四無所畏、三十二相者，是聲聞慈；若具足者，是如來慈。是慈即是大法聚；是慈即是大涅槃。慈力弘深，具一切福德莊嚴，故名梵行。

 
![[T1716-k#^kp12-51]]
 ([[T1717-k#^kp12-41|釋籤]])


三、天行者，第一義天，天然之理，此語道前；由理成行，此語道中；由行理顯，此語道後。今約由理成行，故言天行。

菩薩雖入初地，初地不應住，以有所得故。修上十地慧，十重發真修慧，由理成行，名為天行。

天行即智慧莊嚴。上求佛道，故有聖行、天行；下化眾生，故有梵行、病行、嬰兒行也。

 
![[T1716-k#^kp12-52]]
 ([[T1717-k#^kp12-42|釋籤]])


四、嬰兒行者，若福慧轉增，實相彌顯。雖不作意利益眾生，任運能有冥、顯兩益。

天行，力有冥益；梵行，力有顯益。眾生雖有小善之機，無菩薩開發，不得生長。慈善根力，如礠石吸鐵，和光利行，能令眾生得見菩薩，同其始學。

漸修五戒、十善，人天果報，楊葉之行。

又示二百五十戒，觀、練、熏、修、四諦、十二因緣、三十七品，同二乘嬰兒行。又示同習六度三阿僧祇，百劫種相好，柔伏煩惱，六度菩薩小善之行。

又示同即色是空，無生無滅，通教小善之行。

又示同別教歷別次第，相似中道，小善之行。皆是慈心之力，俯同群小，提引成就，從慈心與樂，起嬰兒行。

《大經》云：「能說大字，所謂婆和。」此即六度小行而求作佛，故言大字。

又云：「不見晝夜、親疏等相」，即同通教菩薩，即色是空意也。又云：「不能造作，大小諸事。」「大事即五逆；小事即二乘心。」此即同別教。別教非生死，故無五逆。非涅槃，故無小乘心。

又云：「楊樹黃葉」，即同人天五戒、十善嬰兒。

又云：「非道為道，以能生道微因緣故。」即同二乘嬰兒也。

慈善根力能出假化物，同小善方便，引入佛慧，作圓教嬰兒也。《經》云：「不能起住、來去、語言。」如《經》(云云)。

又判麁妙、開麁顯妙，例可解(云云)。

 
![[T1716-k#^kp12-53]]
 ([[T1717-k#^kp12-43|釋籤]])


五、病行者，此從無緣大悲起。若始生小善，必有病行。

今同生善邊，名嬰兒行；同煩惱邊，名為病行。以眾生病，則大悲熏心，是故我病。

或遊戲地獄，或作畜生形，化身作餓鬼等，悉是同惡業病，如調達等。

又示有父母妻子，金鏘、馬麥，寒風索衣，熱病求乳，此示人天，有結、業、生、老、病、死之病。

又示道場三十四心斷結，示同二乘見思之病，方便附近，語令勤作。三藏、通教菩薩亦如是。

又同別教寂滅道場，初斷塵沙無明之病。

是故菩薩悉同彼病，遍於法界，利益眾生。次第五行竟。

問：聖行證三地，梵行證兩地，天行、病行、嬰兒行，何不證地？

答：聖、梵兩行，名修因，故論證地。天行正是所證。病、兒兩行，從果起應，故不論證耳。

又有義：經顯別義，從地前各入證；經顯圓義，登地同一證。

又，地前非不修圓，登地非無有別，互顯令易解，故不煩文。

地前別者，戒行從淺至深，證不動地；定行從淺至深，證堪忍地；慧行從淺至深，證無畏地。

地上去並同者，豈有三地條然永別？秖登地時，不為二邊所動，名不動地；上持佛法，下荷眾生，名堪忍地；於生死、涅槃俱得自在，名無畏地。

無畏地從我德立名。堪忍地從樂德立名。不動地從常德立名。淨德通三處。

登地之日，四德俱成，則無增減，蓋化道宜然。例如朝三暮四之意耳。

從登地去，地地有自行，地地有自證。自行秖是修天行，自證秖是證天行，故不別說天行證也。

若地前化他，名梵行。慈、悲、喜是化他之事行，一子地是其證；捨心是化他之理行，空平等是其證。此二地亦不條然，登地慈悲，故言一子；慈悲與體同，故言空平等耳。地地有悲同惡，名病行。地地有慈同善，名嬰兒行。證道是同，故不別說。佛地功德，仰信而已，豈可闇心定分別耶？略答如此(云云)。


 妙法蓮華經玄義卷第四上
妙法蓮華經玄義卷第四下
天台智者大師說

![[T1716-k#^kp11-33]]
 ([[T1717-k#^kp11-26|釋籤]])


圓五行者，《大經》云：「復有一行是如來行，所謂大乘、大般涅槃。」此大乘是圓因；涅槃是圓果。

舉此標如來行，非餘六度、通、別等行。前雖名大乘，不能圓運；前雖名涅槃，過茶可說。乃是菩薩之行，不得名為如來一行。

若圓行者，圓具十法界，一運一切運，乃名大乘。即是乘於佛乘，故名如來行。如《大論》云：「從初發心，常觀涅槃行道。」亦如《大品》云：「從初發心行、生，修，乃至坐道場，亦行、生、修，畢竟、發心二不別。」皆如來行意也。

此經明安樂行者，安樂名涅槃，即是圓果；行即圓因，與涅槃義同，故稱如來行。入室、著衣、坐座，悉稱如來者，此就人為語；涅槃就法為語。即人論法，如來即涅槃；即法論人，涅槃即如來。二經義同也。《涅槃》列一行名，而廣解次第五行。《法華》標安樂行，廣解圓意。

今依《法華》釋圓五行。五行在一心中，具足無缺，名如來行。

文云：「如來莊嚴而自莊嚴」即圓聖行；「如來室」即圓梵行；「如來座」即圓天行；「如來衣」有二種：柔和即圓嬰兒行，忍辱即圓病行。此五種行，即一實相行。一不作五，五不作一，非共非離，不可思議，名一五行。

云何莊嚴名聖行？文云：「持佛淨戒。」佛戒即圓戒也。又云：「深達罪福相，遍照於十方。」即罪即福而見實相，乃名深達。以實相心離十惱亂等，皆是圓戒。「佛自住大乘，如其所得法，定慧力莊嚴。」即是佛之定慧莊嚴。故名佛聖行也。

云何如來室名梵行？無緣慈悲，能為法界依止。如磁石普吸，莫不歸趣。又以弘誓、神通、智慧引之，令得住是法中，故以如來室為梵行。

云何如來座為天行？第一義天實相妙理，諸佛所師，一切如來同所栖息。文云：「觀一切法空，不動、不退。亦不分別上、中、下法，有為、無為，實、不實法。」故如來座即天行。

云何如來衣嬰兒行、病行？遮喧、遮靜，故名忍辱。雙照二諦，復名柔和。文云：「能為下劣，忍于斯事。」「即脫瓔珞，著弊垢衣」即同病行。「方便附近」即同嬰兒行。

又復觀十法界寂滅，即如來座，名天行；拔九法界性相，故起悲，與一法界樂，故起慈，即是梵行；柔和照善性相，即同嬰兒；照惡性相，即同病行。又照善性相，即戒；寂照，即定慧，即是聖行。當知，一心照十法界，即具圓五行。

又一心五行，即是三諦三昧：聖行，即真諦三昧；梵、嬰、病，即俗諦三昧；天行，即中道王三昧。

又圓三三昧圓破二十五有：即空故，破二十五惡業、見思等。即假故，破二十五無知；即中故，破二十五無明。即一而三，即三而一。一空一切空，一假一切假，一中一切中，故名如來行。

又如來室，冥熏法界。慈善根力，不動真際，和光塵垢，以病行慈悲應之。示種種身，如聾如瘂；說種種法，如狂如癡。

有生善機，以嬰兒行慈悲應之。婆和、木牛、楊葉。有入空機，以聖行慈悲應之。執持糞器，狀有所畏。

有入假機，以梵行慈悲應之。慈善根力，見如是事，踞師子床，寶几承足，商估賈人，乃遍他國，出入息利，無處不有。

有入中機，以天行慈悲應之。如快馬見鞭影，行大直道無留難故，無前無後，不並不別，說無分別法。諸法從本來，常自寂滅相，圓應眾機，如阿脩羅琴。

若漸引入圓，如前所說。若頓引入圓，如今所說。入圓等證，更無差別。為顯別、圓初入之門，慈善根力，令漸、頓人見如此說(云云)。

又圓五行即是四種十二因緣智行：不思議識、名色等清淨，即戒聖行；行、有等清淨，即定聖行；無明、愛等清淨，即慧聖行；十二支寂滅，又無前三種十二緣即天行；能同前三種十二因緣滅即嬰兒行；同前十二因緣生即病行。

又是四種四諦智行：無作之道，即戒、定、慧聖行；無作之滅即天行；慈悲拔苦，拔四種苦，與四種樂，即梵行；直悲即病行；直慈即嬰兒行。又是七種二諦智行：圓真方便即是聖行；圓真之理即是天行；悲七俗、慈七善即梵行；同七俗即病行；同七真即嬰兒行。

又是五種三諦智行：俗諦中善，是戒聖行；真諦中禪，是定聖行；真諦慧即慧聖行；中諦是天行；拔五俗苦，與五真、中樂是梵行；同五俗是病行；同五真、中，是嬰兒行。

又是一實諦智行：一實諦有道共戒、定、慧即聖行；一實境即天行；同體慈、悲合說即梵行；各說即病行、嬰兒行。

觀心圓五行者，上來圓行不可遠求，即心而是。一切諸法中，悉有安樂性。即觀心性，名為上定。心性即空、即假、即中，五行三諦，一切佛法，即心而具。

初心如此，行如來行，應以如來供養而供養之。隨方向禮，至處起塔，已有全身舍利故。初心尚爾，況似解耶？況入住耶？

《地持》云：從自性禪發一切禪。一切禪有三種：一、現法樂禪，即實相空慧，中三昧也；二、出生一切種性三摩跋提，二乘背捨、除入等，即真三昧也；三、利益眾生禪，即俗三昧也。

當知五行三諦，於一切禪中，皆悉成就，即初住分位。入此位時，無非佛法，是為圓心之行，豈與前五行次第意同？

當知次第為麁，一行一切行為妙，即相待意也。

若開麁顯妙，無麁可待，即絕待行妙意也。

問：《法華》開麁，麁皆入妙。《涅槃》何意更明次第五行耶？

答：《法華》為佛世人破權入實，無復有麁，教意整足。《涅槃》為末代凡夫見思病重，定執一實，誹謗方便，雖服甘露，不能即事而真，傷命早夭，故扶戒、定、慧，顯大涅槃。得《法華》意者，於《涅槃》不用次第行也。



 
![[T1716-k#^kp9-4]]
 ([[T1717-k#^kp9-4|釋籤]])


○第四、明位妙者，諦理既融，智圓無隔，導行成妙。三義已顯，體、宗、用足。更明位妙者，行之所階也。

但位有權實，布在經論。若《成論》、《毘曇》判位，言不涉大。《地》、《攝》等論判位，別敘一途，義不兼括。《方等》諸經明位，《瓔珞》已判淺深。《般若》諸經明位，《仁王》盛談高下，而未彰麁妙。

今經位名不彰，而意兼小大，粗判權實。然梵文不盡度，本經必有。

今〈藥草喻品〉但明六位。文云：「轉輪聖王、釋、梵諸王，是小藥草。知無漏法，能得涅槃……獨處山林……得緣覺證，是中藥草。求世尊處，我當作佛，行精進定，是上藥草。又諸佛子專心佛道，常行慈悲，自知作佛，決定無疑，是名小樹。安住神通，轉不退輪，度無量億百千眾生……是名大樹。」

追取長行中，「一地所生，一雨所潤」，及後文云：「今當為汝說最實事。」以為第六位也。

前三義是藏中位；小樹是通位；大樹是別位；最實事是圓位也。
 
![[T1716-k#^kp10-8]]
 ([[T1717-k#^kp10-8|釋籤]])


小草位者，人天乘也。

輪王是人主位，釋梵是天主位，皆約報果明位。果義既有優劣，當知修因必有淺深。
 
![[T1716-k#^kp11-34]]
 ([[T1717-k#^kp11-27|釋籤]])


人位因者，即是秉持五戒，略為四品。
 
![[T1716-k#^kp12-54]]
 ([[T1717-k#^kp12-44|釋籤]])


下品為鐵輪王，王一天下。

![[T1716-k#^kp12-55]]

中品為銅輪王，王二天下。
![[T1716-k#^kp12-56]]

上品為銀輪王，王三天下。
![[T1716-k#^kp12-57]]

上上品為金輪王，王四天下。

皆是散心持戒，兼以慈心勸他為福故，報為人主，飛行皇帝，四方歸德，神寶自然應也。

![[T1716-k#^kp11-35]]

![[T1716-k#^kp12-58]]
 ([[T1717-k#^kp12-45|釋籤]])


天乘位者，修十善道，任運淳熟，通是天因。加修禪定，進升上界。三界天果，高下不同，修因必深淺異也。
 
![[T1716-k#^kp13-27]]
 ([[T1717-k#^kp13-24|釋籤]])


《正法念》云：「六萬山遶須彌，須彌四埵有持鬘天。有十住處，各千由旬。北四、餘各二。

南名白摩尼，能十拍手頃，受三歸依。不雜餘心者，生此天受樂。轉輪王十六倍不及一，諸樂具悉從山河流出。

二名峻崖，昔於河濟，造立橋船，度持戒人，兼濟餘人，不作眾惡，果報可知。

西方，一名果命。昔於饑世，守持淨戒，淨身口意，種殖果樹，行者食之，安樂充滿。

二名白功德。昔以華鬘散佛上及塔上。

東方，一名一切喜。昔以華供養持戒人、供佛。自力致財買華，果報可知。

二名行道。昔見大火起，焚燒眾生，以水滅之。果報(云云)。

北方四者：一名愛欲；二名愛境界；三名意動；四名遊戲林。

初者、見他親友相破，和合諍訟，得生此天。

次、昔說法會。

次、昔以淨信心供養眾僧、掃塔，淨信上田。

次、昔持信心，施僧衣，施一果，直為作衣價，愛樂隨喜。

![[T1716-k#^kp13-28]]

次、迦留波陀天，此言象跡，亦有十處：

一名行蓮華，昔持戒熏心，受三自歸，稱南無佛。所有蜂聲，尚勝餘天，況復餘果報耶！

次名勝蜂歡喜。昔信心持戒，有慈悲利益眾生，華香伎樂，供養佛塔。

三名妙聲，昔施佛寶蓋。

四名香樂，昔信心持戒，香塗佛塔。

五名風行，昔信心持戒，施僧扇，得清涼。

六天香風悉來熏之，皆倍倍增。香風尚爾，況念香風，隨念皆得。六名散華歡喜，昔見持戒人說戒時，施澡缾；或道路中，盛滿淨水，施人澡缾。

七名普觀，昔於持戒人，以善熏心，於破戒人病，不求恩惠，悲心施安，心不疲厭，供養病人。

八名常歡喜，昔見犯法者應死，以財贖命，令其得脫。

九名香藥，昔於持戒、信三寶大福田中，施末香、塗香，淨心供養。如法得財，施已隨喜。

十名均頭，昔見人得罪於王，鬘髮受戮，救令得脫。
![[T1716-k#^kp13-29]]
 
第三天，名常恣意，十住處：

一名歡喜峯，昔救護神樹及夜叉所依樹。有樹即樂，失樹即苦。

二名優鉢羅色，昔淨信持戒，供養三寶，造優鉢羅華池故。

三名分陀利，昔造此華池。

四名彩地，昔信淨心，為僧染治袈裟，雜色染治法服故。

五名質多羅，此翻雜地。昔以種種食，施持戒、不犯戒等人故。

六名山頂，昔修造屋，遮風寒，令人受用故。

七名摩偷，此翻美地。昔持戒，悲心質直，不惱人。食施道行沙門、婆羅門，或一日、或多日、或不息故。

八名欲境，昔持戒，若邪見人病，施其所安故。

九名清涼，昔見臨終渴病人，以石蜜漿，或冷水施病人故。

十名常遊戲，昔為坐禪人作房舍圖畫，作死屍觀故。
![[T1716-k#^kp13-30]]

第四、名箜篌天，有十住處：

一名楗陀羅，昔以園林，甘蔗菴羅等果林施僧故。

二名應聲，昔為邪見人說一偈法，令其心淨信佛故。

三名喜樂，昔施人美飲，或清美水，或覆泉井，不令蟲蟻入，行人飲之，無苦惱故。

四名掬水，昔見病苦者臨終，咽喉忽忽出聲，施其漿水，財物贖彼命。

五名白身，昔塗飾治補佛塔、僧舍，亦教人治補故。

六名共遊戲，昔信心持戒，同法義和合共故。

七名樂遊戲，昔持戒化眾生，令心淨信，歡喜戒施故。

八名共遊，昔法會聽法，佐助經營，深心隨喜故。

九名化生，昔見饑饉者、沒溺者，而救護之。

十名正行，昔見亡破抄掠，救令得脫，示嶮處正道。

 
![[T1716-k#^kp12-59]]
 ([[T1717-k#^kp12-46|釋籤]])


次、日行天，遶須彌山，住於宮殿。外道說為日曜及星宿，略說三十六億。昔持七戒，令得增上果。風輪所持，此日行等大天與二大天，謂提頭賴吒、毘沙門，遊四天下，遊戲空中，受五欲樂，如意自娛。日行遶須彌山，隨在何方，山有影現，人說為夜。風輪持北方星，輪轉不沒，外道見辰星不沒，謂其能持一切世間國土，不知風力所為也。

不殺戒，生四天處。不殺、不盜，生三十三天。加不婬，生焰摩天。加不口四過，生兜率天。又加世間戒，復信奉佛七戒，生化樂、他化兩天。所持戒轉勝。天身福命轉勝。又隨心持戒，思心勝者，其福轉勝。

三十三天者，一名住善法堂天。昔持七戒，堅固無嫌，施四果、病人、父母、入滅定人。慈、悲、喜、捨，與怖畏壽命，生善法堂天，作釋迦提婆，姓憍尸迦，名能天主。有九十九那由他天女為眷屬，心無嫉妬。善法堂廣五百由旬。

 
![[T1716-k#^kp12-60]]
 ([[T1717-k#^kp12-47|釋籤]])


第三、名清淨天，焰摩天王名牟修樓陀，身長五由旬。百千帝釋和合所不及。

![[T1716-k#^kp12-61]]

第四、兜率陀，此云分別意宮。其王名刪鬪率陀。
![[T1716-k#^kp12-62]]

第五、涅摩地，此云自在，亦名不憍樂。
![[T1716-k#^kp12-63]]

第六、名婆羅尼蜜，此云他化自在，色、無色不復書。小藥草竟。

 
![[T1716-k#^kp10-9]]
 ([[T1717-k#^kp10-9|釋籤]])


中藥草位者，即二乘也。此就習果判位。

舊云：「《成論》探明大乘，解菩薩義。」此則不然。

論主自云：「今正自明三藏中實義。」實義者，空是。人師豈可誣論主耶？此即空門明二十七賢聖斷伏之位。《阿毘曇》有門明七賢、七聖斷伏之位。委在兩論。

今略出有門中草之位。

![[T1716-k#^kp11-36]]
 ([[T1717-k#^kp11-29|釋籤]])


初明七賢、次明七聖位。

七賢者：一、五停心。二、別相念處。三、總相念處。四、煗法。五、頂法。六、忍法。七、世第一法。

通稱賢者，隣聖曰賢。能以似解伏見，因似發真，故言隣聖。

又天魔、外道，愛見流轉，不識四諦。此七位人明識四諦。《大經》云：「我昔與汝等不見四真諦」(云云)。見四諦者，識屬愛四諦，識屬見四諦，皆能明了。若解四諦，則所見真正，無有邪曲，故是賢人相也。
  
![[T1716-k#^kp12-64]]
 ([[T1717-k#^kp12-48|釋籤]])


一、初賢位者，謂學五停心，觀成，破五障道，即是初賢位。所以者何？若定邪聚眾生，不識三寶、四諦，貪染生死。若人歸依三寶，解四真諦，發心欲離生死，求涅槃樂。五種障道，煩惱散動，妨觀四諦。今修五觀成就，障破道明，行解相稱，故名初賢。

 
![[T1716-k#^kp12-65]]
 ([[T1717-k#^kp12-49|釋籤]])


二、別相念處位者，以五障既除，觀慧諦當能觀四諦，而正以苦諦為初門。作四念處觀，破四顛倒。若慧解脫根性人，但修性四念處觀，破性執四倒。若俱解脫人，修共四念處觀，破事、理四倒。若無疑解脫根性人，修性、共、緣三種四念處，破一切事、理、文字等四顛倒。善巧方便，於念處中，有四種精進，修四種定，生五善法，破五種惡，分別道用，安隱而行，能觀四諦，成別相四念處位也。

 
![[T1716-k#^kp12-66]]
 ([[T1717-k#^kp12-50|釋籤]])


三、總相四念處者，前已別相念慧破四顛倒。今深細觀慧，總破四倒。或境總、觀總，境別、觀總，境總、觀別。或總二陰、三陰、四陰、五陰，皆名總相觀。是中亦巧方便，能生正勤、如意、七覺、八道，疾入後法，故名總相念處位也。

 
![[T1716-k#^kp12-67]]
 ([[T1717-k#^kp12-51|釋籤]])


四、煗法位者，以別、總念處觀故，能發似解十六諦觀，得佛法氣分。譬如鑽火煙起，亦如春陽煖發，以慧鑽境，發相似解，解即喻煖。又如春夏積集華草，自有煖生。以四諦慧集眾善法，善法熏積，慧解得起，故名煖也。即是內凡初位，佛弟子有，外道則無，是名煗法位。

![[T1716-k#^kp12-68]]

五、頂法者，似解轉增，得四如意定。十六諦觀，轉更分明。在煗之上，如登山頂，觀矚四方，悉皆明了，故名頂法。
![[T1716-k#^kp12-69]]

六、忍法位者，亦是似解增長。五種善法，增進成根。於四諦中，堪忍樂欲，故名忍法位。下、中二忍，皆名忍位。
![[T1716-k#^kp12-70]]

七、世第一法位者，即是上忍一剎那，於凡夫所得最勝善根，名為世間第一法也。上「智妙」中，已略說竟。

 
![[T1716-k#^kp11-37]]
 ([[T1717-k#^kp11-30|釋籤]])


七、聖位者：一、隨信行。二、隨法行。三、信解。四、見得。五、身證。六、時解脫羅漢。七、不時解脫羅漢。

通名聖者，正也。苦忍明發，捨凡性，入聖性。真智見理，故名聖人。
 
![[T1716-k#^kp12-71]]
 ([[T1717-k#^kp12-52|釋籤]])


一、隨信行位者，是鈍根人，入見道之名也。非自智力，憑他生解。是人在方便道，先雖有信，以未習真，信不名行。行以進趣為義。從得苦忍真明，十五剎那進趣見真故，名隨信行位也。

![[T1716-k#^kp12-72]]

二、隨法行位者，即是利根入道之名也。利者，自以智力見理斷結。在方便道，能自用觀，觀四真諦法，但未發真，不名為行。因世第一法發苦忍真明，十五剎那進趣見真，故名隨法行位也。
![[T1716-k#^kp12-73]]

三、明信解位者，即是信行人，入修道，轉名信解人也。鈍根憑信，進發真解，故名信解。是人證果有三，謂三果(云云)。

證初果者，第十六道，比智相應，即證須陀洹。須陀洹，此翻修習無漏。《成論》明：「猶是見道」。數人明證果即入修道，用此明修習無漏義便。若見道所斷，略言三結盡，廣說八十八使盡。七生在，終不至八(云云)。

次、明證二果，即有二種：一、向。二、果。向者，從初果心後，更修十六諦觀，七菩提行現前，即此世無漏、斷煩惱。一品無礙，斷欲界一品煩惱，乃至斷五品，皆是於向，亦名勝進須陀洹。約此論家家也。二果者，若斷六品盡，證欲界第六品解脫，即是斯陀含果也。天竺云薄，薄欲界煩惱也。

次、明證阿那含，亦有二：一、向。二、果。向者，若斷欲界七品，乃至八品，皆名為向。亦名勝進斯陀含。約此說一種子也。果者，九無礙斷欲界，若證第九解脫，即名阿那含果也。天竺云「不還」，不還生欲界也。

復次，須陀洹有三種：一、行中須陀洹，即是向也。二、住果，正是須陀洹也。三、勝進須陀洹，亦名家家，即是斯陀含向也。

斯陀含但有二種：一、住果。二、勝進。勝進亦名一種子，即阿那含向也。

阿那含亦二種：一、住果，二、勝進。勝進那含斷五上分結，謂色、無色染等，即阿羅漢向也。羅漢但有一，謂住果也。

復次，超果者，凡夫時斷欲界六品，乃至八品盡。來入見道，發苦忍真明。十五心中，是斯陀含向；十六心，即證斯陀含果也。若凡夫時，先斷二界九品盡，乃至無所有處盡，後入見諦十五心，名阿那含行。第十六心即證那含果，此名超越人，證後二果也。是信解雖是動，根性不同，謂：退、護、思、住、進也。

若證阿那含，各復有五，及七種般、八種般。五種般者，中般、生般、行般、不行般、上流般也。七種者，開中般為三種也。八種般者，五如前，更有現般、無色般、不定般(云云)。
 
![[T1716-k#^kp12-74]]
 ([[T1717-k#^kp12-53|釋籤]])


四、明見得位者，法行人轉入修道，名為見得。是利根人，自以智勳，見法得理，故名見得。是人在思惟道，次第證三果，超越二果，亦如信解中分別。但以利根，不藉聞法，不假眾具，自能見法、得理為異也。見得但是不動根性。

若證阿那含果，亦有五種、七種、八種般不同也。

![[T1716-k#^kp12-75]]

五、明身證位者，還是信解、見到二人，入思惟道，用無漏智，斷上下分結，發四禪、四無色定。即是用共念處，修八背捨、八勝處、十一切處，入九次第定。三空事、性兩障先已斷盡，又斷非想事障，滅緣理諸心、心數法，入滅盡定。得此定故，名身證阿那含也。何者？入滅定似涅槃法，安置身內，息三界一切勞務。身證想受滅，故名身證也。

若約初果解身證者，但以先於凡夫，用等智斷結，得四禪、四無色定，後得見諦，第十六心，證那含果，即修共念處，還從欲界修背捨、勝處、一切處，入九次第定身證也。

是阿那含有二種：一、住果，但是阿那含也。二、帶果行向，即是勝進阿那含也。亦是羅漢向攝。

《釋論》云：「那含有十一種：五種正是阿那含，六種阿羅漢向攝。」此身證者，即是勝進，為羅漢向攝。五種、七種般，皆有上流般。八種般但有現般、無色般也。《毘曇》分別那含，有一萬二千九百六十種(云云)。
 
![[T1716-k#^kp12-76]]
 ([[T1717-k#^kp12-54|釋籤]])


六、明「時解脫羅漢」者，是信行鈍根，待時及眾緣具，方得解脫，故名時解脫羅漢。羅漢，此無翻，名含三義：殺賊、不生、應供也。位居無學。

羅漢有五種：隨信行生，退法、思法、護法、住法、升進法也。得盡智、無學等見也。若用金剛三昧，於非想九品惑盡。次一剎那，證非想第九解脫，成盡智。次一剎那，得無學等見也。或彼時退故，不說得無生智。此五種阿羅漢是信種性，根鈍，因中修道，必假衣、食、床具、處所、說法，及人，隨順善根增進，不能一切時所欲進也。

是五種各有二種：不得滅盡定，但是慧解脫；得滅盡定，即是俱解脫。若不得滅盡定，是人因中偏修性念處。若得滅盡定，是人因中修性、共也。證果時，三明、八解，一時俱得，故名俱解脫也。

 
![[T1716-k#^kp12-77]]
 ([[T1717-k#^kp12-55|釋籤]])


七、不時解脫羅漢者，即是法行利根，名不動法阿羅漢也。此人因中修道，能一切時，隨所欲進修善業，不待眾具，故名不時解脫。是人不為煩惱所動，故名不動。不動是不退義。成就三智，謂盡智、無生智、無學等見。能用重空三昧，擊聖善法。以定捨定，故言能擊。

是不動羅漢亦有二種：一、不得滅盡定，但名慧解脫。二、得滅盡定，即是俱解脫。若聞佛說三藏教門，修緣念處，即發四辯，名無疑解脫。是名波羅蜜聲聞，能究竟具足一切羅漢功德也。名沙門那，沙門那者，沙門果也。


 
![[T1716-k#^kp11-38]]
 ([[T1717-k#^kp11-31|釋籤]])


二、明辟支佛位者，此翻緣覺。此人宿世福厚，神根猛利，能觀集諦，以為初門。《大論》稱獨覺、因緣覺。若出無佛世，自然悟道，此即獨覺；若出佛世，聞十二因緣法，稟此得道，故名因緣覺。

獨覺生無佛世，有小、有大。若本在學人，今生佛後，七生既滿，不受八生，自然成道，不名為佛，亦非羅漢，名小辟支迦羅。論其道力，不及舍利弗等大羅漢。

二者、大辟支迦羅，二百劫中作功德，身得三十二相分、或三十一、三十、二十九，乃至一相。福力增長，智慧利，於總相、別相，能知、能入。久修集定，常樂獨處，故名大辟支迦羅也。若就因緣論小大者，亦應如是分別。此人根利，不須制果，能斷正使，又加侵習，譬如身壯，直到所在，不中止息，故不制果。是名中草位竟。


 
![[T1716-k#^kp10-10]]
 ([[T1717-k#^kp10-10|釋籤]])


上草位者，即是三藏菩薩位也。此菩薩從初發菩提心，起慈悲誓願，觀察四諦，以道諦為初門，行六波羅蜜。

從初釋迦至罽那尸棄佛時，名第一阿僧祇劫。常離女人身，亦不自知當作佛、不作佛。準望二乘位，應在五停心、別相、總相念處位中，以慈悲心，行六度行也。

從罽那尸棄佛至然燈佛時，名第二阿僧祇劫。爾時雖自知作佛，而口不說，準望此位，應在煗法位中，即是性地、順忍，初心之位。既有證法之信，必知作佛。而用煗解，修行六度，心未分明，故口不向他說也。

從然燈佛至毘婆尸佛時，名第三阿僧祇劫。是時內心了了，自知作佛，口自發言，無所畏難。準此位，應在頂法位中，修行六度，四諦解明，如登山頂，了見四方，故口向他說也。

若過三僧祇劫，種三十二相業者，準此是下忍之位。用此忍智，行六度，成百福德，用百福成一相因，於下忍之位，人中佛出世時得種也。

若坐道場時，位在中忍、上忍。從上忍，一剎那入真，三十四心斷結，得阿耨三菩提，則名為佛。爾前則是三藏菩薩上草之位也。

 
![[T1716-k#^kp10-11]]
 ([[T1717-k#^kp10-11|釋籤]])


小樹位者，即是通教，明三乘之人，同以無言說道，斷煩惱，入第一義諦，體法觀慧不異，但智力強弱之殊，煩惱習有盡、不盡為異耳。
 
![[T1716-k#^kp11-39]]
 ([[T1717-k#^kp11-32|釋籤]])


先明三乘共十地位，次簡名別義通(云云)。
 
![[T1716-k#^kp12-78]]
 ([[T1717-k#^kp12-56|釋籤]], [[T1717-k#^kp11-33|釋籤]])


一、乾慧地者，三乘之初，同名乾慧，即是體法五停心、別相、總相四念處觀。事相不異三藏。此三階法門，體陰、入、界，如幻如化，總破見、愛八倒，名身念處。受、心、法亦如是。住是觀中，修正勤、如意、根、力、覺、道。雖未得煗法相似理水，而總相智慧深利，故稱乾慧位也。

![[T1716-k#^kp12-79]]

二、性地位者，得過乾慧，得煗已，能增進初、中、後心，入頂法，乃至世第一法，皆名性地。性地中，無生方便，解慧善巧，轉勝於前，得相似無漏性水，故言性地也。
![[T1716-k#^kp12-80]]

三、八人地位者，即是三乘信行、法行二人，體見假以發真斷惑，在無間三昧中，八忍具足，智少一分，故名八人位也。
![[T1716-k#^kp12-81]]

四、見地位者，即是三乘同見第一義無生四諦之理，同斷見惑八十八使盡也。
![[T1716-k#^kp12-82]]

五、薄地位者，體愛假即真，發六品無礙，斷欲界六品，證第六解脫，欲界煩惱薄也。
![[T1716-k#^kp12-83]]

六、離欲地位者，即是三乘之人，體愛假即真，斷欲界五下分結盡，離欲界煩惱也。
![[T1716-k#^kp12-84]]

七、已辦地位者，即是三乘之人，體色、無色愛即真，發真無漏，斷五上分結七十二品盡也。斷三界事惑究竟，故言已辦地。
![[T1716-k#^kp12-85]]

八、辟支佛地位者，緣覺菩薩發真無漏，功德力大故，能侵除習氣也。
![[T1716-k#^kp12-86]]

九、菩薩地位者，從空入假，道觀雙流，深觀二諦，進斷習氣色心無知，得法眼、道種智，遊戲神通，淨佛國土，成就眾生，學佛十力、四無所畏，斷習氣將盡也。齊此名小樹位也。
![[T1716-k#^kp12-87]]

十、佛地者，大功德力資智慧、一念相應慧，觀真諦究竟，習亦究竟。如劫火燒木，無復炭灰。如象渡河，到於邊底。雖菩薩、佛，名異二乘，通俱觀無生體法，同是無學，得二涅槃，共歸灰斷，證果處一，故稱為通也。

![[T1716-k#^kp11-40]]

二、簡名別義通，更為二：初、就三乘共位中，菩薩別立忍名而義通。二、用別教名，名別義通。

通義已如前說。別立者，別為菩薩立伏忍、柔順忍、無生忍之名也。

乾慧地，三人同伏見惑，而菩薩更加伏忍之名者，菩薩信因緣即空，而於無生四諦降伏其心，起四弘誓願。

雖知眾生如虛空，而發心度一切眾生，是菩薩欲度眾生，如欲度虛空。

故《金剛般若》云：「菩薩如是降伏其心，所謂滅度無量眾生，實無眾生得滅度者。」

次、三誓願降伏其心，亦如是。是為菩薩在乾慧地，脩停心、別相、總相念處觀時，異於二乘，故別稱伏忍。

復次，三乘人同發善有漏五陰，生相似解，皆伏見惑，順第一義。而菩薩獨受柔順忍名者，菩薩非但伏結順理，又能為一切眾生伏心，遍行六度，一切事中，福慧皆令究竟。如三藏菩薩於中忍中，三僧祇行六度，不惜身命，今菩薩亦如是。以空無相願調伏諸根，為眾生故，滿足六度，故名順忍也。

復次，三乘人同發真無漏，若智、若斷，同名無生。而菩薩獨受無生法忍名者，以其見諦理、斷結使，不生取證之心，故別受無生法忍之名也。

何者？若生取證之心，即墮二乘地，不得入菩薩第九地。

復次，三乘同得神通，而二乘不能用成就眾生，淨佛國土，故不受遊戲之名；菩薩能爾，故別受遊戲神通名也。

阿那含雖斷五下分結，而不能捨深禪定，來生欲界，和光利物，不同其塵。菩薩能如此，故別受離欲清淨之名。

所以三乘之人同觀二諦，用與不同。若二乘雖觀二諦，一向體假入空，用真斷結，至無學果。菩薩亦觀二諦，始從乾慧，終至見地，多用從假入空，得一切智、慧眼，多用真也；從薄地學遊戲神通，多修從空入假觀，得道種智、法眼，多用俗也；從辟支佛地學二觀雙照，入菩薩地，自然流入薩婆若海。是則無功用心，修種智、佛眼；佛地圓明，成一切種智、佛眼，同照二諦究竟也。

故《大論》云：「聲聞法中名乾慧地，於菩薩即是伏忍；聲聞法名性地，於菩薩法中名柔順忍；聲聞法名八人地，於菩薩名無生忍道；聲聞法名見地，於菩薩法是無生法忍果；聲聞名薄地，於菩薩法名為遊戲五神通；聲聞法名離欲地，於菩薩法名為離欲清淨。」

阿羅漢地於聲聞法，即是佛地。何者？三藏佛，三十四心發真，斷三界結盡，與羅漢齊，故名佛地。於菩薩法中，猶名無生忍。故《大品》云：「阿羅漢若智、若斷，是菩薩無生法忍。」

辟支佛地亦如是。

九地過辟支佛，入菩薩位。菩薩位者，九地、十地。是則十地菩薩，當知為如佛。齊此習氣未盡。

過菩薩地，則入佛地。用誓扶餘習，生閻浮提，八相成道。五相如三藏不殊，唯六成道樹下，得一念相應慧，與無生四諦理相應，斷一切煩惱習盡，具足大慈悲、十力、四無畏、十八不共法，一切功德，名之為佛。七、轉法輪，權智開三藏生滅四諦法輪，實智說摩訶衍無生四諦法輪，通教三乘人也。八、入涅槃相者，雙樹入無餘涅槃，薪盡火滅，留舍利，為一切天人福田也。

是為通教共位，別為菩薩立此名位也。

二、用別名名者，即是取別教之名，準望通教菩薩位也。別名者，即是十信、三十心、十地之名也。

鐵輪位於通義，即是乾慧地、伏忍也。

三十心即望性地、柔順忍也。

八人地、見地，即是初歡喜地，得無生法忍也。故《大品》云：「須陀洹若智若斷，皆是菩薩無生忍也。」

薄地向果，向即是離垢地，果即是明地也。故《大品》云：「斯陀含智斷，是菩薩無生法忍也。」

離欲地向果，向即焰地，果即難勝地。故《大品》云：「阿那含智斷，是菩薩無生法忍。」

已辦地向果，向是現前地，果是遠行地。《大品》云：「阿羅漢智斷，是菩薩無生法忍。」

辟支佛地，即是第八不動地，侵習氣也。《大品》云：「辟支佛地智斷，是菩薩無生法忍。」

菩薩地即是善慧地。

十地當知如佛地。

佛地如前說。此佛與三藏佛，亦同、亦異。同八十年，同入真灰斷也。異者，三藏因伏果斷，通佛因果俱斷。三藏一日三時照機，通佛即俗而真，照不須入也。

是則用別名辨位，名異義同，猶屬通教位也。

問：初地至七地對果，出何經論？

答：經論非不對當，但高下不同，人師對之異。或用見地止對初地，如今所用；或向初取三地，併對初地。《仁王》明四地，併對初地，此難定判。

但通教見地，本是無間之道，不出觀證須陀洹，豈得初地斷見，乃至三地，或云四地耶？

若斷別惑，不共二乘，此義有之。

又或言：六地斷結，齊羅漢，或云七地。此難定執。前後兩果，《經》、《論》對皆不定，中間可以意得。今以義推，不可定執也。

問：從七地、八地觀常住，破無明者，是何地位？

答：此則非通，亦復非別。何者？通教始終，不明觀常，何得中間而破無明？別教初心即知常住，初地已能破無明，云何八地始破無明？此乃別接通意耳。

問：《大論》三處明初焰，約別、圓，皆取發真為初焰。通教何意取乾慧為初焰？

答：別、圓各逗一種根性，故用發真為初焰。通教為逗多種根性，所謂別、圓入通，故含容取乾慧耳。若鈍者，八人、見地是初焰；利者，於乾慧即能斷結，故是初焰。

問：利人應無十地？

答：備有。以根利故，故不制位耳。

問：別、圓無利人耶？

答：雖有利、鈍，以根性純故，但作一說。宜如此也。

 
![[T1716-k#^kp10-12]]
 ([[T1717-k#^kp10-12|釋籤]])


大樹位者，別教位也。此為三：一、出經論不同。二、總明位。三、別明位。
 
![[T1716-k#^kp11-41]]
 ([[T1717-k#^kp11-34|釋籤]])


此別 教名、義、理、惑、智、斷，皆別。此正約因緣假名、?沙佛法、如來藏理、常住涅槃、無量四諦，而論位次。

無量四諦，凡有四種：有無量四諦，不伏破塵沙，亦不伏破無明；有無量四諦，傍伏破塵沙，不伏破無明；有無量四諦，正伏破塵沙，亦伏無明；有無量四諦，正伏破塵沙，亦伏破無明。

云何無量不伏破塵沙，不伏破無明？若三藏伏道，有十六諦觀，明障真之惑有無量種，此乃伏於見思，何關塵沙？例如外道，分別世智，非伏見思。

云何無量是傍伏破？若通教七地出假，分別藥病，此助滅界內，非正伏破。

云何無量正伏破塵沙？此是別教分別內外四諦，有無量種，即是伏破塵沙，亦伏無明，乃有破無明義。今從事得名；伏無明者，為便也。

云何無量伏破無明？若圓教三諦，俱照法界事、理，無不明了，破自地無明，伏上地無明。

別教無量 四諦，非前二、非後一，正就?沙佛法當名。

然實通緣諸四諦，次第為論，不無傍、正。初心緣諸無量，發心誓願。初正以生滅四諦伏通見思，傍修三種。次正以無生破通見思，傍修兩種。次正以無量破內外塵沙。次正用無作伏無明。次正用無作破無明。

既有如此無量階差，是故經論名數、斷伏高下、對諸法門，多有不同。若《華嚴》明四十一地，謂三十心、十地、佛地。《瓔珞》明五十二位。《仁王》明五十一位。《新金光明經》但出十地、佛果。《勝天王般若》明十四忍。《大品》但明十地。《涅槃》明五行、十功德。約義配位，似開三十心、十地、佛地，而文不出名。

又《十地論》、《攝大乘論》、《地持論》、《十住毘婆沙論》、《大智度論》，並釋菩薩地位，而多少、出沒不同(云云)。

又、斷伏高下亦異；對諸法門行位，亦復殊別。所以然者，既明界內、界外，生、法兩身菩薩行位。如來方便，用四悉檀，化界內眾生，隨機利益，豈得定說？不廣尋經論，如無目諍日。

今若明位數，須依《纓珞》、《仁王》。若明斷伏高下，須依《大品》三觀。若對法門，須依《涅槃》。用眾經意，共成初心觀、教兩門，使分明耳。

諸聖上位，非凡能測，豈可妄說？粗知大意者，為破行人增上慢心。又為銷經文，引物悕向，不可偏執，諍競是非也。

今判位名數，依《纓珞》、《仁王》者，華嚴頓教，多明圓斷四十一地，不出十信之名；諸大乘經，多明諸法門，不正辨位；前四時般若，多明菩薩觀行法門意，亦不正辨位。

今謂《纓珞》五十二位，名義整足，恐是結諸大乘方等別、圓之位。《仁王般若》明五十一位，恐是結成前四時般若別、圓之位也。《法華》但開權顯實，顯一圓位。《涅槃》大意亦明別、圓兩位，而不摘出名目(云云)。

斷伏高下，依《大品》三觀者，於次第義便也。

對觀行法門，依《涅槃》五行者，正是末代入道所宜也。何者？別教明觀行有二種：一者、不共二乘說，如《華嚴》十地論、《地持》九種戒、定、慧，及《攝大乘論》等是也。二者、共二乘說，如《方等》、《大品》、《中論》、《釋論》是也。今《涅槃》五行，從凡至極，故是末代行用為要也。

 
![[T1716-k#^kp11-42]]
 ([[T1717-k#^kp11-35|釋籤]])


二、總明菩薩位者，即約三經。
 
![[T1716-k#^kp12-88]]
 ([[T1717-k#^kp12-57|釋籤]])


一、約《纓珞》明位數者，《經》有七位，謂十信、十住、十行、十迴向、十地、等覺、妙覺地也。

初十信心即是外凡，亦是別教乾慧地，亦名伏忍位也。

十住即是習種性，此去盡三十心，皆解行位，悉是別教內凡，亦是性地，亦名柔順忍位。約別教義推，應如煗法也。

十行即是性種性，別教義推，應如頂法。

十迴向、道種性，別教義推，應如忍法、世第一法。

問：今明別教，何用四善根名？

答：別教十地既對四果，今以方便，擬四善根，何咎？又通教，通於通別、真似兩解，作此比決，於義分明也。

十地即是聖種性，此皆入別教四果聖位，悉斷無明，別見、思惑。

等覺位即是等覺性。若望菩薩，名等覺佛；若望佛地，名金剛心菩薩，亦名無垢地菩薩也。

妙覺地即是妙覺性，即是究竟佛菩提果，大涅槃之果果也。

![[T1716-k#^kp12-89]]

二、約《大品》及三觀合位，明斷伏高下者，《大品》：「菩薩欲具道慧，當學般若。」

即此十信，習從假入空觀伏愛見論，欲入十住位。若得十住，即斷界內見、思也。

「欲以道慧具足道種慧，當學般若。」此即修從空入假十行也。

「欲以道種慧具足一切智，當學般若。」此即修中道正觀，入十迴向位也。

「欲以一切智具足一切種智，當學般若。」此即是證中道觀，入十地也。

「欲以一切種智斷煩惱習，當學般若。」此即等覺地也。

無明煩惱習盡，名之為佛，即妙覺地也。
 
![[T1716-k#^kp12-90]]
 ([[T1717-k#^kp12-58|釋籤]])


三、約《涅槃》明聖行合位者，初戒聖行、定聖行，即是十信位也。

生滅、無生滅，四真諦慧聖行，即是十住位。

無量四聖諦慧，即是十行位。

修一實諦、無作四聖諦，即是十迴向位。

次若發真，見一實諦，證無作四聖諦，即是聖行滿，住無畏地，得二十五三昧，能破二十五有，名歡喜地。五行具足，次後說十功德者，恐表住大涅槃十地之功德也。

過此明佛眼了了，是妙覺地也。


![[T1716-k#^kp11-43]]

三、別解七位，餘本尋。大樹位竟也。

 