
  妙法蓮華經玄義卷第九上

天台智者大師說
![[T1716-k#^kp7-43]]

![[T1716-k#^kp8-42]]
 ([[T1717-k#^kp8-31|釋籤]])


次明圓門入實觀者，先簡圓門，次明圓觀。

上三藏門，滅實色通真，不得意多諍；體門即幻色通真，示人無諍法；別門體滅生死色，次第滅法性色通中，不得意多諍；圓門即生死色是法性色，即法性色而通中，示人無諍法。故文云：「無上道」，又云：「而行深妙道」，即此義也。

上兩門不通中，不俟分別。別圓兩種俱通中，論其同異略為十：一、融不融。二、即法不即法。三、明佛智非佛智。四、明次行不次行。五、明斷斷惑不斷斷惑。六、明實位不實位。七、果縱果不縱。八、圓詮不圓詮。九、約難問。十、約譬喻。

尋此十意，明識八門同異也。
 
![[T1716-k#^kp9-27]]
 ([[T1717-k#^kp9-24|釋籤]])


一、明融不融者，別教四門，所據決定妙有善色，不關於空；據畢竟空；不關於有，乃至非空非有門亦如是。

四門歷別，當分各通；不得意者，作定相取，似同性實，殆濫冥初生覺(云云)。

前三藏有門，已破外道邪計先盡；次空等三門，破邪則少；又通巧四門，破三藏之拙；又別教之門，破通門之近，已不與二乘共，何況外道冥覺而濫妙有！

妙有依如來藏分判四門，何得同彼尼犍性實？如周璞、鄭璞，名同質異，貴賤天懸。今時學地論人，反道還俗，竊以此義，偷安莊老，金石相糅，遂令邪正混淆，盲暝之徒不別涇渭。若得諸四門意，精簡真偽，偷盜不生。

然別門雖作定說，如是諍論，諸佛境界，二乘不知，豈同外道耶？

圓門虛融微妙，不可定執，說有不隔無，約有而論無；說無不隔有，約無而論有。有無不二，無決定相，假寄於有，以為言端。

而此有門亦即三門，一門無量門，無量門一門，非一、非四，四一一四，此即圓門相也。

復次，更約破會，明融不融相。若破外道邪見，不破二乘邪曲，亦不破大乘方便。

又會不圓者，如《淨名》中，會凡夫反復，聲聞無也。會塵勞之儔為如來種，無為入正位，不能反復，生死惡人，煩惱惡法，而皆被會。二乘善法，四果聖人，而不被會。又般若中，明二乘所行，念處、道品皆摩訶衍。貪欲、無明、見愛等，皆摩訶衍。善惡之法，悉皆被會。亦不會惡人及二乘人等，不辨其作佛，此即別門攝也。

若圓破者，從別教已去，皆是方便。故迦葉自破云：自此之前，我等皆名邪見人也。既言邪見之人，即無圓正道法，則人法俱被破也。別教人法尚爾，何況草庵人法！二乘尚爾，何況凡夫人法！是則圓破，無所固留。

圓會者，會諸凡夫著法之眾，「汝等皆當作佛」，「我不敢輕於汝等」。五逆調達亦與受記，龍畜等亦與受記，況二乘菩薩等！「世間治生產業，皆與實相不相違背」，即會一切惡法也。汝等所行是菩薩道，析法二乘尚被會，況通況別！「汝是我子，我則是父」，無有人法而不被會，俱皆融妙，此即圓門攝也。

復次，更約經文前後，明圓不圓相：若先明不融門，此說地前；後明不融門而言證融，此說向後。或先明證融門，此說向後；後明不融門，此說地前者，此皆別門攝。

若先明融門證亦融，此說信後，後明證不融，此說住前；或先明證不融，此說住前，後明證融，此說信後者；此皆屬圓門攝(云云)。

 
![[T1716-k#^kp9-28]]
 ([[T1717-k#^kp9-25|釋籤]])


二、即法、不即法者，若說「有為門」，此有非生死有，出生死外，別論「真善妙有」。空門者，出二乘真外，別論畢竟空，乃至非有非無門亦如是，是為別四門相。

若有為門即生死之有，是實相之有；一切法趣有，有即法界，出法界外，更無法可論；生死即涅槃，涅槃即生死，無二無別，舉有為門端耳；實具一切法，圓通無礙是名有門，三門亦如是，此即生死之法，是圓四門相也。

復次，即法有遍不遍，判圓別相，例前分別(云云)，約五住遍不遍；復次，即法不即法，或前或後，判別圓相，如前分別(云云)。

 
![[T1716-k#^kp9-29]]
 ([[T1717-k#^kp9-26|釋籤]])


三、約佛智、非佛智者，若有為門，分別一切智，了達空法；分別道種 智，照?沙佛法。差別不同者，是菩薩智即別四門相也。若有為門，分別一切種智，五眼具足；圓照法界正遍知者，即諸佛之智，是圓四門相也。

復次，別門說圓智，圓門說別智，或前或後，分別別、圓相，例如前(云云)。復次，別門證圓智，圓門證別智，或前或後，分別別、圓，如前分別(云云)。

 
![[T1716-k#^kp9-30]]
 ([[T1717-k#^kp9-27|釋籤]])


四、約次第、不次第者，若以有為門，依門修行，漸次階差，從微至著，不能一行中即無量行；乃至非空非有門亦如是，是別四門相。若以有為門，一切法趣有門。依門修行，亦一切行趣有行；一行無量行，名為遍行；乃至非空非有門亦如是，是圓四門相。復次，別門圓行，圓門別行，或前或後，分別別圓，例如前(云云)。

 
![[T1716-k#^kp9-31]]
 ([[T1717-k#^kp9-28|釋籤]])


五、約斷斷、不斷斷者，夫至理虛無，無明體性，本自不有，何須智慧？解惑既無，安用圓別？

《涅槃》云：「誰有智慧？誰有煩惱？」

《淨名》曰：「婬、怒、癡性即是解脫。」又不斷癡愛起於明脫，此則不論斷不斷。

《大經》云：「闇時無明，明時無闇。有智慧時，則無煩惱，此用智慧斷煩惱也。」

若別有門，多就定分割截，漸次斷除五住，即是思議智斷也。乃至三門亦如是，是為別四門相。若圓有門，解惑不二，多明不斷斷，五住皆不思議，即是不思議斷，乃至三門亦如是，是為圓四門相。

復次，圓門說斷，別門說不斷斷，或前或後，判別圓相者，例如前說(云云)。

![[T1716-k#^kp9-32]]

六、約實位、非實位者，若有門明斷界內見、思，判三十心位；斷界外見、思、無明，判十地位；等覺後心，斷無明盡；妙覺常果，累外無事，此乃他家之因，將為己家之果，皆方便非實位也。後三門大同小異，皆是別四門相。

若有門從初發意，三觀一心，斷界內惑；圓伏界外無明，判十信位，進發真智；圓斷界外見、思、無明，判四十心位；等覺後心，無明永盡，妙覺累外，此是究竟真實之位。乃至三門亦如是，是名圓四門相。

復次，別門說實位，圓門說不實位，別門證實位，圓門證不實位，或前或後，皆如前分別(云云)。
 
![[T1716-k#^kp9-33]]
 ([[T1717-k#^kp9-29|釋籤]])


七、約果縱果不縱者，若有為門，從門證果，三德縱橫：言「法身」本有，「般若」修成，「解脫」始滿。不但果德縱成，因亦局限。如地人云：初地具足檀波羅蜜，於餘非為不修，隨力隨分，檀滿初地，不通上地。餘法分有而不具足者，是義有餘，三門亦如是，是為別四門相。

若有為門，從門證果；三德具足；不縱不橫；亦因如是一法門具足一切法門，通至佛地。《華嚴》云：「從初一地具足諸地功德」。《大品》云：「初阿字具足四十一字功德。」三門亦如是，是為圓四門相。

復次，別門說果不縱，圓門說果縱，或前或後，判圓別相，例前(云云)。


![[T1716-k#^kp9-34]]
 ([[T1717-k#^kp9-30|釋籤]])


八、約圓詮不圓詮者，若有為門，門不圓融，或融一、或融二，門前章，偏弄引；門中章，詮述不融不即菩薩智，乃至偏譬喻等；門後還結不融、不即等，三門亦如是，是為別四門相。

若有為門，一門即三門，門前圓弄引，門中詮述融即佛智，乃至圓譬喻等，門後結成融即等，三門亦如是，是為圓四門相。復次，別門詮圓，圓門詮別，或前或後，分別別圓之相，例前(云云)。

 
![[T1716-k#^kp9-35]]
 ([[T1717-k#^kp9-31|釋籤]])


九、約問答者，若有門明義未辨圓、別，須尋問答覈徵，自見圓、別指趣，三門亦如是(云云)。

![[T1716-k#^kp9-36]]

十、約譬喻者，諸門前後，或舉金銀寶物為譬，或舉如意日月為譬，或用別合，或用圓合，圓、別之相自顯(云云)。今以十意玄覽眾經，圓、別兩門，朗然明矣；復約五味，分別少多，乳教兩種四門，酪教一種四門，生蘇四種四門，熟蘇三種四門，此經一種四門(云云)。

今經十義者，「觀一切法空如實相」，決了聲聞法，是諸經之王，開方便門，此是融凡小大之人法也。

「一切世間治生產業，皆與實相不相違背。」即客作者，是長者子，此是即法之義也。

「開示悟入佛之知見」，今所應作唯佛智慧，即佛慧也。

「著如來衣、座、室等。」即不次第行也，不斷五欲而淨諸根。

「又過五百由旬」，即不斷斷義也。

「五品、六根淨」，「乘寶乘、遊四方」即實位也。

「佛自住大乘，定慧力莊嚴，以此度眾生。」即果不縱也。

「合掌以敬心，欲聞具足道。」即今佛文前圓詮也。

「諸法實相義，已為汝等說。」即古佛文後圓詮也。

「智積」、「龍女」，問答顯圓也。

「輪王頂珠」、「其車高廣」，皆圓喻也。

十意既足，圓門明矣！融門四相，今當說。

若言佛之智慧微妙第一，又云：「我以如來智慧觀彼久遠」，猶若今也。智知妙法，有門也。一切法空，常寂滅相，終歸於空，空門也。諸法常無性，佛種從緣起，即亦空亦有門也。非如非異，非虛非實，雙非兩捨，即非空非有門也。

四相標門，十意簡別，故知此經，明圓四門也(云云)。

 
![[T1716-k#^kp8-43]]
 ([[T1717-k#^kp8-32|釋籤]])


二、明入實觀者，上已知四圓門，今依有門修觀。觀則為十(云云)。
 
![[T1716-k#^kp9-37]]
 ([[T1717-k#^kp9-32|釋籤]])


對前十二思議之門，名不思議境，不思議境即是一實四諦。謂生死苦諦，不可思議，即空、即假、即中。即空故方便淨，即假故圓淨，即中故性淨；三淨一心中得，名大涅槃。

《淨名》曰：「一切眾生即大涅槃。」故名不可思議四諦也。不可復滅，此即生死之苦諦，是無作之滅，亦是集道也。

煩惱集諦不可思議，即空、即假、即中，即空故名一切智，即假故名道種智，即中故一切種智，三智一心中得，名大般若。

《淨名》曰：「一切眾生即菩提相，不可復得。」此即煩惱之集，而是無作道諦，亦是苦滅，故名不思議一實四諦也。亦是真善妙色，何者？生死即空故名真，生死即假故名善，生死即中故名妙，此名有門不可思議境也。

 
![[T1716-k#^kp9-38]]
 ([[T1717-k#^kp9-33|釋籤]])


二、發真正心者，一切眾生即大涅槃，云何顛倒？以樂為苦，即起大悲，興兩誓願：令未度者度，令未斷者斷。一切煩惱即是菩提，云何愚闇？以道為非道，即起大慈，興兩誓願：令未知者知，未得者得。無緣慈悲，清淨誓願。慈善根力，任運吸取一切眾生也。

 
![[T1716-k#^kp9-39]]
 ([[T1717-k#^kp9-34|釋籤]])


三、安心者，既體解成就，發心具足，豈可臨池觀魚，不肯結網，裹糧束脚，安坐不行？修行之要，不出定慧。譬如陰陽調適，萬物秀實，雨旱不節，焦爛豈生？若兩輪均平，是乘能運，二翼具足，堪任飛升。體生死即涅槃名為定，達煩惱即菩提名為慧。於一心中，巧修定慧，具足一切行也。

 
![[T1716-k#^kp9-40]]
 ([[T1717-k#^kp9-35|釋籤]])


四、破法遍者，以此妙慧如金剛斧，所擬皆碎，如無翳日，所臨皆朗。

若生死即涅槃者，分段、變易，若諦皆破；若煩惱即菩提者，四住五住，集諦皆破。雖復能破，亦不有所破。何者？生死即涅槃，故無所破也。

 
![[T1716-k#^kp9-41]]
 ([[T1717-k#^kp9-36|釋籤]])


五、識通塞者，如主兵寶，取捨得宜，強者綏之，弱者撫之。

知生死過患名為塞，即涅槃名為通；煩惱惱亂名為塞，即是菩提名為通。始從外道四見，乃至圓教四門，皆識通塞。節節執著即是塞，節節亡妙名為通。若不識諸法夷嶮，非但行法不前，亦亡去重寶也。

 
![[T1716-k#^kp9-42]]
 ([[T1717-k#^kp9-37|釋籤]])


六、善識道品者，觀生死即涅槃，十界生死色陰，皆非淨非不淨，乃至識陰，非常非不常。能破八顛倒，即法性四念處，念處中，具道品、三解脫及一切法。

又知涅槃即生死，顯四枯樹；知生死即涅槃，顯四榮樹；知生死涅槃不二，即一實諦，非枯非榮，住大涅槃也。

 
![[T1716-k#^kp9-43]]
 ([[T1717-k#^kp9-38|釋籤]])


七、善修對治者，若正道多障，應須助道，觀生死即涅槃，治報障也；觀煩惱即菩提，治業障煩惱障也。

 
![[T1716-k#^kp9-44]]
 ([[T1717-k#^kp9-39|釋籤]])


八、善知次位者，生死之法本即涅槃，理涅槃也。解知生死即涅槃，名字涅槃也。勤觀生死即涅槃，觀行涅槃也。善根功德生，即相似涅槃也。真實慧起，即分真涅槃也。盡生死底，即究竟涅槃也。觀煩惱即菩提，亦如是。

 
![[T1716-k#^kp9-45]]
 ([[T1717-k#^kp9-40|釋籤]])


九、善安忍者，能安內外、強軟、遮障，不壞觀心。

若觀生死即涅槃，不為陰、入、境、病患、業、魔、禪、二乘、菩薩等境所動壞也。若觀煩惱即菩提，不為諸見、增上慢境所動壞也。

 
![[T1716-k#^kp9-46]]
 ([[T1717-k#^kp9-41|釋籤]])


十、無法愛者，既過障難，道根成立，諸功德生，觀生死即涅槃，故諸禪三昧功德生。觀煩惱即菩提，故諸陀羅尼無畏不共諸般若生。觀生死涅槃不二，故法身實相生。

相似功德順理而生，喜起順道法愛生名愛法，不上不退，名為頂墮。此愛若起，即當疾滅；愛若滅已，破無明，開佛知見，證實相體。

觀生死即涅槃，故證得解脫；煩惱即菩提，故證得般若；此二不二，證得法身。一身無量身，無上寶聚，如意圓珠，眾法具足。是名有門入實，證得經體。餘三門亦如是。是十種觀，經文具足，是法不可示，言辭相寂滅，諸餘眾生類，無有能得解。又我法妙難思，即不思議境。

於一切眾生中起大慈心，於非菩薩中起大悲心，我得三菩提時，以神通力智慧力引之，令得住是法中，即正發心也。

佛自住大乘，如其所得法，定慧力莊嚴，即是安於二法，自成成他也。

破有法王，即是破法遍也。又如日月光明能除諸幽瞑，斯人行世間，能破眾生闇，即破法遍也。

有一導師，將導眾人，明了心決定，在嶮濟眾難，善知通塞也。

淨藏淨眼，善修三十七品諸波羅蜜，即是兩意也。

增道損生，遊於四方，即是識次位也。

安住不動如須彌頂，著如來衣，即安忍也。

雖聞是諸聲，聽之而不著，其意等六根，皆言清淨若此。又云：真淨大法，即無法愛也。

是十種觀散在經文而人不知。今撮聚十數，入有門為觀，乃至三門，小異大同，十觀入實，亦復如是。

復次，此十觀意，非但獨出今經；大小乘經論，備有其意，如摩黎山，純出栴檀。固非外道四韋陀典，及此間莊、老之所載也。世人咸共講讀而對文不知，若欲學道，全無方便，悲夫！徒知𤚲捋，不解鑽搖。若識十意，於小乘四門俱用入真，於大乘四門俱用入實，既入實已，如食乳糜，更無所須。半如意珠，全如意珠，布施一切，雖有此施，不見有人輕生重道，勤心修習。不受不用，徒施何益？我則悔焉，雖無所益，作毒鼓因，欲具知之，委如止觀(云云)。




 
![[T1716-k#^kp5-38]]
 ([[T1717-k#^kp5-38|釋籤]])


三、明諸門麁妙者為二：一、就能所判麁妙。二、約諸門判麁妙。
 
![[T1716-k#^kp6-18]]
 ([[T1717-k#^kp6-17|釋籤]])


能所為四句，門名能通，理是所通。自有能通麁，所通亦麁；能通妙，所通麁；能通麁，所通妙；能通妙，所通亦妙。

三藏四門，扶事淺近，故能通為麁；但詮偏真，所通亦麁。通教四門，大乘體法，如實巧度，能通為妙；三乘偏證，所通為麁。別教四門，教道方便，能通為麁；詮入圓真，所通為妙。圓教四門證道實說，能通為妙；即事而圓，所通亦妙也。

又自有帶麁能、所，生蘇教是也。不帶麁能、所，乳教是也。自有帶麁所，不帶麁能，熟蘇教是也。自有帶麁能，不帶麁所，圓接通、接別是也，涅槃中諸門亦是也。

問：經云：唯有一門而復狹小，為麁故稱一小，為妙故稱一小。

答：此義當通用，不可局在一門。何者？如三藏四門赴機異說，故言四；同是佛教，故言一。門門方便異，故言四；同向涅槃，故言一。所通從能通，故言四，能通會所通，故言一。文字中無菩提，是約教論狹小；譬如隘路，不受二人並行，即約行論狹小。教行兩門取真難契，即約理論狹小(云云)。

通教亦如是，逗緣別說，故為四；同是佛教，故言一。觀法不同故有四；俱向無生故為一。所隨於能故為四；能隨於所故為一。通教即事而真，文字中有菩提，善惡俱觀皆不可得，即是並行，不約此義論狹小，但教觀取真理難當，故名理為狹小(云云)。

別教四門亦如是，為四機說，故有四；同是佛教，故言一。入實觀異，故言四；俱向一實，故言一。所隨於能，故言四；能會於所，故言一。不即生死是涅槃，教狹小；不即煩惱是菩提，故行狹小；教行取理難當，名理論狹小。

圓教四門亦如是，逗四種機，故言四；皆是佛說，故言一。入實觀異，故言四，四觀向實，故言一。將門名理，故言四；以理應門，故言一。此教即生死是涅槃，教不狹小；煩惱即菩提，行不狹小。而此教觀取理難當，名理為狹小。若依經文唯有一門而復狹小者，正語教行之門，取理不當，故言狹小也。

今拓開一句，處處不同，豈可定執守一文耶？若得此意，麁妙自明(云云)。

 
![[T1716-k#^kp6-19]]
 ([[T1717-k#^kp6-18|釋籤]])


二、約諸門判麁妙者，先明三藏四門皆是能通，執著四門俱皆壅礙，成壞麁妙，更無優劣。此則不可偏判。

若從法為語，有則附俗，入道則拙；空則傍真，入道則巧。故《釋論》云：「為鈍根人說生空，為利根說法空。」即其義也。亦有亦無門，望前為巧，望後是拙，非有非無門則是巧也。《大論》云：「半有半無者，名為鈍人。」是約四門法判麁妙也。

今約根性便宜，若宜有門，有門成，三門壞。若宜無門，無門成，三門壞。乃至第四門亦如是。

若就一門皆得四悉檀者，皆名為成；失四悉檀者，皆名為壞。還就一門赴欲為得，乖情為失；當宜為得，不當宜為失；治病為得，不治病為失；見第一義為得，不見第一義為失；傳有成壞，約此得論麁妙也。

又約十觀判麁妙者，觀因緣境正為得，境邪僻為失；發真正心為得，不爾為失；安心得所為得，安心不調為失；破法遍為得，不遍為失；知通塞為得，不知通塞為失；乃至順道法愛不生為得，順道法愛生為失。若一門十法成就，則此門為妙，餘門為麁。若餘門十法成就，此門不成就，則此為麁，餘門為妙(云云)。

通四門麁妙者，通理唯一，一不可說，有何形比麁妙可論？就赴機說門，不無優劣，判四門深淺，如三藏中說。又約一一門，若說會四悉檀機，名之為妙，若乖四機，名之為麁。若於一一門十觀修行，句句得所，名之為妙；句句失所，名之為麁。麁故四邊火所燒，不得入清涼池，異此者名之為妙也。

別四門麁妙者，若論法相，有門附事故為麁，空門傍理故為妙；空門單理故為麁，亦空亦有門兩通故為妙；亦空亦有兩存故為麁，非空非有門兩捨故為妙。若約根緣則不如是，有門稱欲故為妙，三門不稱欲故為麁；有門是宜故為妙，三門非宜故為麁；有門對惡故為妙，三門非對故為麁；有門見第一義故為妙，三門不見第一義故為麁；餘三門亦如是。

又識有門真善妙色之境者，名鎮頭迦，不識境故，名迦羅迦；正發心故名鎮頭迦，不正發心名迦羅迦；安心定慧名鎮頭迦，不安二法名迦羅迦；破諸法遍名鎮頭迦，破法不遍名迦羅迦；善識通塞名鎮頭迦，不識通塞名迦羅迦；修三十七品名鎮頭迦，不修道品名迦羅迦；善解對治名鎮頭迦，不善對治名迦羅迦，善知次位名鎮頭迦；不識次位名迦羅迦；安忍不動名鎮頭迦，不能安忍名迦羅迦；無順道愛名鎮頭迦，順道愛起名迦羅迦。

迦羅迦果則有九分，鎮頭迦果纔有一分，若十觀成就，則十分鎮頭，十觀皆妙。若九分迦羅，迦羅則麁。一分鎮頭，鎮頭則妙。疊華千斤，不如真金一兩，故約此判麁妙也。有門既爾，餘三門亦如是。

圓教四門者，則皆妙無麁，何者？有門為法界，攝一切法不可思議，即是一切法，況復三門！空門即是法界，攝一切法，況復三門！餘二亦如是，法相平等，無復優劣。

若爾則無四門之異，但因順根機，赴緣四說，如四指指一月，月一指四。何者？此由眾生世世習此四門，因以成性，昔四門中推理，欲翻無明，即成慧根性。昔四門中修善，欲翻惡業，即成福德根性，福慧因緣，感今名色、觸、受，各於本習而起愛取，是為十法，成圓性眾生。

欲樂不同，宜治有異，佛智明鑒，照機無差。以世界悉檀赴四性欲，說此四門；以為人悉檀生四善；以對治悉檀治其四執；以第一義悉檀令四人見理；無此四緣佛不說法。

緣既不一，略言其四，皆是正直捨方便，但說無上道。門相圓融，四門皆妙。

此就教門，更判麁妙。何者？若不得四悉檀意，諸論諍競，誰能融通？如地論有南、北二道，加復攝大乘興，各自謂真，互相排斥，令墮負處，若不得意，四門俱失。

但圓門融淨，教尚虛玄，銷釋經論，何競不息？若欲入道，何門不通？悟理之時，豈應存四？修行之時，豈應有塞？但四塞有輕重。

別教門隔，悟者無乖，未悟成諍，其執大重，譬如鈍馬，痛手乃去。

圓門虛玄，未悟之時，其執則輕，譬如快馬見鞭影即去。如此輕執，若未得第一義益，不失三悉檀利。

故論云：是四悉檀，皆實不虛。何者？世界故實，乃至見第一故實，雖俱是實，實有深淺。

亦俱是虛。何者？如有門說世界悉檀，於樂欲是實，於餘則虛；有門生善為實，於餘則虛；有門破惡為實，於餘則虛；有門見第一義為實，於餘則虛。乃至三門亦如是。有門三悉檀於世界故實，於第一義則虛；一悉檀於第一義故實，於世界則虛。實故為妙，虛故為麁，廣作(云云)。

若以此麁妙約五味者，乳教有八門，四麁四妙，所通俱妙也。酪教四門為麁，理亦是麁。生蘇則十六門，十二門是麁，四門是妙；兩所通為麁，兩所通為妙。熟蘇有十二門，八門是麁，四門是妙；一理為麁，一理為妙。

法華四門為妙，一理亦妙。諸聲聞人前來，門理俱麁，至此法華門理融妙。菩薩不定，或於方等般若，門理融妙，極鈍者，同二乘也。

涅槃有十六門，十二門麁，四門為妙，所通俱妙。何者？前來諸門，麁妙各通，猶存權理。涅槃不爾，一切諸法中，悉有安樂性，是諸眾生皆有佛性，無復權理，但一妙理，而更存麁門，為妙理方便，皆明入實。

如梵志問云：因無常故，果云何常？佛反質答(云云)。

故知如百川總海，諸門會實，實理要急，是故須融，接引鈍根，存麁方便。《法華》折伏破權門理，如金沙大河，無復迴曲，涅槃攝受，更許權門，各為因緣，存廢有異。然金沙百川，歸海不別(云云)。


![[T1716-k#^kp5-39]]

四、開麁門顯妙門者。問：《中論》先明摩訶衍門，後明二乘門，今何意先明小門，後明大門？答：《中論》為時人見成病，先以大蕩後示入真之門。今經無復見病，但住草庵，須開方便門，示圓實相。故先列小門，次明大門，開破適時，各有其美。若《法華》後教，不俟更開，《法華》前教，或門理已入妙者，更何所開？或門理雖妙，而人未妙。門理妙者，亦不須開；若門、若理、若人未妙者，今當開。

謂開一切愛見煩惱即是菩提，故云：「觀一切法空如實相。」

開一切生死即是涅槃，故云：「世間相常住。」

開一切凡人即是妙人，故云一切眾生皆是吾子。」

開一切愛見言教即是佛法，故云：「若說俗間經書，治生產業，皆與實相不相違背。」

開一切眾生即是妙理，故云：「為令眾生開佛知見，示、悟、入等，亦復如是。」

開一切小乘法即是妙法，故云：「決了聲聞法，是諸經之王。」

開一切聲聞教，故云：「佛昔於菩薩前毀訾聲聞，然佛實以大乘而見教化。」

開一切聲聞行即是妙行，故云：「汝等所行是菩薩道。」

開一切聲聞理即是妙理，故云：「開方便門，示真實相。」

開諸菩薩未被妙者，今皆得圓，故云：「菩薩聞是法，疑網悉已除。」

別教有一種菩薩，三藏亦一種菩薩，通教一種菩薩，未決了者，今皆開顯。若門若理，無不入妙，是名開權顯實，決麁令妙也(云云)。

 
![[T1716-k#^kp4-32]]
 ([[T1717-k#^kp4-32|釋籤]])


○第五、實相為諸經作體，更為五：一、今經之體，種種異名。二、諸經體種種異名。三、傍正料簡。四、此彼料簡。五、麁妙，開麁顯妙。
 
![[T1716-k#^kp5-40]]
 ([[T1717-k#^kp5-39|釋籤]])


一、此經體名，前後同異者，〈序品〉云：「今佛放光明，助發實相義。」

又云：「諸法實相義，已為汝等說。」〈方便品〉廣說中云：「諸佛一大事因緣，開佛知見。」、「無上道」、「實相印」等。

〈譬喻〉中，以「大車」譬一大乘。

〈信解〉中，名「付家業」。

〈藥草〉中，名「一切智地」、「最實事」。

〈化城〉中，名「實所」。

〈授記〉中。名「繫珠」。

〈法師〉中，名「祕密藏」。

〈寶塔〉中，名「平等大慧」。

〈安樂行〉中，名「實相」。

〈壽量〉中，名「非如非異」。

〈神力品〉中，「祕要之藏」。

〈妙音〉中，名「普現色身三昧」。

〈觀音〉中，名「普門」。

〈勸發〉中，名「殖眾德本」。

如是等異名不同，其義亦異。理極真實，以實為相，故名「實相」。靈知寂照，名「佛知見」。三世諸佛唯用此自行化他，故言「大事因緣」。虛通名「道」。正定諸法名「實相印」。運載名「乘」。成辦佛事名「家業」。一切所依，故名「智地」。諸法之元，故名「寶所」。圓妙難思，故言「寶珠」。無所積聚而含眾法，名「祕藏祕要」。通達無礙，名「平等大慧」。遮於二邊，名「非如非異」。妙色自在，故言「普現三昧」。入實之由，故名「普門」。諸法由生，故言「德本」。如是名義差別，體即實相，已如上說(云云)。

  
![[T1716-k#^kp5-41]]
 ([[T1717-k#^kp5-40|釋籤]])


二、諸經之體種種異名者，問：《釋論》云：「無實相印是魔所說。」今談實相可用為體，餘經不爾，應是魔說。

答：不然。諸經異名，或真善妙色，或畢竟空，或如來藏，或中道等，種種異名，不可具載，皆是實相別稱，悉是正印，各稱第一，由實印故也，若失此意，則非佛法，故言眾經體同也。

 
![[T1716-k#^kp5-42]]
 ([[T1717-k#^kp5-41|釋籤]])


三、傍正料簡者，眾經半滿小大之殊，體有傍正。正即實相，傍即偏真。偏真或時含實相，實相或時帶偏真，而通稱實相。

故《中論》云：實相三人共得。共得者，即偏真也。《大經》云：「聲聞之人，但見於空。」空即傍也。「智者見空及與不空」，不空即正也。此經云：「我等昔日同入法性。」法性即傍也。今日安住實智中，實智中即正也。

小乘三法印此傍也，通教帶傍明正也，別、圓但明於正，不復論傍。

若約五味，乳唯論正，酪唯論傍，生蘇熟蘇，傍正相兼帶，醍醐唯正。

又正實相多諸名字，約名字中復論傍正，《勝鬘》自性清淨為正，餘名為傍；《華嚴》以法身為正；《般若》以一切種智為正；《涅槃》以佛性為正；此經以實相一乘為正，餘名為傍。

此則非傍非正論傍正，傍正悉是經體(云云)。

 
![[T1716-k#^kp5-43]]
 ([[T1717-k#^kp5-42|釋籤]])


四、就彼此料簡，上約別圓二法異名料簡，今更通就小大四句料簡。

或名義體與此經同，或名義體與此經異，或名義與此經同而體異，或名義與此經異而體同。

三藏中若名體為實相者，此名義與此經同而體異。若不名為實相者，此名義體與此經異。唯論兩句，無有兩句。通教名實相為體者，此名義同而體異；若不作此名，則名義體俱異。若通門遠通中道者，則名義體同，名義異而體同，別教望圓經四句，如一法異名，中分別(云云)。

歷五味者。乳教兩種名義同。兩種名義異而體同。酪教如前(云云)。生蘇熟蘇中如前(云云)。涅槃中四種名義異名義同。而皆體同。一佛性則無差別(云云)。

 
![[T1716-k#^kp5-44]]
 ([[T1717-k#^kp5-43|釋籤]])


五、麁妙者，正實相中傍正異名者，此乃異名異義，其體本同，此無麁妙。但傍為麁，傍含正，正帶傍，一往亦為麁，但正為妙也。

藏、通名同義同而體別，一向是麁。別名義或同或異，教門異為麁，體同為妙；名義同，名義異，而體同為妙。

歷五味中，麁妙可知也。開麁者，即開於傍也。或開傍教即正教，佛昔於菩薩前毀訾聲聞，然佛實以大乘而見教化。或開傍行即正行，汝等所行是菩薩道。或開傍人即正人，客作人一日之價，即長者子也。或開傍體即正體，開方便門示真實相，後見此貧人，示以所繫珠。

深觀傍理，即正理也。一切皆妙，無麁可待，即經之正意也。


 
![[T1716-k#^kp4-33]]
 ([[T1717-k#^kp4-33|釋籤]])


○第六、諸行體，此為四：一、諸行同異。二、依經修行。三、麁妙。四、開麁。

![[T1716-k#^kp5-45]]
 ([[T1717-k#^kp5-44|釋籤]])


行同異者，夫稟教立行，不出信、法。鈍者因聞得解從解，立行，故名信行。利者自推得解，從解立行，故名法行。

二行通四教，三藏信、法，以傍實相為體。通教信、法，以傍含正為體。別教信、法，以正為體。圓信法，亦用正為體。

若橫論行，即是諸波羅蜜，慈悲喜捨等，當教論體。若橫竪諸行有體，則本立而道生。若體有行，體則藉行而顯也。

重明圓竪行，五品、六根以相似正為體，初住至等覺皆用真正為體。橫行者，如《大品》云：一切法皆是摩訶衍，以不可得，不可得故，即正實相也。此文云：「不得諸法，若有若無。」「等賜諸子各一大車」即其義也。儒童見然燈佛，得無生忍，行有真體。《金剛般若》云：「無住相布施，如人有目，見種種色。」亦其義也。

竪行有體，其車則高；橫行有體，其車即廣；高廣大運，行步平正，其疾如風(云云)。

 
![[T1716-k#^kp5-46]]
 ([[T1717-k#^kp5-45|釋籤]])


二、依經修行者，前信、法兩行，意通時寬，或經劫數，譬如長圍，若依諸經別明行法，剋日制時，喻如苦攻。若隨事行行，行則無體。若隨理行行，令此空慧與行相應，能破無量障道罪，能得無生忍者，此行有體。

諸經別行乃多，略言其四：謂常行行，常坐行，半行半坐行，非行非坐行。諸行各有事相方法，勤身苦策，悉用實相正觀為體。念念無間，清淨如空，具論觀意，如《止觀》中說。

然小乘戒藏不許懺重；修多羅藏，使犯重人念佛身，佛身者，念空也。亦備有常行等方法，而以偏空為體。

通教亦明常行等方法，而用即空為體。別行歷別，圓行虛融，而俱用正實相為體。

以此四行歷五味，論方法之體，義推可知。

 
![[T1716-k#^kp5-47]]
 ([[T1717-k#^kp5-46|釋籤]])


三、麁妙者，藏、通信法真，似橫竪諸行，以傍實相為體，體行俱麁。別信、法真，似橫竪諸行，雖依別門，用正實相為體，因無常故，而果是常，行麁體妙。圓信、法真似橫竪，依圓門正體，體行俱妙。歷五味明麁妙可知(云云)。

依諸經方法常行等行，以傍為體，體、行俱麁。以正為體，則行麁、體妙。體行俱妙，例前可知。歷五味亦可解(云云)。

 
![[T1716-k#^kp5-48]]
 ([[T1717-k#^kp5-47|釋籤]])


四、開麁者，開三藏信、法兩行，亦是決了聲聞法，是諸經之王。聞已諦思惟，得近無上道。聞即信行，思惟即法行，皆近無上道者，即大乘無相行，近於真也。開橫行者，低頭舉手，歌詠散心，皆已成佛道。

三藏最淺，尚被開即妙，況通、別等，可以意得。開依小乘常行等方法者，小小微善，無一不成佛，可以意得(云云)。


 妙法蓮華經玄義卷第九上
妙法蓮華經玄義卷第九下
天台智者大師說

![[T1716-k#^kp4-34]]
 ([[T1717-k#^kp4-34|釋籤]])


○第七、遍為一切法體者，《觀經》云：「毘盧遮那遍一切處。」一切不出四諦。

《大經》云：「佛所不說，如十方土；所說者如爪上土。」

迦葉云：「已說是四諦，其未說者，應有五諦。」佛言：無也，但言是四諦有無量相耳。若然，廣開即成四種四諦，具如境妙中說。

當知苦集：世間善惡因果；道滅：出世一切因果；悉用實相為體。

《淨名》曰：從無住本，立一切法。此之謂乎？

然所依之體，體妙無異，能依之法，法有麁妙。諸法相待，分別可知，歷五味分別麁妙亦可知。開麁顯妙亦可知(云云)。略說經體竟。


 
![[T1716-k#^kp3-10]]
 ([[T1717-k#^kp3-11|釋籤]])


△大章第三明宗，宗者，修行之喉衿，顯體之要蹊，如梁柱持屋，結網綱維，提維則目動，梁安則桷存。

釋宗為五：一、簡宗體。二、正明宗。三、眾經同異。四、明麁妙。五、結因果。
 
![[T1716-k#^kp4-35]]
 ([[T1717-k#^kp4-35|釋籤]])


簡宗、體者，有人言：宗即是體，體即是宗。今所不用，何者？宗致既是因果，因果即二體，非因非果，體即不二。體若是二，體即非體；體若不二，體即非宗。宗若不二，宗即非宗；宗若是二，宗即非體。云何而言體即是宗，宗即是體？

又柱梁是屋之綱維，屋空是梁柱所取，不應以梁柱是屋空，屋空是梁柱。宗、體若一，其過如是。又宗、體異者，則二法孤調，宗非顯體之宗，體非宗家之體。宗非顯體之宗，宗則邪倒無印；體非宗家之體，則體狹不周；離法性外，別有因果。宗體若異，其過如是。

今言不異而異，約非因非果而論因果，故有宗體之別耳。

《釋論》云：「若離諸法實相皆名魔事。」《普賢觀》云：「大乘因者，諸法實相。」大乘果者，亦諸法實相。即其義也。當知實相體通，而非因果，行始辨因，行終論果。

而復偏圓有別者，譬如銅體，非始非終，擬鑄為像，即名像始；治瑩悉畢，即名像終；此譬圓因果。若擬器皿及其成就，器皿始終，譬偏因果也。

發七方便心謂偏因，證有餘、無餘名偏果，開佛知見名圓因，究竟妙覺名圓果。若識此喻，不即不離，宗義明矣！

例如正因佛性，非因非果，而言是因非果名佛性，是果非因名大涅槃。又佛性非當非本，而言本自有之，一切眾生即涅槃相，不可復滅。又言一切眾生悉有佛性，而實未有三十二相，未來當得金剛之身，以其非當，是故言本。以其非本，是故言當。宗體之義，亦復如是。

遠師以一乘為宗所，謂妙法，引文云：「是乘微妙，為無有上」。私謂為破三故一，待麁非妙因，而不該始末。

龍師云：但以果為宗。妙法者，是如來靈智體也。眾麁斯盡為妙，動靜軌物為法，法既真妙，借蓮華譬之，所以果智為宗也。私謂果不孤立，云何棄其因，又乖文也？

慧觀序云：「會三歸一，乘之始也；慧覺成滿，乘之盛也；滅影澄神，乘之終也。」什師歎云：「若非深入經藏，豈能作如此說？」

印師云：諸法實相是一乘妙境，用境智為宗，境無三偽，故稱實相也。今謂加境而闕果，腫不益肥。

光宅用一乘因果為宗，前段為因，後段為果。私謂二文各有因果，若互存互沒，則害經文。

有人用權實二智為宗。私謂用權，應明三是經宗，三是今經所棄，云何取所棄為宗？

又師云：此名「妙法蓮華」，即以名為宗，妙法是佛所得根本真實法性，此性不異惑染，不與惑同，故稱妙，即宗為名耳。此是地師所用，據八識是極果，今《攝大乘》破之。謂是生死根本。

有師云：常住為宗，但未極上，是覆相明常。私謂都非經意，常若被覆，宗何所顯？常不被覆，常則非宗。

有師云：是顯了明常與涅槃為廣略耳。私謂常為宗者，常無因果，常亦無宗(云云)。

有言萬善為宗，但使是善皆得作佛。私謂若作佛即是果，何不取果為宗？

有言萬善中取無漏為宗。私謂太局又濫，小涅槃。

有人言：若稟斯異說，各蒙益者，眾釋無可為非；聞而不悟，眾師無可為是。一師之意，唯貴在悟，宜以悟為經宗。《大經》云：「若有定相是生死法，是魔王相，佛法無定相。」是故如來非道說道，道說非道，當知唯悟是從。私謂若悟為宗，乃是果證，非謂行因。問南指北，方隅料亂。又定以悟為宗，是為定定，何謂不定？說者甚多，不能具出也。

 
![[T1716-k#^kp4-36]]
 ([[T1717-k#^kp4-36|釋籤]])


二、正明宗者，此經始從〈序品〉訖〈安樂行 品〉，破廢方便，開顯真實佛之知見，亦明弟子實因實果，亦明師門權因權果。文義雖廣，撮其樞要，為成弟子實因，因正果傍，故於前段明迹因迹果也。

從〈涌出品〉訖〈勸發品〉，發迹顯本，廢方便之近壽，明長遠之實果。亦明弟子實因實果，亦明師門權因權果，而顯師之實果，果正因傍，故於後段明本因本果。

合前因果共為經宗，意在於此。所以經分二文，論本論迹，雙題法譬，舉蓮舉華，師弟權實，總在其間也。

 
![[T1716-k#^kp4-37]]
 ([[T1717-k#^kp4-37|釋籤]])


三、眾經因果同異者，謂迹因果或同或異，本因果永異。
 
![[T1716-k#^kp5-49]]
 ([[T1717-k#^kp5-48|釋籤]])


迹因果者，實相通印諸體，何經不約此論因果？

《大品》明非因非果，實相為體，而但因為宗。般若遣蕩，正是因意。故云：菩薩心中名般若，在佛心中名薩婆若。文中亦說菩薩無生無滅因，獲不斷不常薩婆若果。

叡師序云：啟玄章以不住為始，歸三慧以無得為終。終始，因果也。文中亦說一切種智佛果為成般若因，因正果傍，無量義宣說摩訶般若，歷劫修行，故知彼經用因為宗也。

《淨名》用佛國因果兩義為宗，寶積具問因果，佛備答因果。故知雙用因果為宗也。

《華嚴》圓頓之教，解宗不同。或言用因為宗，據題言華嚴是萬行莊飾，修因之義。文中多說四十地行相，故用因為宗。又云：果為宗，據題云：大方廣佛，佛是極果之名，華嚴是定慧萬善，莊嚴佛身，非莊嚴因。文中多說舍那法身之事，即用果為宗也。又解云：因果合為宗，如言佛即是果，華嚴即是因，文中具說法身，亦說諸地，俱用因果為宗。

諸經對緣不同，故明宗互異耳。《般若》通對三人，傍真因果，此義則異。別對菩薩，復有利鈍，為鈍明因，此義亦異。利人因者，此義則同。《淨名》佛國義兼，若三種佛國因果，此義則異；一種佛國，因果者則同。《華嚴》亦對兩緣鈍異利同，如前分別。

又將此意歷五味因果，例可知。是為眾經因果。與迹門同異之相也。

 
![[T1716-k#^kp5-50]]
 ([[T1717-k#^kp5-49|釋籤]])


二、本門因果永異眾經者。

若三藏菩薩始行實因果，無權因果，乃至明佛道樹始成，非久遠本迹。通教菩薩亦始行因，神通變化而論本迹，非久遠本迹也。《大品》說菩薩有本迹，二乘則無，說佛始得生法二身本迹，不說久遠。《淨名》不說聲聞有本迹，但明菩薩住不思議之本迹。說佛有淨土，螺髻所見，亦非久遠。《華嚴》說舍那釋迦為本迹，菩薩亦有本迹，聲聞尚不聞不解，云何自有本迹？

今經發聲聞有本，本有因果，示為二乘迹中因果。發佛之迹，王宮生身生，道樹法身生，乃至中間生法二身，悉皆是迹。但取最初先得真應，名之為本。故師弟本因本果，與餘經永異。

今經迹中師弟因果，與眾經有同有異，本中師弟因果，眾經所無，正以此之因果，為經妙宗也。


 
![[T1716-k#^kp4-38]]
 ([[T1717-k#^kp4-38|釋籤]])


四、麁妙者，若半字之因，道樹遍果，此宗則麁。《大品》所明三乘共因果亦如是不共之因，雖云菩薩一日行般若，如日照闇，發心即遊戲神通，而猶帶麁因。圓因不得獨顯，雖說法身無來無去，猶帶麁果。圓果不得獨顯，故名為麁。方等中雖彈偏因果，高原陸地不生蓮華，不辨偏得入圓，圓不彰顯，是亦為麁。《華嚴》前照高山，說一圓因；究竟後身，說一圓果。又帶別因果，所帶處麁。今經聲聞受記，菩薩疑除，同開佛知見，俱入一圓因，發迹顯本，同悟實果，因圓果實，不帶方便，永異餘經，故稱為妙也。

開麁者，昔緣根鈍，未堪聞讚佛乘因果，用方便因果引接近情，五味調熟，心漸通泰，決了麁因，同成妙因；決諸麁果，同成妙果。故低頭舉手著法之眾皆成佛道，更無非佛道因。佛道既成，那得猶有非佛之果？散善微因，今皆開決，悉是圓因，何況二乘行！何況菩薩行！無不皆是妙因果也。

 
![[T1716-k#^kp4-39]]
 ([[T1717-k#^kp4-39|釋籤]])


五、結成者即為二：一、結因果。二、四句料簡。
 
![[T1716-k#^kp5-51]]
 ([[T1717-k#^kp5-50|釋籤]])


夫經說因果，正為通益生法行人。若開權顯實，正令七種方便生身未入者入，傍令生、法二身已入者進。若說壽量長遠，傍令生身未入者入，正令生法已入者進。

〈神力品〉云：如來所有一切甚深之事者。

非因非果，是甚深之理，因果是甚深之事。從七種方便，初得入圓。登銅輪位，名之為因。乃至餘有一生在，若轉一生，即得妙覺，名之為果。從於二住至於等覺，中間名為亦因亦因因，亦果亦果果。用無礙道伏一分無明，名之為因。用解脫道斷一分無明，名之為果。約此解脫，復修無礙，故云因因。從此無礙，復得解脫，故言果果。

復次，初十住為因，十行為果；十行為因，迴向為果；十向為因，十地為果；十地為因，等覺為果；等覺為因，妙覺為果。妙覺唯果唯解脫，不得名因、名無礙；初住唯因、唯無礙，不得名果、名解脫。何者？初住見真，以真為因，住前相似，非是真因。若取性德為初因者，彈指散華是緣因種，隨聞一句是了因種，凡有心者是正因種。此乃遠論性德三因種子，非是真實開發，故不取為因也。


![[T1716-k#^kp5-52]]
 ([[T1717-k#^kp5-51|釋籤]])


二、四句料簡者。

問：若言初住入理，名為圓因圓果，何得文云：「漸漸修學得成佛道」？

答：應作兩種四句料簡：自有漸圓，自有圓漸，自有漸漸，自有圓圓。

漸圓者，此約理外七種方便，同開佛知見，始見圓理。見圓理者，良由理外七種方便，漸入圓因，故言漸圓，漸圓三句(云云)。

圓漸者，初入此圓，同觀三諦，見實相理，初後無殊，然而事中修行，未能盡備，復須研習，據初入圓，故名為圓。進修上行，復名為漸。

漸漸者，從二住去至等覺，此是圓家漸漸，非理外漸漸。

圓圓者，至妙覺亦名漸圓，亦名圓圓，圓理先圓，今復事圓，故言圓圓。

復次，圓漸如初住，漸漸如二住已去至三十心，漸圓如初地已去，圓圓即妙覺也。

三十心雖同有賢聖之義，義稱為賢，伏多斷少故。十地去名為聖，伏少斷多故。又十住名賢聖，二十心是聖賢，十地等覺是聖，妙覺是聖聖。

今借喻初月，匡郭已圓，光用未備，此譬圓漸；從二日至十四日，其明漸進，此譬漸漸；至十五日此譬漸圓，又譬圓圓。夫月無虧盈，亦約月辨虧盈，理無圓漸，亦約理判圓漸耳。

此經之宗，利益巨大，始自圓漸，終竟圓圓。大乘因果，增長具足(云云)。

問：既稱圓漸，復稱圓別，乃至通藏，亦應爾耶？

答：此義出四教章中，其意云何？三藏，三藏可解。別者，諦緣度也。通者，真諦也。圓者，無學辦也。

通通者，同無生也。三藏者，道諦中戒定慧也。別者，正習盡不盡也，化他不化他，出假不出假之別也。圓者，同證真也。

別別者，別上別下也。三藏者，修無量道諦中戒定慧也。通者，四門俱契中也。圓者，五住盡也。圓圓者，融也。別者，四門異也。通者，四門相攝也。藏者，圓道諦、圓戒定慧也。

此義既通，亦應漸圓，漸圓四句皆得也。結因果皆成也。然後判麁妙，開麁妙，悉得也。



 
![[T1716-k#^kp3-11]]
 ([[T1717-k#^kp3-12|釋籤]])


△大章第四明用者，用是如來之妙能，此經之勝用。如來以權實二智為妙能，此經以斷疑生信為勝用，秖二智能斷疑生信，生信斷疑，由於二智，約人約法，左右互論耳。

前明宗，就宗體分別，使宗體不濫。今論於用，就宗用分別，使宗用不濫。何者？宗亦有用，用亦有宗。宗用非用用，用用非宗用，用宗非宗宗，宗宗非用宗。

宗用者，因果是宗，因果各有斷伏為用；用有宗者，慈悲為用宗，斷疑生信為用用。若論於宗，且置斷伏，但論因果；仐明於用，但論斷疑生信，且置慈悲。若得此意，則知權實二智能斷疑生信，是今經之大用，其義明矣！

論用開為五：一、明力用。二、明同異。三、明歷別。四、對四悉檀。五、悉檀同異。
 
![[T1716-k#^kp4-40]]
 ([[T1717-k#^kp4-40|釋籤]])


一、正明用者，諸經不純明佛智慧，不發佛自應迹。不正破廢二乘果，不斷生身菩薩之近疑，起其遠信不顯本地，增法身菩薩大念佛之道，損界外之生。如此力用，眾經所無，今經具之。所以命章，不論二乘菩薩等智，純顯佛之微妙智慧。不開眾生九法界知見，純開眾生佛之知見。餘經但道佛所變化是迹，不道佛身自是迹。今經自道佛身是迹，其餘變化，寧得非迹？

今經正破廢化城二乘之果，況其因行耶！又破稟方便教菩薩，執迹為極，今皆發廢，悉稱是權迹，及中間諸疑悉斷，起於深遠不思議信。

又顯本地真實功德，令法身菩薩得大利益。始自初阿，終隣後茶。抹十方那由他土為塵數增道菩薩，不能令盡。

蓋由如來雨，權實二智一味之雨，普等四方俱下者，一切諸四門俱破也。充足求於具足道者，斷其深疑，起其大信，令入一圓因。控摩訶衍車，遊於四方，直至道場，大用大力，妙能妙益，猶自未盡。

復次，此力能破二乘之果。二乘怖畏生死，入空取證，生安隱想，生已度想，墮三無為坑。若死若死等苦，已如敗種，更不還生，智醫拱手，方藥無用，至如涅槃能治闡提，此則為易。闡提心智不滅，夫有心者，皆當作佛，非定死人，治則不難。

二乘灰身滅智，灰身則色非常住，滅智則心慮已盡。焦芽敗種，復在高原陸地，既聾且瘂，永無反復，諸教主所棄，諸經方藥不行。今則本佛智大，妙法藥良。色身不灰，如淨琉璃，內外色像，悉於中現。令心智不滅，開示悟入佛之知見。令客作賤人，付菩提家業，高原陸地，授佛蓮華。其耳一時聽十法界聲；其舌隨一切類，演佛音聲，令一切聞；能以一根遍為眾用，即是今經之力用也。

上已說佛智力竟，今更重說。如漢末三分，曹公智略，當時第一，復劣楊修三十五里。此真丹人智不及外國外道智，如芥比山。一切世人外道智，不及舍利弗智十六分一。二乘智如螢火蟲，菩薩智如日光。通菩薩智如鴻鵠，勢不及遠。別菩薩智如金翅鳥，從一須彌至一須彌。別菩薩智如爪上土，比佛智慧如十方土。當知佛之智慧，至融至即，至頓至實，不可思議，不縱不橫，圓妙無比，喻不可盡問答。餘經不純說，今經獨純說之，此佛實智力大也。譬如十小牛乃至一龍、十龍、一力士、十力士不如五通人，外五通不如一羅漢，一切羅漢不如一目連，目連不如一身子，身子不如菩薩，菩薩不如別菩薩，別菩薩不如圓菩薩，圓菩薩不如佛。佛迹甚大，化復作化，化化無盡，無謀而當，如脩羅琴，一切賢聖，無能測者。

佛權力既如此，餘諸義例可知，不復記。

 
![[T1716-k#^kp4-41]]
 ([[T1717-k#^kp4-41|釋籤]])


二、明同異者，問實相體，因果宗，既通眾經，權實二智復云何？

答：名雖通用，力大差別。藏、通以二智斷四住之疑，生偏真之信。《淨名》雖彈斥二乘及偏行菩薩，亦是界內斷疑生信，不能令小乘及方便菩薩斷大疑生大信。《大品》通意，亦是界內疑斷信生，別意雖在界外，亦未斷近疑生遠信。《華嚴》正意，斷界外疑，生於圓信，亦未斷近生遠。故權實二名雖復通用，而力大異。

今經用佛菩提二智，斷七種方便最大無明，同入圓因。破執近迹之情，生本地深信，乃至等覺，亦令斷疑生信。如是勝用，豈同眾經耶？

 
![[T1716-k#^kp4-42]]
 ([[T1717-k#^kp4-42|釋籤]])


三、別釋，為兩：一、別釋迹門。二、別釋本門。
 
![[T1716-k#^kp5-53]]
 ([[T1717-k#^kp5-52|釋籤]])


釋迹門為十 ：一、破三顯一。二、廢三顯一。三、開三顯一。四、會三顯一。五、住一顯一。六、住三顯一。七、住非三非一顯一。八、覆三顯一。九、住三用一。十、住一用三。

此意通歷十妙， 一一妙中皆具十意， 義推可解(云云)。

![[T1716-k#^kp6-20]]
 ([[T1717-k#^kp6-19|釋籤]])


今就別說者，破三顯一，正破三情，而顯一智。何者？昔若初讚佛乘，眾生沒在苦，既不堪聞大，尋念過去佛所行方便力，亦應說三乘，說三乘已，齊教封三情，不更願好者。今破三執顯於佛智，故言諸佛法久後，要當說真實也。

 
![[T1716-k#^kp6-21]]
 ([[T1717-k#^kp6-20|釋籤]])


廢三顯一者，此正廢教。雖破其情，若不廢教，樹想還生，執教生惑，是故廢教。正直捨方便，但說無上道，十方佛土中，唯有一乘法，無二亦無三。

 
![[T1716-k#^kp6-22]]
 ([[T1717-k#^kp6-21|釋籤]])


開三顯一者，正就於理，傍得約教。約教者，昔教明三人入真，今教明三人得佛也。正約理者，秖是二乘真空，自有實相。昔方便不深，不能妙見。今開此空即是實相，故言決了聲聞法，是諸經之王，開方便門，示真實相。《大經》云：「為諸聲聞開發慧眼。」

 
![[T1716-k#^kp6-23]]
 ([[T1717-k#^kp6-22|釋籤]])


會三顯一者，正就於行。《大品》會宗云：「四念處四禪等，皆是摩訶衍。」但會其法，未會其人。此經人法行俱會，故云：汝等所行是菩薩道，漸漸修學悉當成佛，低頭舉手皆成佛道(云云)。

 
![[T1716-k#^kp6-24]]
 ([[T1717-k#^kp6-24|釋籤]])


住一顯一者，此就佛本意，本以實智化物，佛平等說如一味雨，佛自住大乘，如其所得法，定慧力莊嚴，以此度眾生。若以小乘化，我則墮慳貪，是事為不可。故知從得道夜，常說中道，常說大乘。而眾生罪故，故使如來以毒塗乳，著弊垢衣，方便婆和，引令向大。故言雖說種種道，其實為一乘(云云)。

![[T1716-k#^kp6-25]]

住三顯一者，此就佛權智，方便化物。尋念過去佛，所行方便力，我今亦如是，即趣波羅柰。以方便力故，為五比丘說，過去諸佛，亦住三乘而顯一乘，今佛亦爾。故言更以異方便，助顯第一義。又昔於菩薩前毀訾聲聞，然佛實以大乘而得度脫。
 
![[T1716-k#^kp6-26]]
 ([[T1717-k#^kp6-25|釋籤]])


住非三非一顯一者，或約理，或約事。約理者，是法住法位，世間相常住，是法不可示，知法常無性，佛種從緣起。無性即非三非一，從緣起即是三緣顯一，令會非三非一。約事者，即是人天乘，此乘非三，亦復非一。常以此乘引入於大，低頭舉手，皆成佛道，若我遇眾生，盡教以佛道。

![[T1716-k#^kp6-27]]

覆三顯一者，此就權巧多端，前權前度，但除其病，不除其法，法不除故，擬化後緣，若破此法，後何所用？機息則覆，機興則用，何但佛爾，入實菩薩亦然。若有不信此法，於餘深法中，示教利喜(云云)。
 
![[T1716-k#^kp6-28]]
 ([[T1717-k#^kp6-26|釋籤]])


住三用一者，此就法身妙應眷屬，前住三顯一是師門：今住三用一是弟子門；如富樓那等，實是法身，現作聲聞，示住於三而常顯一，饒益同梵行者。

![[T1716-k#^kp6-29]]

住一用三者，此就本誓，如華光作佛，願說三乘，而非惡世。今佛亦於寶藏佛所，願於惡世說此三乘(云云)。但權實大用包括法界，豈止十意而已，為顯十妙之用，故略言十耳。

破三顯一是用智妙，廢三顯一是用說法，妙，開三顯一是用境妙，會三顯一是用行妙，住一顯一是用乘妙，住三顯一是用感應妙，住非三非一顯一是用神通妙，覆三顯一是用位妙，住三用一是用眷屬妙，住一用三是用利益妙。將十用對當十妙，文義相揀，大意可解(云云)。

 
![[T1716-k#^kp5-54]]
 ([[T1717-k#^kp5-53|釋籤]])


二本門力用，例為十意。

若扶文便，應言開近顯遠；若取義便，應言本迹，秖呼近為迹， 遠為本，名異義同。

所言十者：一、破迹顯本。二、廢迹顯本。三、開迹顯本。四、會迹顯本。五、住本顯本。六、住迹顯本。七、住非迹非本顯本。八、覆迹顯本。九、住迹用本。十、住本用迹。

通就本門，一一妙中，皆具十意。
 
![[T1716-k#^kp6-30]]
 ([[T1717-k#^kp6-27|釋籤]])


若別論者，破迹顯本，亦就破情，〈序品〉、〈方便〉、〈寶塔〉三文，已動執生疑。如文殊答彌勒云：昔八王子師事妙光，妙光先居補處，而王子成佛，號曰然燈。弟子今又成佛，號曰釋迦。妙光翻為弟子，字曰文殊。動迹執生此疑，何由可決？

今言非是補處淹緩，亦非弟子超越，良由釋迦成道已久，昔示弟子，今示作師耳。拂此迹疑，顯於本智，故言破迹顯本也。

〈方便品〉云：「我從久遠劫來，讚示涅槃道，生死苦永盡，我常如是說。」

當知生死久已永盡，非是中間始入涅槃。寶塔涌現，證示滅不滅，即迹而常，分身皆集，八方不可稱數。分身既多，當知成佛久矣！如荷積滿池之喻。

推三品文，已是破迹之漸。所以下方涌出，非寂滅道場受化，亦非他方分身所受化，此兩處人彌勒皆識，而今不識，所以驚疑。破此近情，顯本長遠。

故文云：「一切世間皆謂我釋迦牟尼，出釋氏宮，去伽耶城不遠，得三菩提。然我實成佛來，無量百千萬億那由他劫。」直舉世界問彌勒，彌勒不知其數，何況世界中塵而當可數，此是破近執謂，生其遠智也。

 
![[T1716-k#^kp6-31]]
 ([[T1717-k#^kp6-28|釋籤]])


廢迹顯本者，亦就說法。昔為五濁障重，不得遠說本地，但示迹中近成。

今障除機動，須廢道樹王城迹中之說，皆是方便。執近之心既斷，封近之教亦息。

文云：「自從是來，我常在此娑婆世界說法教化，亦於餘處百千萬億那由他阿僧祇國，導利眾生。」即是廢一期之迹教，顯久遠之本說也。

 
![[T1716-k#^kp6-32]]
 ([[T1717-k#^kp6-29|釋籤]])


開迹顯本者，此亦就法，亦就理。秖文殊所述，然燈佛及久遠來，讚示涅槃道，及分身諸佛，如此迹說，以是顯本之意，惑者未悟玄旨。今若顯本，亦不逈就餘途，還開近迹，示其本要耳。就理者，但深觀方便之迹，本理即顯。

文云：「我實成佛已來，久遠若斯，但以方便教化眾生，令入佛道。」若入佛道，即於迹得本也。

 
![[T1716-k#^kp6-33]]
 ([[T1717-k#^kp6-30|釋籤]])


會迹顯本者，此則就行。尋迹中諸行，或從此佛行行得記，或從彼佛行行得記，或示己身他身，隨機應現長短大小。諸迹悉從本垂，若結會古今，還結迹而顯本耳。本迹雖殊，不思議一。

文云：「諸善男子！於是中間，我說然燈佛等。又復言其入於涅槃。如此皆是方便分別。」即會迹顯本意也。

 
![[T1716-k#^kp6-34]]
 ([[T1717-k#^kp6-31|釋籤]])


住本顯本，此就佛本意。即如下方菩薩於空中住，法身佛為法身菩薩說法，法身修道，純說一乘。文云：「娑婆世界純以黃金為地，人天充滿。」又云：「人眾見燒盡，我淨土不毀。」能如是深觀，是為深 信解相，常住此本，?顯於本。

文云：「我成佛已來，甚大久遠，壽命無量阿僧祇劫，常住不滅。」豈非住本顯本也？

 
![[T1716-k#^kp6-35]]
 ([[T1717-k#^kp6-32|釋籤]])


住迹顯本者，此就迹意，即是釋迦住生身而顯一。由顯一故，古佛塔涌，塔涌故，召請分身。分身集故，幕覓弘經，下方出現。幕覓弘經，下方出現，彌勒疑問。問故說壽長遠，動執遣疑，是為住迹顯本也。文云：「我以佛眼觀其信等諸根，乃至種種方便，說微妙法，能令眾生發歡喜心也。」

 
![[T1716-k#^kp6-36]]
 ([[T1717-k#^kp6-33|釋籤]])


住非迹非本而顯本者，此約絕言冥會，即是非本非迹而能本迹，昔非迹而垂迹，今非本而顯本。文云：非實非虛，非如非異，如斯之事，如來明見也。

![[T1716-k#^kp6-37]]

覆迹顯本者，亦約機應多端，若執迹障本，故覆令不執，更對後機，還須用迹，故有師子奮迅之力。文云：「以若干言辭，因緣譬喻，種種說法。」所作佛事，未曾暫廢。
 
![[T1716-k#^kp6-38]]
 ([[T1717-k#^kp6-34|釋籤]])


住迹用本者，上來住迹顯本者，直是迹中隨機方便，顯本地理。今言住迹用本者，即是中間，迹至道樹，數數生滅。他身他事者，皆用本地實因實果，種種本法，為諸眾生而作佛事，故言住迹用本，此就師為解。若約弟子者，即是本時妙應眷屬，住於權迹，垂形九道，而用本法，利益眾生。

文云：「然我今非實滅度，而便唱言當取滅度。如來以是方便，教化眾生。」此是住迹，而用本時滅度，而示滅度也。

 
![[T1716-k#^kp6-39]]
 ([[T1717-k#^kp6-35|釋籤]])


住本用迹者，即是本地不動而迹周法界，非生現生，非滅現滅，常用此迹利潤眾生。此義據師。若據弟子者，即是法身菩薩以不住法住於本地，無謀之權，迹用無盡。文云：「又，善男子！諸佛如來，法皆如是，為度眾生，皆實不虛。」佛散赴眾緣，文小不次，今題來證義，引於壽量文盡。

破迹顯本，會迹顯本，別用因妙。開迹顯本，是別論用本果妙。住本顯本，是別用本國土妙。廢迹顯本，別論是用本說法妙。住非迹非本，別論是用本感應妙。覆迹顯本，別論是用本神通妙。住迹用本，別論是用本壽命妙，亦是用本眷屬妙。住本用迹，別論是用本涅槃妙，亦是本利益妙(云云)。



 
![[T1716-k#^kp4-43]]
 ([[T1717-k#^kp4-43|釋籤]])


四、結成悉檀者，權實二智，十用不同，即是一音演說，隨類各解。迹 中破廢，令七種方便開佛知見。本中破廢?沙菩薩斷疑增道，皆是四悉檀意，成熟眾生。今束此十用為四悉檀，先束迹門，次束本門。
 
![[T1716-k#^kp5-55]]
 ([[T1717-k#^kp5-54|釋籤]])


迹又為二：先、別束，次、通束。

別者開三顯一，住三用一，會三歸一，此三條屬為人悉檀，何者？本習此三，今還約三修一，不改途易轍，秖深觀此三，一理自顯，三中有一，不須取捨，故開三顯一，屬為人悉檀。住三用一亦如是，秖就此三而修一道，如富樓那，但住聲聞，而自饒益，亦能饒益同梵行者，即是不改三法，能生一解，皆屬為人悉檀也。

破三、廢三、覆三，此三屬對治。其封三疑一，斥破其情，廢於權教，密覆權法，令執病心除，入一實道，安住實智中也。

住三顯一，住一用三，兩種屬世界悉檀。何者？世界以樂欲為本，若眾生欲得三乘之道，不欲聞一實之化，故佛自住一，同彼說三。又三乘緣異，如世界隔別，故名世界悉檀也。住三顯一，亦是世界，何者？佛隨人法，住於方便，調熟顯一，故屬世界悉檀也。

住一顯一，住非三非一顯一，此屬第一義悉檀也。

通明四悉檀者，秖破三顯一，得有四種益。何者？君子樂聞過，小人惡聞愆，欲知過必改，即為破執除病，歡喜奉行，即是世界也。

若執住三，不能進道，破三從一，覺悟心生，善法增進，是名為人也。

執三是病，說一為樂，是名對治也。若聞破三得見理，名第一義也。

餘九種例爾。故知佛之善巧稱合機緣，皆令得益，四悉檀之力也(云云)。

 
![[T1716-k#^kp5-56]]
 ([[T1717-k#^kp5-55|釋籤]])


二、結本門十用為四悉檀者，亦有別、通二意。

住迹顯本，住本用迹，此屬世界悉檀，亦名隨樂欲，釋如前。開迹顯本，會迹顯本，住迹用本，屬為人悉檀，不改途更修，還約本法，修顯本也，釋如前。

破迹、廢迹、覆迹，屬對治。住本顯本，住非本非迹顯本，屬第一義。釋如前。

次通約一科，結四悉檀，亦如前，餘九例亦爾，具解(云云)。


 
![[T1716-k#^kp4-44]]
 ([[T1717-k#^kp4-44|釋籤]])


五、悉檀同異者，餘經亦用四悉檀，破三顯一，破迹顯本等，而與此有異。即為兩：一、迹門明異。二、本門明異。
 
![[T1716-k#^kp5-57]]
 ([[T1717-k#^kp5-56|釋籤]])


迹門異者，三藏中亦用四悉檀破廢等意，但為有餘、無餘涅槃(云云)。《大品》中共般若，亦用四悉檀破立廢等意，但悟真理，未能久圓(云云)。方等中亦破三顯一，於菩薩人有一分同，二乘人不得入實，故十弟子被淨名訶，墮八邪，不入眾數，此是破斥之語。

稱歎不思議大乘之道，皆用四悉檀意，而二乘不悟也。此經用四悉檀意，二乘而得斷疑除執，入佛正道，受記作佛。故知此經用四悉檀巧妙。

文云：「言辭柔軟，悅可眾心。」身子領解云：「佛以種種緣，譬喻巧言說，其心安如海，我聞疑網斷……安住實智中。」即其義也。

問：法華顯一，還藉先破，無前調熟，今亦不解。

答：今日得悟，由昔彈訶，但功屬此經，名非彼得。譬如百人，共圍一賊，而攻圍之力，實賴眾人，能擒賊者得勳，不屬百人(云云)。

 
![[T1716-k#^kp5-58]]
 ([[T1717-k#^kp5-57|釋籤]])


此經開權顯實，四悉檀大用最為雄猛(云云)。發迹顯本，四悉檀永異眾經。何者？迹中力用，已出諸教，本中十用，諸經無一，況當有十！迹中悉檀已出諸經，本中悉檀諸經無一，何況有四！可以意推，無煩多記也。



 